SunOnline: Feyren ulhunu fulus meehaa aai bidheysee meehaa dhookollaifi\nފޭރެން އުޅުނު ފުލުސް މީހާއާއި ބިދޭސީ މީހާ ދޫކޮށްލައިފި\nޝަފްނާ ހުސައިން 13 Jan 2020, 16:54\nކުށުގެ ވެށިން އަތުލައިގަތް މީހަކު ފުލުހުން ހައްޔަރުކޮށްގެން ގެންދަނީ-- ސަން ފައިލް ފޮޓޯ\nބިދޭސީއެއްގެ އަތުން ފޭރެން އުޅުނު މައްސަލައެއްގައި ހައްޔަރުކުރި ދެމީހުން މިއަދު ދޫކޮށްލައިފި އެވެ.\nބަންގްލަދޭޝަން ރައްޔިތެއްގެ އަތުން ވޯކް ޕާމިޓާއި ފައިސާ ފޭރެން އުޅުނުކަމުގެ ތުހުމަތުގައި ޖެނުއަރީ 12 ވަނަ ދުވަހުގެ ރޭ 6:45 ހާއިރު ހައްޔަރު ކުރީ 26 އަހަރުގެ ދިވެހި ފިރިހެނަކާއި 28 އަހަރުގެ ބަންގްލަދޭޝް ފިރިހެނެކެވެ.\nހައްޔަރު ކޮށްފައިވާ ދިވެހި މީހާއަކީ ފުލުހުންގެ ވަޒީފާގައި ޕޮލިސް ލާންސް ކޯޕްރަލްއެއްގެ މަގާމުގައި މަސައްކަތް ކުރަމުންދާ ފިރިހެނެއް ކަމަށް ފުލުހުން ބުންޏެވެ.\nފުލުހުން މިއަދު ބުނީ އެ ދެމީހުން ބަންދުގެ މުއްދަތު ޖަހަން ގެންދިއުމުން، ޝަރުތުތަކަކާއެކު އެ ދެމީހުން ކްރިމިނަލް ކޯޓުން ދޫކޮށްލާފައިވާ ކަމަށެވެ.\nފޭރުމުގެ ތުހުމަތުގައި ހައްޔަރުކުރި ފުލުސް މީހާ ވަނީ އޭނާގެ ވަޒީފާގެ މަސްއޫލިއްޔަތުތަކުން ދުރުކޮށްފައެވެ. އަދި ފުލުހުންގެ ޕްރޮފެޝަނަލް ސްޓޭންޑަޑްސް ކޮމާންޑުން އެ މައްސަލަ އިތުރަށް ތަހުގީގު ކުރަމުންދާ ކަމަށާއި މައްސަލައިގެ ޖިނާއީ ތަހުގީގެއް ވެސް ކުރަމުން އަންނަ ކަމަށް ފުލުހުން ބުންޏެވެ.\nފޭރުމުގައި ދެން ހިމެނޭ ބަންގްލަދޭޝް މީހާއަކީ އިމިގްރޭޝަން ގާނޫނާ ހިލާފަށް ރާއްޖޭގައި ދިރިއުޅޭ މީހެއްކަމަށް ފުލުހުން ވަނީ ބުނެފައެވެ.\nފުލުހުންގެ ތަފާސްހިސާބުތަކުން ދައްކާ ގޮތުގައި މިދިޔަ އަހަރު ފޭރުމުގެ ޖުމުލަ 483 މައްސަލައެއް ފުލުހުންނަށް ވަނީ ހުށަހަޅާފަ އެވެ. އަދި މިއަހަރުގެ މިހާތަނަށް ހިނގި 13 ދުވަހުގެ މުއްދަތުގައި ފޭރުމުގެ އަށް މައްސަލަ ފުލުހުންނަށް ހުށަހަޅާފައިވެ އެވެ.


China safeeru ge rahdhu: Dhanthura eh noon, mi ee maalee gothun eheevaa gaumeh | Mihaaru\nޗައިނާ ސަފީރު ޒޭންގް ލިޒޯންގް (ކ) އަދި ފޮރިން މިނިސްޓަރު ޝާހިދު ވާހަކަދައްކަވަނީ.-- ފޮޓޯ: ފޮރިން މިނިސްޓްރީ\nޗައިނާ ސަފީރުގެ ރައްދު: ދަންތުރައެއް ނޫން، މިއީ މާލީގޮތުން އެހީވާ ގައުމެއް\n14 ޑިސެމްބަރ 2019 - 00:45 97 comments\nމަޖިލީހުގެ ވަފުދަކާ އެކު އިންޑިއާ އަށް ކުރައްވާ ރަސްމީ ދަތުރުގައި، އެ ގައުމުގެ "ލޮކް ސަބާ ޓީވީ" ގައި ވާހަކަދައްކަވަމުން ނަޝީދު ވަނީ ޗައިނާ އަށް ވަރަށް ބޮޑަށް ފާޑުވިދާޅުވެފަ އެވެ. އެމަނިކުފާނު ވިދާޅުވީ ކުރީގެ ރައީސް އަބްދުﷲ ޔާމީންގެ ވެރިކަމުގައި ޗައިނާއާ އެކު އޮތް ގުޅުން ބަދަހި ނުވެ ރާއްޖެ ވެއްޓުނީ ބޮޑު ދަރަންޏެއްގެ ތެރެއަށް ކަމަށެވެ.\nއޭގެ ފަހުން އިންޑިއާގެ މީޑިއާތަކާ ވާހަކަދައްކަވަމުން ނަޝީދު ވިދާޅުވީ ރާއްޖެ އާއި ޗައިނާ ދެމެދު ގާއިމްކޮށްފައިވާ ފްރީ ޓްރޭޑް އެގްރިމެންޓް ކުރިއަށް ނުގެންދާނެ ކަމަށެވެ.\nނަޝީދުގެ ވާހަކަތަކަށް ރައްދު ދެއްވައި ސަފީރު ކުރެއްވި ފުރަތަމަ ޓްވީޓުގައި ވިދާޅުވީ ރާއްޖޭގެ ސިޔާސީ ބޭފުޅަކު އަނެއްކާ ވެސް، ނާޒުކު އަދި އެއްވެސް ހަގީގަތެއް ނެތް ވާހަކަތަކެއް ދައްކައިފި ކަމަށެވެ. އޭނާ ދެން އެއްސެވީ، ޗައިނާ އިން ރާއްޖޭގެ ބިން ޖަހައިގަނޭތޯ އެވެ. އެކަމުގައި އެއްވެސް އަސާސެއް ނެތް ކަމަށާއި އެހެން ގައުމަކުން ރާއްޖޭގައި ކޮށްފައިވާ އިންވެސްޓްމަންޓާއި ޗައިނާއާ އެއްވެސް ތަފާތެއް ނެތް ކަމަށް ވިދާޅުވި އެވެ.\nސަފީރު ވިދާޅުވީ ދަންތުރައެއްގެ ބަދަލުގައި ޗައިނާއަކީ އެކި ކަންކަމުގައި މާލީގޮތުން އެހީތެރިކަން ފޯރުކޮށްދޭ ގައުމެއް ކަމަށެވެ. އަދި ޓޫރިޒަމް އިސްތިހާރުކުރުމުގައި ޗައިނާއަކީ ރާއްޖެ އަށް އޮތް އެންމެ ބޮޑު ވަސީލަތްކަން ފާހަގަކުރެއްވި އެވެ.\nރާއްޖޭގެ ޓޫރިޒަމް އިންޑަސްޓްރީގައި މިހާތަނަށް އިންވެސްޓްކޮށްފައިވަނީ ޗައިނާގެ ވަރަށް މަދު އަމިއްލަ ކުންފުނިތަކެއް ކަމަށާއި އެ ތަންތަން އަދި ނުހުޅުވާ ކަމަށް ވިދާޅުވި އެވެ.\n"ޗައިނާ އަށް ދަރާފައިވާ ދަރަނި ދައްކަންޖެހޭގޮތް ބަދަލުކުރުން؟ އަހަރެންގެ ޖަވާބަކީ އެއްބަސްވުމަށް އިހުތިރާމް ކުރާށޭ. މިނިވަން މުސްތަގިއްލު ގައުމެއްގެ ގަދަރު ހިފެހެއްޓުމަކީ ރަނގަޅު ކަމެއް،" ނަޝީދުގެ އިތުރުން ރައީސް އިބްރާހިމް މުހައްމަދު ސޯލިހާއި ފޮރިން މިނިސްޓަރު އަބްދުﷲ ޝާހިދު ޓެގްކުރައްވައި ސަފީރު ކުރެއްވި ޓްވީޓުގައި ވިދާޅުވި އެވެ.\nފްރީ ޓްރޭޑް އެގްރިމެންޓާ ގުޅޭގޮތުން ސަފީރު ވިދާޅުވީ ރާއްޖޭގެ ސަރުކާރުން އިހުތިޔާރުކުރާނީ އެންމެ ރަނގަަޅު ގޮތަށް ކަމަށް ގަބޫލްކުރާ ކަމަށެވެ. އެ އެއްބަސްވުން ގާއިމްކުރީ އެތައް އަހަރެއްވަންދެން ދެ ގައުމުން ކުރި މަޝްވަރާތަކަށްފަހު ކަމަށް ވިދާޅުވި އެވެ.\nދެ ގައުމުގެ ގުޅުމާ ގުޅޭގޮތުން ރާއްޖޭގެ ސިޔާސީ ބޭފުޅުން ޒިންމާދާރުކަމާއެކު އަމަލުތައް ބަހައްޓާނެ ކަމަށް އުއްމީދުކުރައްވާ ކަމަށާއި މި މުހިއްމު ގުޅުން ރަނގަޅު ފާލެއްގައި ދެމެހެއްޓުމަށް ހާސިލްކުރެވިފައިވާ ކަންކަމާމެދު އުފާކުރެއްވުމަށް އޭނާ އެދިވަޑައިގަތެވެ.\nމީގެ ކުރިން ވެސް ޗައިނާއާ ގުޅޭގޮތުން ނަޝީދު ދެއްކެވި ވާހަކަފުޅުތަކަކާ ގުޅިގެން އެ ދެ ބޭފުޅުން ސޯޝަލް މީޑިއާގައި ހޫނު ޒުވާބަކަށް ދިޔަ އެވެ.\nއިތުރު ލިޔުންތައް ރައީސް މުހައްމަދު ނަޝީދު ރާއްޖެ-އިންޑިއާ ރާއްޖެ-ޗައިނާ ޑިޕްލޮމެޓިކް ގުޅުން ޗައިނާގެ ސަފީރު ޒަންގް ލިޒޯންގް ޗައިނާ ތަރައްގީގެ މަޝްރޫއުތައް ޑިޕްލޮމެސީ\n11 months ago 161\n11 months ago 139


Kuda Haradhakun Umra Ah Dhiumuge Furusath - Vaguthu\nކުޑަ ޚަރަދަކުން އުމްރާއަށް ދިއުމުގެ ފުރުސަތު\nދެހަފްތާ ފަހުން ރަޝީއާގައި ފަށާ ވޯލްޑްކަޕް ފުޓްބޯޅަ މުބާރާތައް ހާއްސަކޮށްގެން "ވަގުތު" އިން ނެރުނު މެގަޒިން ބައްލަވައި ގަންނަވާ ފަރާތްތަކުގެ ތެރެއިން ކޮންމެވެސް އެއް ފަރާތަކަށް އުމްރާ ދަތުރެއް ލިބިވަޑައިގަންނަވާނެއެވެ.\nވޯލްޑް ކަޕް ފުޓްބޯޅަ މުބާރާތުގެ މެގަޒިން ބައްލަވައި ގަންނަވާ ފަރާތްތަކުގެ މެދުގައި ބާއްވާ ގުރުއަތުން ދެވަނަ އަށް ހޮވޭ ފަރާތަކަށް އުމްރާ ދަތުރެއް ހުށަހަޅުއްވާފައި ވަނީ އަލްމަނާސިކް ހައްޖު އެންޑް އުމްރާ ގްރޫޕުންނެވެ.\nވޯލްޑްކަޕް މެގަޒިންގެ ޑެލިވަރީ ނަމްބަރަށް ގުޅުވައިގެން މެގަޒިން ބައްލަވައި ގަންނަވާ ފަރާތްތަކަށް ހާއްސަ ޕްރޮމޯޝަނެއްގެ ދަށުން މިހާރު 100 ރުފިޔާ އަށް މެގަޒިން ލިބިވަޑައިގަންނަވާނެއެވެ. މިޕްރޮމޯޝަންގެ ދަށުން މެގަޒިން ހޯއްދެވުމަށް ގުޅުއްވާނީ 7660630 ނުވަތަ 7563322 ނަމްބަރު ފޯނަށެވެ.\nވޯލްޑްކަޕް މެގަޒިން ބައްލަވައިގަންނަވާ ފަރާތްތަކަށް އުމްރާ ދަތުރެއްގެ އިތުރުން އަގުހުރި އިތުރު އިނާމްތައް ވެސް ލިބިވަޑައިގަންނަވާނެއެވެ. އެގޮތުން އެއްވަނަ އިނާމެއްގެ ގޮތުގައި ޔޫރަޕްގެ ހަގައުމަކަށް ދަތުރު ކުރުމުގެ ފުރުސަތު ލިބިގެންދާނެއެވެ. އަދި ތިންވަނަ އިނާމެއްގެ ގޮތުގައި އެވިޑް ކޮލެޖުން ހިލޭ ކޯހެއް ފުރިހަމަ ކުރުމުގެ ފުރުސަތު ލިބިވަޑައިގަންނަވާނެއެވެ.\nމާލޭގެ ގިނަ ބުކްޝޮޕްތަކުން ވެސް މިހާރު ވޯލްޑްކަޕް މެގަޒިން ލިބިވަޑައިގަންނަވާނެއެވެ. ނާސަރީ ބުކްޝޮޕް، ސްޕޯޓްސް ޕްލަސް، ރާދަ ބްކްޝޮޕްގެ ހުރިހާ ފިހާރައެއް، ރައުންޑް ވަން ބްކުޝޮޕް، މިލިއަން ބުކްޝޮޕްގެ ހުރިހާ ފިހާރައެއް، އަސްރަފީ ބުކްޝޮޕް، އިރާއީ ބުކްޝޮޕް، އަދި އެމް-7 ބުކްޝޮޕް ހިމެނެއެވެ. މީގެ އިތުރުން ރާއްޖޭގެ ގިނަ ރަށްރަށުން ވެސް މިހާރު މެގަޒިން ލިބިވަޑައިގަންނަވާނެއެވެ.\nމި މެގަޒިންއާއެކު މުބާރާތުގެ މެޗްތައް ކުޅޭ ތާވަލާއި، ސްކޯ ޖެހޭނެ ގޮތައް އަދި ދެވަނަ ބުރާއި ކްއާޓާ ފައިނަލް އަދި ސެމީފައިނަލާއި ފައިނަލް މެޗްގައި ކުޅޭނެ ޓީމްތައް ވެސް ފުރިހަމަ ކުރެވޭ ގޮތައް އޭ2 ސައިޒްގައި ތައްޔާރުކޮށްފައިވާ ވޯލް ޗާޓެއް ވެސް ލިބިވަޑައިގަންނަވާނެއެވެ.\nއަވަސް ޚަބަރުތަކަށް ހާއްސަ ޓެލެގްރާމް ޗެނަލްއެއް "ވަގުތު" އިން ފަށައިފި\nޖޫން 5, 2018 18:16\nމާ އަގުބޮޑީ ވިއްކާލެއް


ނޮވެމްބަރު މަހު އިހަވަންދޫ ކައުންސިލަށް ލިބުނީ 26016ރ — Ihavandhoo.com\nނޮވެމްބަރު މަހު އިހަވަންދޫ ކައުންސިލަށް ލިބުނީ 26016ރ\n19 ޑިސެމްބަރު 2017 1 މުހައްމަދު އަކްރަމް\nވޭތުވެދިޔަ ނޮވެމްބަރު މަހު އިހަވަންދޫ ކައުންސިލަށް އާމްދަނީގެ ގޮތުގައި ލިބުނީ 26016ރ 28ލ (ސައްބީސް ހާސް ސޯޅަ ރުފިޔާ އަށާވީސް ލާރި) ކަމަށް އިހަވަންދޫ ކައުންސިލުން މިއަދު ހާމަކޮށްފިއެވެ. މިއީ އޮކްޓޯބަރ މަހަށްވުރެ 11897ރ 97ލ (އެގާރަހާސް އަށްސަތޭކަ ނުވަދިހަ ހަތްރުފިޔާ ނުވަދިހަހަތްލާރި) މަދު އަދަދެކެވެ. އިހަވަންދޫ ކައުންސިލްގެ އާމްދަނީ އެކައުންޓަށްލިބޭ ފައިސާގެ ތަފްސީލް އާނމުކުރަން ފަށާފައިވަނީ މިއަހަރުގެ އޮކްޓޯބަރ މަހުން ފެށިގެންނެވެ.\nނޮވެމްބަރުމަހު ކައުންސިލަށް އާމްދަނީ ލިބިފައިވަނީ މައިގަނޑު7ދާއިރާއަކުންނެވެ. ވިޔަފާރި ކުލީގެ ގޮތުގައި 2450ރ ލިބިފައިވާއިރު، ބިމުކުލީގެ ގޮތުގައި 8117.52ރ އަދި ކޮޓަރި/އިމާރާތުގެ ކުލީގެ ގޮތުގައި 350ރ އަދި އެހެނިހެން ގޮތްގޮތުން 105.45ރ އަދި ނީލަން ކިޔާގެން 11759ރ އަދި ޖޫރިމަނާގެ ގޮތުގައި 2085ރ ލިބިފައިވާއިރު ރުއްގަހުގެ އަގަށް 1104.76ރ ލިބިފައިވެއެވެ.\nއިހަވަންދޫ ކައުންސިލުން ހާމަކޮށްފައިވާގޮތުގައި ކައުންސިލަށް މަހުންމަހަށް ލިބޭ އާމްދަނީގެ ތަފްސީލް އާނމުކުރަން ފެށީ، ވީހާވެސް ދެފުއްފެންނަ ގޮތެއްގައި ރައްޔިތުންނަށް ކައުންސިލް ހިނގާގޮތުގެ މައުލޫމާތު ފޯރުކޮށްދިނުމަށް ކަމުގައެވެ.\nކައުންސިލްގައި އުޅުއްވާ ފޭސްބުކް ދެކައުންސިލަރުންނަށް ވަރަށްސަލާން\n– 19 ޑިސެމްބަރު 201700


ލ.އަތޮޅު އިސްދޫގައިި ހުންނަ ބޮޑު ހައްތެއްޔަށް އަަަަަަަަަަަރާފިންތަ؟ – ދަނބިދޫ.ކޮމް\nފުރަތަމަ ސަފުހާ / ހަބަރު / ލ.އަތޮޅު އިސްދޫގައިި ހުންނަ ބޮޑު ހައްތެއްޔަށް އަަަަަަަަަަަރާފިންތަ؟\nއިބްރާހިމް ސިހާމް 27-05-2020\tހަބަރު, ތާރީހީ Comments Off on ލ.އަތޮޅު އިސްދޫގައިި ހުންނަ ބޮޑު ހައްތެއްޔަށް އަަަަަަަަަަަރާފިންތަ؟ 2,523 ފަހަރު މި ލިޔުން ކިޔާފައި\nފޮޓޯ ހާމް ފޮޓޯސް.\nލ.އަތޮޅު އިސްދޫ އުތުރު ފަރާތު ގޮނޑު ދޮށުގައި ގާތްގަނޑަކަށް 450 ފޫޓް ދުރުގައި އޮންނަ އުސްގަނޑަށް “އިސްދޫ ބޮޑު ހައްތެލި ” ކިޔައެވެ. މިތަނުގެ ވަށަމިނުގައި 360 ފޫޓް އަދި އުސް މިނުގައި 45 ފޫޓް ހުރެއެވެ. މިއީ ބުޑިސްޓު ދީނުގެ އެކުވެންޏެއްކަމަށްވެއެވެ. މި ހައްތެލި އަާ ގާތްގަނޑަކަށް 112 ފޫޓް ދުރުގައި “އިސްދޫ ކުޑަ ހައްތެލި” ކިޔާތަނެއްވެސް ހުރެއެވެ. އެ ސަރަޙައްދުގެ މުއްޔާ ހަމައަށް ރާޅުއަރާ ގިރާލުމުގެ ސަބަބުން އެ ސަރަޙައްދު ނެތިގެން ދިޔަ ނުދިނުމަށްޓަކައި ދިވެހިބަހާ ތާރީޚަށް ޚިދުމަތްކުރާ ޤައުމީ މަރުކަޒުން އިސްނަގައިގެން 2002 ވަނަ އަހަރުގެ ޖުލައިމަހުގެ ތެރޭގައި އެސަރަހައްދާ ދިމާ މޫދުގައި 500 ފޫޓުގެ ތޮށިގަނޑެއް ލައިފައި ވެއެވެ.\nއިސްދޫ ހައްތެލި ނުވަތަ ހަވިއްތަ އަކީ ރާއްޖޭގައި ވެސް ހުރި މިފަދަ ދެ ހައްތެލި ތަކުގެ ތެރެއިން އެއް ހައްތެއްޔެވެ. އިސްދޫ ބޮޑު ހައްތެއްޔާއި އިސްދޫ ކުޑަ ހައްތެއްޔަކީ ރާއްޖޭގެ އެންމެ އެވޭލާ ތާރީޚް ފަސް އެޅި ފޮރުވިފައިވާ އެންމެ މުހިންމު އެއް ތާރީޚީ ބިނާއެވެ.\n2011 ގައި ނަގާފައިވާ ފޮޓޯއެއް\nއިސްދޫ ހައްތެއްޔަކީ ބުނެވޭ ގޮތުގައި ރާއްޖެ އިސްލާމްވި އިރު ބުދު ފައްޅިއެއް ހުރި ތަނެކެވެ. އިސްދޫ މީހުން އިސްލާމްދީން ގަބޫލު ކުރުމަށް ފަހު މައްޗަށް ވެލި އަޅާ އެހައްތެލި ފޮރުވާލިއެވެ. އިސްދޫގެ އުތުރު ކޮޅުގައި ފުއްޓަރު ފަރާތައް ވާގޮތައް ހުރި މި ހައްތެލި ހިމާޔަތްކޮށް ރައްކާތެރި ކުރުމަށް މީގެ ކުރިން ހާއްސަ މަސައްކަތްތަކެއް ކުރެވުނު ނަމަވެސް މިއަދު އިސްދޫ ހައްތެލި ހިމާޔަތް ކުރަން އެއްވެސް މަސައްކަތެއް ނުކުރެވެއެވެ.\n2011 ގައި ނަގާފައިވާ ފޮޓޯ އެއް\nފަހަތައް ޢީދު ދުވަހު އެ ނެގި ފޯރި, ވަރަށް ހަނދާންވޭދޯ؟\nކުރިއަށް ދަނބިދުއަށް އުފަން މުޅި ރާއްޖެ ފަޚުރުވެރިވާ ދަރިއެއް އޭރުގެ ޖަމާޢަތުގެ ސިއްޙީ އެހީތެރިއާ ޙަސަން މޫސާ


ވީއޭއާރު ގެ ކުރިން ރެފްރީން ހެދި އެންމެ ފާހަގަކޮށްލެވޭ ބައެއް ގޯސްތައް\nފުޓްބޯޅައިގައި ނުވަތަ އެނޫން ކުޅިވަރެއްގައިވެސް ކޮންމެ ފަހަރަކު ޓީމެއް މޮޅުވަނީ މޮޅަށް ކުޅެގެންނެއް ނޫނެވެ. ބައެއް ފަހަރު ބައެއް އެހެން ކަހަލަ ސަބަބުތައް މެދުވެރިވެގެންވެސް ޓީމެއް މޮޅުވެދާނެއެވެ. ބައެއްފަހަރު މޮޅުވުމާއި ދެރަވުން ގުޅިފައި އޮންނަނީ ނަސީބާއެވެ. މިދެންނެވި ނަސީބަކީ މެޗަށް އިންސާފުކުރާ ފަރާތަކަށް ހެދޭ ބޮޑު ގޯހަކަށް ބައެއްފަހަރު ވެފައި އެބަހުއްޓެވެ. މެޗްގެ ރެފްރީއަށް ނުވަތަ ރޮނގު ބަލަހައްޓާ ބަލަހައްޓަން ހުންނަ އޮފިޝަލަށް ހެދޭ ގޯހެއްގެ ސަބަބަބުން މެޗްގެ ނަތީޖާ ޙަޤީޤަތުގައި އޮންނަންވާ ގޮތާ ދިމާ އިދިކޮޅަށް އެނބުރިފައި ހުރީވެސް މަދެއްކޮށް ނޫނެވެ. ފަޅި ސިކުންތެއްގެ ތެރޭގައި މެޗު އޮފިޝަލުންނަށް ގޮތެއް ނިންމަން ޖެހިފައި އޮންނާތީ އެމީހުންނަށް ގޯސް ހެދޭލެއްވެސް ގިނައެވެ. އަދި އެގޯހުގެ ސަބަބުން ޙައްޤުނޫން ފަރާތުގެ ކަރުގައި މެޑެލް އެޅުވޭ ފަހަރުވެސް އައިސްފައި އެބަހުއްޓެވެ.\nކޮންމެއަކަސް މިގޯސް ކުޑަކުރުމަށްޓަކައި ނުވަތަ އެއްކޮށް ނައްތާލުމަށްޓަކައި ޒަމާނީ ޓެކްނޮލޮޖީގެ އެހީގައި ވީޑިއޯ އެސިސްޓެންޓް ރެފްރީ (ވީއޭ އާރު) މިވަނީ ތަޢާރަފުކޮށްފައެވެ. ވީއޭއާރުގެ ސަބަބުން އިންސާފަށް ނިންމުންތައް ނިންމަން ފަސޭހަވެއެވެ. އަދި އެކަމުގެ ސަބަބުން މެޗް އޮފިޝަލުންނަށް އޮންނަ ޕްރެޝަރ ކުޑަވެއެވެ. ބައިނަލް އަގުވާމީ މުބާރާތްތަކާއި މަޝްހޫރު ލީގުތަކުގައި ވީއޭއާރު ބޭނުންކުރަން މިހާރު މިވަނީ ފަށައިފައެވެ. އެހެންކަމުން މިހާ ހިސާބުން މެޗްތަކުގައި އޮފިޝަލުންނަށް ނަތީޖާ ބަދަލުވެދާފަދަ ނިންމުންތައް ގޯސްކޮށް ނިންމުމުގެ ބާބު ނިމުނީ ކަމަށް ބަލަން ވީހެއްޔެވެ؟ އެކަމަކު އެސުވާލަށް ޖަވާބު ދިނުން އިހަށް ބާއްވާފައި ފުޓްބޯޅައިގެ ތާރީޚްގައި ރެފްރީންނަށް ހެދިފައިވާ ބައެއް ބޮޑެތި ގޯސްތަކަށް ބަލާލަމާ ހިނގާށެވެ\nފުޓްބޯޅަ މުބާރާތްތަކުގައި މެޗް އޮފިޝަލުންނަށް ހެދިފައިވާ ބައެއް ގޯސްތަކަކީ ފުޓްބޯޅައިގެ ތާރީޚުންވެސް ޖާގަ ހޯދާފައިވާ މަޝްހޫރު ޙާދިސާތަކެކެވެ. ތިރީގައި މިފާހަގަކޮށްލަނީ އޭގެތެރެއިންވެސް މަޝްހޫރު ބައެއް ހާދިސާ ތަކެވެ.\nކްރޮއޭޝިއާގެ ސަމިއުނެކަށް އެއް މެޗްގައި ދެއްކި4ކާޑު\n2006 ގެ ވޯލްޑްކަޕް ގައި ލިބުނު ފުރަތަމަ ދެމެޗް ކާމިޔާބު ކަމާއެކު އިންސާފު ކުރުމަށްފަހު3ވަނަ މެޗަށް އިނގިރޭސި ރެފްރީ ގުރެހަމް ޕޯލް އެރީ ރެފުރީ ސްކޮޑްގެ އެންމެ އިތުބާރު ކުރެވޭ ރެފްރީގެ ގޮތުގައެވެ. އެކަމަކު އޮސްޓްރޭލިއާއާއި ކްރޮއޭޝިޔާ ވާދަކުރި މެޗުގައި2ކުޅުންތެރިއަކަށް ރަތް ކާޑު ދައްކައި ދަނޑުން ފޮނުވާލުމަށްފަހު ކްރޮއޭޝިޔާގެ ޖޮސިޕް ސަމިއުނެކް އަށް ރަތް ކާޑު ދެއްކީ އޭނާއަށް ދެއްކި ތިންވަނަ ރީނދޫ ކާޑަށް ފަހުގައެވެ. ކޮންމެއަކަސް މި ބޮޑު ގޯހާ ހެދި މެޗަށްފަހު ޕޯލް ބައިނަލް އަޤުވާމީ ރެފްރީއެއްގެ ގޮތުގައި މަސައްކަތް ކުރުން ހުއްޓާލިއެވެ.\nވޯލްޑްކަޕް ތާރީހްގައިވެސް ފެނުނު އެންމެ މަޝްހޫރު ދެގޯލް ދެމެދު އެންމެ4މިނެޓް\n1986 ގެ ވޯލްޑަކަޕްގެ ކްއާޓަރ ފައިނަލްގައި އާޖެންޓީނާ އާއި އިނގިރޭސި ވިލާތް ވާދަކުރި މެޗަކީ ވޯލްޑްކަޕްގެ ތާރީޚްގައި އެންމެ ފާހަގަކޮށްލެވޭ އެއް މެޗެވެ. އެއީ ދެ ސަބަބަކަށްޓަކައެވެ. މި ދެސަބަބުވެސް ގުޅިފައިވަނީ އާޖެންޓީނާގެ ޑިއޭގޯ މަރަޑޯނާއާއެވެ. ފުރަތަމަ ސަބަބަކީ މަރަޑޯނާ ފުންމައިގެން އަރައި އިނގިރޭސި ގޯލްކީޕަރު ޕީޓަރ ޝީލްޓަންގެ ބޯމަތިން އަތުން ޕަންޗްކޮށް ގޯލަށް ވައްދާލި ބޯޅައިން ކާމިޔާބުކުރި ލަނޑެވެ. އެމެޗްގެ ރެފްރީ ޓިއުނީޝިއާގެ ޢަލީ ބިން ނާޞިރަށް އެމަންޒަރު ނުފެނުމުން ނިންމީ އެއީ ހަމަ ރަގަޅު ގޯލެއް ކަމަށެވެ.\nދެވަނަ ސަބަބަކީ ވޯލްޑްކަޕްގެ ތާރީޚްގައި މިހާތަނަށް ފެނުނު އެންމެ މޮޅު އެއްގޯލެވެ. އަތުން ގޯލުޖެހިތާ4މިނެޓް ފަހުން އަމިއްލަ ހާފުގެ ތެރެއިން ބޯޅަ ހިފައިގެން އިނގިރޭސި ވިލާތުގެ ހަތަރު ކުޅުންތެރިން ގާތުން ނައްޓައި ކީޕަރު ޝީލްޓަން ގާތުން ވެސް ދެމިގަތުމަށްފަހު މަރަޑޯނާ ޖެހި ގޯލަކީ މިހާރުވެސް ގިނަ ބަޔަކު ބަލާލަން އެންމެ ބޭނުންވާ އެއް ގޯލެވެ.\nގޯސްޓްގޯލް (ފެންޓަމްގޯލް) ނުވަތަ ޖިންނި ގޯލަކީ ބޯޅަ ގޯލަށް ނުވަންނަނީސް ގޯލެއްކަމަށް ރެފްރީ ނިންމުމުން ކަނޑައެޅޭ ގޯލެވެ. މީގެ އެއް ހާދިސާ ހިނގީ 2008 ގައި އިނގިރޭސި ޗެމްޕިއަންޝިޕް ގައި ރެޑިން އާއި ވެޓްފޯޑް ބައްދަލުކުރި މެޗެއްގައެވެ. އެމެޗްގައި ރެޑިން އިން ނެގި ކޯނަރުގައި ގޯލާއި ދިމާލަށް ބޯޅަފޮނުވާލުމުން ހުރަސް ދަނޑީގައި ޖެހިފައި ނިކުތުމުން ލައިންސްމަން ނައިޖެލް ބެނިސްޓަރ އެއީ ގޯލެއްކަމަށް އިޝާރާތް ކުރުމުން ރެފްރީ ސްޓްއަރޓް އެޓްވެލް އެއީ ގޯލެއްކަމަށް ނިންމިއެވެ. މިމެޗްގައި ވެޓްފޯޑް ފަހުން ގޯލެއް ޖެހުމުން މެޗް ނިމުނީ އެއްވަރުވެގެންނެވެ. މިފަދަ ދެވަނަ ހާދިސާ ހިނގީ 2012 ވަނަ އަހަރު ބުންޑަސްލީގާ ގައި ޑުއިސްބާގާއި ފުރެންކްފަޓް ބައްދަލުކުރި މެޗެއްގައެވެ. ޑުއިސްބާގްގެ ކްރިސްޓިއަން ޓިފަރޓް އޭރިއާ ބޭރުން ފޮނުވާލި ބޯޅަ ހުރަސް ދަނޑީގައި ޖެހިފައި ބޭރަށް ނިކުމެ ފެނު ޖެހުނީ ގޯލު ރޮނގަށްވުރެ ގާތްގަޑަކަށް 1.5 މީޓަރު ބޭރުގައެވެ. އެކަމަކުވެސް ރެފްރީ ނިންމީ އެއީ ގޯލެއްކަމަށެވެ. މި ގޯސްޓް ގޯލާއި މެދު ފުރެންކްފަޓަށް މާބޮޑު ޝަކުވާއެއް ކުރެވެންނެތީ އެމެޗުގައި އެމީހުން 5-0ން ބަލިވެފައިވާތީއެވެ.\nގޯސްޓް ގޯލާއި އަޅާބަލާއިރު އޭގެ އިދިކޮޅު ހާދިސާތައް މާގިނަކަމުގައި ދެންނެވިދާނެއެވެ. އެއީ ބޯޅަ ގޯލަށް ވަނުމުންވެސް ގޯލެއްކަމުގައި ނުބެލުމެވެ. މި ކަމުގައި ރެފްރީންނަށް އުނދަގޫވަނީ ކިރިޔާ ވަދެ ނުވަދެ އޮންނަ ހިސާބުގައި ބޯޅަ އޮވެފައި ކުޅުމުގެ ތެރެއަށް އެނބުރި އައުމުންނެވެ. ގޯލްލައިން ޓެކްނޮލޮޖީ ތަޢާރަފު ވީ މިސަބަބާހުރެއެވެ. އެކަމަކުވެސް ގޯލުގެ އެންމެ އެތެރޭގައި ޖެހުމުންވެސް ގޯލެއް ނޫންކަމަށް ނިންމާފައިވާ ހާދިސާތައް ހިނގާފައި އެބަހުއްޓެވެ. އޭގެ އެއް ހާދިސާއަކީ 1993 ގައި ސްކޮޓްލެންޑުގެ ޑަންޑީ ޔުނެއިޓެޑާއި ޕެޓްރިކް ތިސެލް އާ ދެމެދު ކުޅެވުނު މެޗުގައި ޑަންޑީގެ ކޮނޮލީ ޖެހި3ވަނަ ގޯލު ރެފްރީ ޤަބޫލު ނުކުރުމެވެ. ކޮނޮލީ ޖެހި ބޯޅަ ގޯލުން ނިކުތީ ގޯލުގެ ފަހަތު ދާގަނޑު ހަރުކުރަން ހަދާފައިހުރި ފުރޭމުގައި ޖެހިފައެވެ. އެހެންކަމުން އެބޯޅައިން ގޯލުގެ ދާގަނޑަކަށް މާބޮޑު ތެޅުމެއް ނައެވެ. އަދި އެއަށްވުރެވެސް ބޮޑު އަޖައިބަކީ އެބޯޅަ ގޯލަށްވަދެފައި ނިކުތުމުން ޕެޓްރިކްގެ ޑިފެންޑަރަކު ބޯޅަ އަތުން ނަގައި ކީޕަރަށް ދިނުމުން ވެސް އިތުރު ނިންމުމެއް ރެފްރީ ނުނިންމުމެވެ. ގައިމު ގޯލަކަށް ނުބެލިއިރު ބޯޅަ ކުޅުމުން ބޭރުނުވެ އޮއްވައި ކުޅުންތެރިޔާ ބޯޅައިގައި އަތްލުމުން އެހާލަތުގައި ޑަންޑީއަށް ޕެނަލްޓީއެއް ދޭން އެންމެ ރަގަޅުތާއެވެ. އެކަމަކު އެކަމަށްވެސް އަޅާނުލައި ރެފްރީ ކުޅުންކުރިއަށް ގެންދިޔައީ އެވެ. ކޮންމެއަކަސް މިމެޗުން ޑަންޑީ މޮޅުވީ 4-0ން ނެވެ. އެހެންކަމުން ރެފުރީގެ އެކުށާއި މެދު ޑަންޑީއިން މާފޯރި އަރުވާނެކަމަކަށް ނުބެލެވެއެވެ.\n2005 ޖެނުއަރީ ގައި ޓޮޓްންހަމް އާއި މެންޗެސްޓަރ ޔުނެއިޓެޑް ވާދަކުރި މެޗުގައިވެސް މެޗް އޮފިޝަލުން އެކަހަލަ ބޮޑު ގޯހެއް ހެދިއެވެ. ގާތްގަޑަކަށް މެދުރޮނގާއި ހަމައިން ޓޮޓްންހަމްގެ ޕެޑްރޯ މެންޑޭޒް މަތިމަތިން ފޮނުވާލި ބޯޅަ ޔުނެއިޓެޑްގެ ކީޕަރު ރޯއީ ކެރޯލްގެ އަތުތެރޭގައި އޮވެފައި އަތުން ދޫވެގެން ގޯލުތެރެއަށް ވެއްޓުމުން ކެރޯލް ވެއްޓިގެންފައި އަތުން ޖަހާ ބޯޅަ ނެރުނުއިރު ބޯޅަ އޮތީ ގޯލު ރޮނގަށްވުރެ ހަމަގައިމުވެސް3ފޫޓެއްހާ ތަން އެތެރޭގައެވެ. އެކަމަކު ލައިންސްމަނަކަށްވެސް ރެފުރީއަކަށްވެސް އެބޯޅަ ގޯލަށް ވަތްކަމެއް ނޭނގުނެވެ.\nޕެނަލްޓީއެއް ހޯދުމަށް ޑައިވުކުރުމަކީ ބައެއް ފަހަރަށް މެޗުތަކުގައި ފެންނަ މަންޒަރެކެވެ. ބައެއްފަހަރަށް އެކަން ކާމިޔާބު ވާއިރު އަނެއްބައި ފަހަރު ކުޅުންތެރިޔާއަށް ޖެހެނީ އަދަބެއްގެ ގޮތުން ކާޑެއް ލިބިގަންނާށެވެ. މިގޮތުން ބަލާއިރު ކާމިޔާބު ފޭކް ޑައިވުގެ އެންމެ ކުރީގައި އޮތީ ކޮލަމްބިއާގެ އެމެސަން އަކޫނާ ކަމުގައި ބުނެވިދާނެއެވެ. 2010 ގައި އޭނާ ކޮލަމްބިއާގެ އެތުލެޓިކޯ ޖޫނިއަރ އަށް ކުޅުނުއިރު އޭރިއާ ތެރެއަށް ވެއްޓިގަތީ ކައިރި ހިސާބެއްގައި އިދިކޮޅު ކުޅުންތެރިއަކު ނުވެސް ނެތީހެވެ. އެކަމަކުވެސް ރެފުރީ އެއީ ފައުލެއްކަމަށް ބަލައި އަކޫނާގެ ޓީމަށް ޕެނަލްޓީއެއް ދިނެވެ.\nބުރޫނާ އާއި ގާލް ގެ ވާހަކަ\n2011 ވަނަ އަހަރު އޮތް އަންހެނުންގެ ވޯލްޑްކަޕްގައި އޮސްޓްރޭލިއާ އާއި އިކުއެޓޯރިއަލް ގިނީ ވާދަކުރި މެޗަކީ އާދަޔާ ޚިލާފު ހައިރާންކަމެއް ކުޅުންތެރިއެއްގެ ފަރާތުންނާއި އަދި އެމެޗުގެ ރެފްރީގެ ފަރާތުން ފެނުނު މެޗެކެވެ. އޮސްޓްރޭލިއާއިން ފޮނުވާލި ބޯޅައެއް ގޯލު ދަނޑީގައި ޖެހިފައި ކުޅުމުގެ ތެރެއަށް އެނބުރި އައި ވަގުތު ގިނީގެ ޑިފެންޑަރ ބުރޫނާ ގޯލް އޭރިއާ ތެރެއިން އެބޯޅައިގައި އަތްލިއެވެ . ހަމައެކަނި އަތްލީއެއްވެސް ނޫނެވެ. ދެއަތުން ބޯޅަ ހިފުމަށްފަހު ކުޑައިރުކޮޅަކު ހިފަހައްޓައިގެންވެސް ހުއްޓެވެ. އެއަށްފަހު އޭނާ ބޯޅަ އަތުން ދޫކޮށްލިއެވެ. އޮސްޓްރޭލިއާ ކުޅުންތެރިންނަށް ލިބުނު ޙައިރާންކަން ދެގުނައަށް އިތުރުވެގެން ދިޔައީ ރެފްރީ އެއީ މައްސަލައެއް ކަމަށް ނުބަލައި ޕްލޭއޮން ދެއްކުމުންނެވެ. ނަސީބަކުން އެމެޗުން 3-2ން މޮޅުވީ އޮސްޓްރޭލިއާއެވެ. އެހެންނޫންނަމަ އެމެޗުގައި ރެފުރީކަންކުރި ހަންގޭރީގެ ގާލްއަށް އޭގެފަހުން ހަމަޖެހިލައިގެން ނިދާލުންވެސް ވީހީ އުނދަގޫކަމަކަށެވެ.\nވީޑިއޯ އެސިސްޓެންޓް ރެފްރީ (ވީއޭއާރް)


Asia Sarahahdhuge Emme Bodu Construction Jamiyyaage Naib Raeesakah Janah\nޖަނާ އިފޮޕްކާގެ އާ މަގާމުތަކަށް ހޮވުނު ބޭފުޅުންނާއެކު---\n22 ނޮވެންބަރ 2015 1 ކޮމެންޓް\nއޭޝިޔާ ސަރަހައްދުގެ އެންމެ ބޮޑު ކޮންސްޓްރަކްޝަން ޖަމިއްޔާގެ ނައިބު ރައީސަކަށް ޖަނާ\nއޭޝިޔާއާއި ހުޅަނގު ޕެސިފިކް ސަރަހައްދުގެ ކޮންސްޓްރަކްޝަން އިންޑަސްޓްރީގެ އެންމެ ބޮޑު ޖަމިއްޔާ އިންޓަނޭޝަނަލް ފެޑެރޭޝަން އޮފް އޭޝިއަން އެންޑް ވެސްޓާން ޕެސިފިކް ކޮންޓްރެކްޓާސް އެސޯސިއޭޝަންސް(އިފޮޕްކާ)ގެ ދެ ވަނަ ނައިބް ރައީސަކަށް މުހައްމަދު އަލީ ޖަނާހު އިންތިހާބުކޮށްފިއެވެ.\nމޯލްޑިވްސް އެސޯސިއޭޝަން އޮފް ކޮންސްޓްރަކްޝަން(މަސީ)ގެ ރައީސްކަން ވެސް ކުރައްވަމުން ގެންދަވާ ޖަނާ އެމަގާމަށް އިންތިހާބުކޮށްފައިވަނީ މިމަހުގެ 16 އިން 19 އަށް ޖަޕާންގެ ޓޮކްޔޯގައި އިފޮޕްކާގެ 42 ވަނަ އާއްމު ބައްދަލުވުމުގައެވެ. އޭޝިޔާއާއި ހުޅަނގު ޕެސިފިކްގެ 17 ގައުމަކުން 750 މަންދޫބުން ބައިވެރިވެވަޑައިގެންނެވި އެ ބައްދަލުވުމުގައި އެ ޖަމިއްޔާގެ ރައީސަކަށް އިންތިހާބުކޮށްފައިވަނީ ކޮރެއާ ބޭފުޅެކެވެ. ފުރަތަމަ ނައިބް ރައީސަކަށް އިންތިހާބުކޮށްފައިވަނީ މެލޭޝިޔާ ބޭފުޅެކެވެ.\nއިފޮޕްކާގެ ދެވަނަ ނައިބް ރައީސަކަށް ޖަނާ އިންތިހާބުކޮށްފައިވާއިރު ޖަނާއަކީ އެޖަމިއްޔާގެ ތައުލީމާއި ހިއުމަން ރިސޯސްއާއި ބެހޭ ކޮމިޓީގެ ޗެއާމަނެވެ. މިއީ އެކޮމިޓީގެ ޗެއާމަންކަން ޖަނާ ކުރައްވާ ހަތަރު ވަނަ އަހަރެވެ.\nމިއީ އޭޝިޔާ އަދި ހުޅަނގު ޕެސިފިކް ސަރަހައްދުގެ އެހާ ބޮޑު ޖަމިއްޔާއެއްގެ ނައިބް ރައީސްކަން ދިވެއްސަކަށް ލިބުނު ފުރަތަމަ ފަހަރެވެ.\nވަރަށް އުފާ ކުރަން ، ވަރަށް ތަޚްނިޔާ ޖަނާއަށް


Marie – Esfiya – Dhivehi Vaahaka Site\nއަންހެނުންގެ ހާއްސަޑޮކޮޓަރަކައް ދައްކަން މެމޯ ނަގައިގެން އައިސް ޝީންއާއި އަޔާޒް ނަމްބަރު ޖެހޭނެ އިރެއްގެ އިންތިޒާރުގައި ތިއްބެވެ. އެގޮތައް ތިބޭތާ ބައިގަޑިއިރުފަހުން ނަމްބަރު ޖެހުމުން ޝީން އަޔާޒް އާއި އެކު ޑޮކްޓަރު ރޫމައްވަނެވެ....\nޝީން (ނަވާވީސްވަނަ ބައި)\nމަޑު ފިޔަވަޅުތަކެއްގައި ފަހަރަކު ސިޑިއަކައް އަރައިގެން ގޮސް ކޮޓަރީ ތަޅުގައި ހިފާލުމައްފަހު ވަރައް މަޑުމަޑުން އެތެރެއަށްވަނެވެ. ކުޑައެދާ ދިމާލައް ބަލައިލުމާއެކު އެއެދުގައިރައިން ނެއްކަން އެނގުމުން ޝީން އަޔާޒް އަށް ބަލާލިއެވެ. ވަގުތުންއެމޫނުމަތިން ހިނިތުންވުން...\nއެދަރިފުޅު ފެނުމުން ތުންފަތްމައްޗައް ހިނިތުންވުމެއް ވެރިވިއެވެ. އަދި އަލޫކް އެގަޑި ބުނެލި ބަސްތައް ކަންފަތުގައި ގުގުމަންފެށިއެވެ. ޝިންއާއި އަލޫކްއާއި މެދު އެކަހަލަ ގުޅުމެއްނެތުމުން ހިތާހިތުން އެކަމާއުފާ ކުރެވުނެވެ އެހަށިގަނޑު ގައި އަޔާޒް ނޫން...\nޝީން (ހަތާވީސްވަނަ ބައި)\nއަޔާޒް ގެ އަތް ފޮޅުވާލަމުން އަލޫކް ޝީންގެ ގައިގައި ހިފެހެއްޓީއެވެ. އެކިޔާ އެއްޗެއް އަހަރެންނައް ސާފުކޮއްކިޔައިދީބަލަ ” އެހެންބުނިއިރު އަލޫކްގެ މޫނުމަތިން ރުޅިވެރިކަން ފެންނަން ހުއްޓެވެ. އަލޫކް ކައިރިއަށްޖެހެން ފެށުމުން ޝީން އަޔާޒް...\nއާދުވަހަކައް އަރައިގެން އައި އިރާއެކު އަޔާޒް މޯލިއަކައް ދެމިލަމުން ތެދުވިއެވެ. އޮފީހައް ދާ ގަޑިގާތްވެފަ ހުރުމުން ފެންވަރާލައިގެން ތައްޔާރުވެގެން ނިކުތްއިރު ޝީން ބަދިގޭގައި އުޅެއެވެ. އަޔާޒް ފެނުމާއެކު އަތުގައި ހުރި ކޮފީ ޖޯޑް...\nޝީން (ފަންސަވީސްވަނަ ބައި)\nއޭރު ހަމައެކަނި ސޯޓެއްލައިގެން ހުރެ ރައިން އުރާލައިގެން އަޔާޒް ތިރިއަށް ފައިބަނީއެވެ. އެވަގުތު ކޮޅުވެސް ޝީންގެ ހިތުން އަޔާޒްއަށް ތައުރީފްކުރެވުނެވެ. ފިރިހެންވަންތަ ކަސްރަތީ އެހަށިގަނޑައް ބަލާލެވުމާއެކު ޝީންގެ ނޭވާ އެތެރެހަށިގައި ތާށިވިއެވެ. ނަފީސާ...\nޝީން (ސައުވީސް ވަނަބައި)\nސޯފާއިން ތެދުވެގެން އައިސް އަޔާޒް ޝީން ކުރިމައްޗައް ހުއްޓީލިއެވެ. ކުއްލިއަކައް އަޔާޒް ފެނުމުން ޝީންއަށް ހަޅެއްލަވައިގަނެވެން އުޅުނެވެ.ނަމަވެސް އަޔާޒް އެއަށްވުރެ ހުށިޔާރެވެ.އޭގެ ކުރިން އަޔާޒް ޝީންގެ އަނގަމަތީ އަތް އެޅިއެވެ. ލޮލާ ލޯ...\nޝީން (ތޭވީސް ވަނަ ބައި)\nހީ އިޒް ބިއުޓިފުލް…އަޔާޒް ރައިންނަގާ މޫނުފެންނަގޮތައް އަބުރާލަމުން އެމޫނުގައި ބޮސްދިނެވެ.އެވަގުތު އެތުއްތު މޫނުގައި އޭނަފިރުމާލުމާއެކު ހައިރާންވިއެވެ.އެހާ މަޑެވެ. އެ ތުއްތު މޫނު ބަލާ ފޫހިނުވާހާ ރީއްޗެވެ. އަމިއްލަ ދަރިއަކު ދެކެވާނެފަދަ ފުން ލޯއްބެއް...\n. ތެދުވެފައި ހިނގައިގަތް ރައިން ގޮސް އެމީހާގެ ފައިގާ އޮޅުލައި ގަންނަމުން ބައް ބައް ބައް ޕާ އޭ ގޮވާލިއަޑުއިވުމާއެކު ޝީންއާއި އާޔަން އެއްފަހަރާބަލާލީ ހިނިއައިސް ހުރެއެވެ.ރައިންގެ އަނގައިން އަލައް ބައްޕާއޭ ގޮވާލުމުން...\n.ނަފީސާއަށް ފޯނެއް އަންނަންފެށުމުން ފޯނު ކަންފަތުގަ ޖަހަމުންއެއްފަރާތްވެލިއެވެ. އޭރުވެސް ރައިން ރޯވަރުން ރޮނީއެވެ މަންމާ “އަޔާޒް ނަފީސާއަށް ގޮވާލުމުންވެސް ނަފީސާއަކައް އަޑެއް ނީވުނެވެ. ނަފީސާ ދެފަހަރަކު ހަލޯއޭ ގޮވާލުމައްފަހު އަޑެއްނީވުމުން ފޯނު ކެނޑުނީކަމައް...\nރައިން އަށް ހަތަރުމަސް ވުމާއެކު ޝީން އެއޮފީހައް ނިކުންނަންފެށީ ޝީން ބޭނުންވެގެންނެވެ. އެދެމައިންގެ ހަރަދުތައް ފުއްދުމައްޓަކައެވެ. ނަފީސާއާއި އާޔަން ކިތަންމެ ރަގަޅަސް ޝީން ބޭނުންވީ އޮފީހައް ނިކުންނާށެވެ. އެއީ ޝިން ބޭނުންވާ ގޮތްކަމައް...\nޝީން އަށް އެދަރިފުޅު ފެނުމުން ލޮލުން ކަރުނައައެވެ. ނަރުސްކުއްޖާ ނަފީސާ އަތައް އެދަރިފުޅު ލާދިނެވެ،ނަފީސާގެލޮލުންވެސް ކަރުނަ އައެވެ.ނަމަވެސް އެއީ އުފާވެރިކަމުގެ ކަރުނައެވެ. ނަފީސާ އެދަރިފުޅު މޫނާއި މޫނުކައިރިކޮއްލިވަގުތު ފެނުނު މަންޒަރުން ނަފީސާގެ ބަސް...\nދައްތާ އަހަރެން ބަނޑު ބޮނޑު “ޝީން އަގައިން ނިކުތް ޖުމްލައިން ނަފީސާއަށް ބުނާނެއެއްޗެއްނޭގި ހުއްޓުން އެރިއެވެ. ދެމީހުން އެގޮތުގައި ތިއްބައި ނަފީސާގެ ފޯން ރިންގް ވާން ފެށިއެވެ. ފޯންނަގާ ބަލާލިއިރު ގުޅަނީ ރާއްޖޭން...\nކާރައްއަރާ ސްޓާޓް ކޮއްލުމާއެކު ޝީންގެ ބޮލައް އެބުރުން އަރަން ފެށިއެވެ. ދެން ވީގޮތެއް ޝީންއަކައް ނޭގުނެވެ. ހޭވެރިކަންވީ އިރު ޝީން އޮތީ އޭޑިކޭ ހޮސްޕިޓަލްގައެވެ. އޮވެވުންތަން އެގުމުން ޝީން ފުންމައިގެން ތެދުވަން މަސައްކަތް...\nގަރުދިޔަ ކެކޭ ވަސް ދުވަން ފެށުމާއެކު ޝީން އަށް އޯކާދެމޭގޮތް ވާން ފެށިއެވެ. އުދުން ކައިރީ ހުއްޓިލައިގެންހުރި ނަފީސާ ޝިން އަށް ބަލައިލީ ވާނުވާނޭގިއެވެ. ގަރުދިޔައަކީ އަބަދުވެސް ޝީން އަށް ވަރައް މީރު...\nއަނެއްކަ އަލޫކް ޝީން އަށް އަނިޔާ ކުރަނީތަ؟ ނޫން ނޫން …. އެރޭގެ ހާދިސާއަށްފަހު ފެންނަ ހުވަފެނެއް އެއީ ” އަހަރެން ޝީންގެ ދިރިއުޅުން ހަލާކް ކޮއްލާފަ މިއައީ ” އަޔާޒް ބޮލު...


Apple fahuge phone Dhiraagun dhookuran fashaifi\nއެޕަލްގެ ފަހުގެ ފޯނު ލިބުނު މީހަކު ފޯނު ދައްކާލަނީ- ފޮޓޯ: ދިރާގު\nގަޑިން ބާރަ ޖަން ދިޔައިރު ދިރާގު އޮފީސް ކައިރި ދިގު ކިޔޫ އޮތެވެ. އެކަމަކު މިއީ ފޯނު ބިލް ދައްކަން ގޮސް ތިބި މީހުންނެއް ނޫނެވެ. މި ކިޔޫގައި އެ ތިބީ އެޕަލްގެ ފޭނުންނެވެ. އެޕަލްގެ އެންމެ ފަހުގެ ފޯނު އައިފޯން 11 ޕްރޯ އަދި އައިފޯން 11 ޕްރޯ މެކްސް ޕްރީއޯޑަރުކޮށް ފޯނު ބަލާ ގޮސް ތިބި މީހުންނެވެ. ދިރާގުން ރޭ ވަނީ އެޕަލްގެ ފަހުގެ ފޯނު ދޫކުރަން ފަށާފަ އެވެ.\nދުނިޔޭގެ ގިނަ ބައެއްގެ ޝައުގުވެރިކަން ހުއްޓިފައިވާ އެޕަލްގެ އެންމެ ފަހުގެ ފޯނަށް ވެސް ދިރާގުން ވަނީ ހާއްސަ އިންސްޓޯލްމަންޓް ޕްލޭން ތަކެއް ތައާރަފުކޮށްފަ އެވެ. އެއް އަހަރަށް ބަހާލައިގެން ފައިސާ ދައްކާ ހަލާސް ކުރެވޭ މި އިންސްޓޯލްމަންޓް ޕްލޭންގައި އައިފޯން 11 ޕްރޯ އަދި އައިފޯން ޕްރޯ މެކްސް އަށް ހާއްސަ އަގުތަކެއް ދީފައިވެ އެވެ. މިގޮތުން މިގޮތަށް ފޯނު ނަގާ ފަރާތްތަކަށް ހަ މަސް ދުވަސް ވަންދެން ފަސް ޖީބީ ލިބޭނެ އެވެ.\nއިންސްޓޯލްމަންޓް ޕްލޭންގެ އިތުރުން ގަނޑުކޮށް ފައިސާ ދައްކާފައި ނަގާ ފަރާތްތަަށް ހާއްސަ އަގުތަކެއް ވެސް ދިރާގުން ވަނީ އާއްމުކޮށްފަ އެވެ.\nއައިފޯންގެ އެންމެ ފަހުގެ ފޯނު ދުނިޔޭގެ ބާޒާރަށް ނެރެފައިވަނީ މިދިޔަ މަހުގެ 10 ވަނަ ދުވަހު އެވެ. އެ ކުންފުނިން ނެރެފައިވާ އައިފޯން 11 ޕްރޯ އަދި އައިފޯން 11 ޕްރޯ މެކްސްގައި 11 ކުލައެއް ހިމެނެ އެވެ. މިފަހަރުގެ ފޯނުގައި އެ ކުންފުނިން ވަނީ ވާދަވެރިންނަށް ގޮން ޖެހުމުގެ ގޮތުން ފޯނުގެ ކެމެރާއަށް ބޮޑު ބަދަލެއް ގެނެސްފަ އެވެ. މިފަހަރުގެ ފޯނުތަކުގެ ކުރިމައްޗާއި ފަހަރު ކެމެރާއިން ފޯކޭ ކޮލިޓީގައި ވީޑިއޯ ނެގެ އެވެ.\nދިރާގުން އެޕަލްގެ ފަހުގެ ފޯނު ޕްރީއޯޑަރަށް


SunOnline: Miaharu America gai badin hamalaadhee maraali meehunge adhadhu 454 ah araifi\nމިއަހަރު އެމެރިކާގައި ބަޑިން ހަމަލާދީ މަރާލި މީހުންގެ އަދަދު 454އަށް އަރައިފި\nމުހައްމަދު ޖަވާދު ޔޫސުފު 09 Nov 2018, 16:57\nވޮޝިންޓަން (ނޮވެމްބަރު 9): މިއަހަރު ތެރޭގައި ވަކިވަކި ފަރުދުން އެމެރިކާގައި ހިންގި ބަޑީގެ ހަމަލާތަކުގައި މަރާލި މީހުންގެ އަދަދު 454އަށް އަރާފައިވާއިރު 1401 މީހުން ޒަޚަމްވި ކަމަށް އެމެރިކާގެ ރަސްމީ ފަރާތްތަކުން ނެރުނު ޑޭޓާއިން ހާމަވެއްޖެއެވެ.\nއެމެރިކާގެ ރަސްމީ ޑޭޓާއާ ހަވާލާދީ ފަރަންސޭސިވިލާތުގައި ނުކުންނަ ނޫހެއް ކަމަށްވާ "ލޮމޮންޑް" ބުނިގޮތުގައި އެމެރިކާގެ ކޮންމެވެސް ތަނެއްގައި ކޮންމެ4ދުވަހަކުން އެއްދުވަހު ބަޑީގެ ހަމަލާތަކެއް ދީ މީހުން މަރާލުމުގެ ޖަރީމާއެއް ހިންގައެވެ. މިފަދަ ޙަމަލާތައް ދޭ ތަންތަނުގެ ތެރޭގައި ސްކޫލްތަކާއި ޔުނިވާސިޓީތަކާ ކެފޭ ރެސްޓޯރެންޓާ އަދި ރާވިއްކާ ޕަބްތަކާއި ނައިޓް ކްލަބާއި ފިހާރަތަކާ އަދި ގެތައް ހިމެނެއެވެ.\nއެމެރިކާ ސަރުކާރުގެ ތަފާސް ހިސާބުތަކަށް ބަލާއިރު ހަތިޔާރުންދޭ ޙަމަލާތައް އަހަރުން އަހަރަށް ގިނަވާކަން ފާހަގަ ކުރެވެއެވެ.\nއެމެރިކާގައި މިފަދަ ޙާދިސާތަކަށް ޓެރަރިސްޓް ހަމަލާތަކެކޭ ނުކިޔައެވެ. ބަޑިން ޙަމަލާދީ ހިންގާ މިފަދަ ޖަރީމާތައް ތަންފީޒުކުރަނީ ނަފްސާނީ ގޮތުން ގޯސްހާލަތަކަށް ގޮސްފައިވާ މީހުންނާއި މަސްތުވެފައި ތިބެގެން ބަޑީގެ ބޭނުންކުރާ މީހުންގެ އިތުރުން ގޭންގްތަކުންނެވެ. ނަމަވެސް ވަކި ބަޔަކު ދެކެ ރުޅިއައިސްގެން ދޭ ނަފްރަތުގެ ހަމަލާތައްވެސް މީގެތެރޭގައި ހިމެނޭ ކަމަށް އެމެރިކާގެ ރަސްމީ ފަރާތްތަކުން ބުނެއެވެ.\nފާއިތުވި މަދުއަހަރުތަކަށް ބަލާއިރު ވަކިވަކި ފަރުދުން އެމެރިކާގައި ހިންގި ބަޑީގެ ހަމަލާތަކުގައި މަރާލި މީހުންގެ އަދަދާއި އަދި ގަތުލުގެ ޙާދިސާތައްވެސް އެންމެ ގިނައީ މިއަހަރުއެވެ. މިއަހަރު 78 ފަހަރެއްގެ މަތިން އެމެރިކާގެ އެކި ކަންކޮޅުތަކުގައި ބަޑިން ހަމަލާދީ މީހުން މެރުމުގެ ޖަރީމާތައް ހިންގާފައިވެއެވެ.\nއެމެރިކާގެ ކެލިފޯނިޔާގެ ޕަބަކާއެކު ހުންނަ ރެސްޓޯރެންޓެއްގެ ތެރޭގައި މިދިޔަ ބުދަދުވަހު ދިން ބަޑީގެ ޙަމަލާތަކެއްގައިވެސް 13 މީހުން މަރުވެ 20 މީހުން ޒަޚަމްވެފައިވެއެވެ. ކެލިފޯނިޔާގެ ދެކުނުގައި ހުންނަ "ބޯޑައިލައިން ބާ އެންޑް ގްރިލް" ނަމަކަށް ކިޔާ އެ ރެސްޓޯރެންޓްގެ އެތެރޭގައި މީހަކު ބަޑިން ހަމަލާދޭންފެށިއިރު ޔުނިވާސިޓީއެއްގެ ދަރިވަރުން އެތަނުގައި ދިޔައީ އިވެންޓެއް ހިންގަމުންނެވެ. ބަޑީޖެހި މީހާއަކީ އެމެރިކާ ސިފައިންގެ ތެރޭގައި އުޅެފައިވާ މީހެއްކަމަށް ކެލިފޯނިޔާގެ ފުލުހުން ބުނެއެވެ.\nއެމެރިކާގެ ސްކޫލްތަކާއި ޔުނިވާސިޓީތަކާއި ރެސްޓޯރެންޓްތަކާ އަދި ޝޮޕިންގް ސެންޓަރު ފަދަ އާންމުން ޒިޔާރަތްކުރާ ތަންތަނުގައި ބަޑީގެ މިބާވަތުގެ ހަމަލާތައް ދިނުން ފާއިތުވި5ވަރަކަށް އަހަރު ތެރޭގައި އިތުރުވެފައިވާތީ އެމެރިކާ ގެ އާންމުންގެ ހިތްތަކުގައި ބިރުވެރިކަން އުފެދި ބައެއް މީހުން އެމީހުންގެ ދަރިން ސްކޫލަށް ފޮނުވަން މިހާރު ޖެހިލުންވާކަމަށްވެސް ރިޕޯޓްތައް ބުނެއެވެ. (ނޫސްއެޖެންސީތައް)\nތިން މުސްލިމުން މަރާލިމީހާ އުމުރަށް ޖަލަށްލާން ހުކުމްކޮށްފި\nއެމެރިކާ-ފްރާންސްގެ އެކުވެރިކަން ރަމްޒުކޮށްދޭ އާ ގަހެއް!


ޚާޝޫޤްޖީގެ މަރުގެ މައްސަލައިގައި ތުރުކީލިވާތުން އިތުރު ހަ މީހަކަށް ދަޢުވާކޮށްފި ޚާޝޫޤްޖީގެ މަރުގެ މައްސަލައިގައި ތުރުކީލިވާތުން އިތުރު ހަ މީހަކަށް ދަޢުވާކޮށްފި\nޚާޝޫޤްޖީގެ މަރުގެ މައްސަލައިގައި ތުރުކީލިވާތުން އިތުރު ހަ މީހަކަށް ދަޢުވާކޮށްފި\nޚާޝޫޤްޖީގެ މަރު ތަހުޤީޤުކޮށް، އޭނާގެ އާއިލާއަށް އިންސާފު ހޯދާދިނުމަށް ގޮވާލާ އަޑުއުފުލަނީ - ފައިލު ފޮޓޯ: ރޮއިޓަރސް\nޖަމާލް ޚާޝޫޤްޖީގެ މަރުގެ މައްސަލައިގައި ތުރުކީލިވާތުން ސަޢުދީ ޢަރަބިއްޔާގެ އިތުރު ހަ މީހަކާ ދެކޮޅަށް ދަޢުވާކޮށްފިއެވެ. 2018ވަނަ އަހަރުގެ އޮކްޓޯބަރު މަހުގެ ތެރޭގައި ތުރުކީވިލާތުގެ އިސްތަންބުލްގައި ހުންނަ ސަޢުދީ ޢަރަބިއްޔާގެ ކޮންސުލޭޓުގައި އަނިޔާވެރިކޮށް މަރާލި ސަޢުދީ ޢަރަބިއްޔާގެ ނޫސްވެރިއެއްކަމަށްވާ ޖަމާލް ޚާޝޫޤްޖީގެ މައްސަލައިގައި ތުހުމަތު ކުރެވޭ ފަރާތްތަކާ ދެކޮޅަށް މިދިޔަ ޖުލައި މަހުގެ ތެރޭގައި ތުރުކީވިލާތުންވަނީ ޝަރީޢަތެއް ފަށައިފައެވެ.\nއޭނާގެ މަރުގެ މައްސަލައިގައި ހިމެނޭކަމަށް ޝައްކުކުރެވޭ ސަޢުދީ ޢަރަބިއްޔާގެ އިތުރު ހަ މީހަކާ ދެކޮޅަށް މިހާރު އައު ދަޢުވާތައް އުފުލައިފައިވާކަމަށް ތުރުކީވިލާތުގެ ދަޢުލަތުގެ ނޫސް އިދާރާއިން ބުންޏެވެ. އެ ނޫހުގައި ބުނެފައިވާ ގޮތުގައި އޭގެ ތެރެއިން ދެ މީހުންނާ ދެކޮޅަށް އުފުލާފައިވާ ދަޢުވާތައް ސާބިތުވެއްޖެނަމަ މަޢާފު ނުލިބޭގޮތަށް އުމުރަށް ޖަލަށްލެވޭނެއެވެ. ބާކީތިބި ހަތަރު މީހުންނާ ދެކޮޅަށް ކޮށްފައިވާ ދަޢުވާތައް ސާބިތުވެއްޖެނަމަ ގިނަވެގެން ފަސް އަހަރު ދުވަސް ޖަލުގައި ހޭދަކުރަންޖެހޭނެއެވެ.\nއެ ދަޢުވާގައި ވަނީ އުމުރަށް ޖަލަށްލުމުގެ ފުރުޞަތު އޮތް ދެމީހުންނަކީ ތުރުކީވިލާތުގައި ހުންނަ ސަޢުދީ ޢަރަބިއްޔާގެ ކޮންސިއުލޭޓުގައި މަސައްކަތްކުރާ ދެ މުވައްޒަފުންނެވެ. ޚާޝޫޤްޖީ މަރާލުމަށްފަހު ތުރުކީވިލާތުން ފުރައިގެން ދިޔަ މީހުންގެ ތެރޭގައި އެ ދެ މީހުން ހިމެނެއެވެ. އަނެއް ހަތަރު މީހުންނަކީ ކުށްކުރި މާހައުލުގައި ހުރި ހެކި އޮޅުވާލުމަށް މަސައްކަތްކޮށްފައިވާ މީހުންކަމަށް އެ ނޫހުން ބުންޏެވެ. އެ ހަތަރު މީހުންވެސް މިވަގުތު ތިބީ ތުރުކީވިލާތަކު ނޫނެވެ.\nޚާޝޫޤްޖީގެ މަރުގެ މައްސަލައިގައި ހިމެނޭ 8 މީހަކަށް މިދިޔަ އަހަރުގެ ޑިސެންބަރު މަހު ސަޢުދީ ޢަރަބިއްޔާގެ ކޯޓަކުންވަނީ ޙުކުމްކޮށްފައެވެ. އެގޮތުން މައްސަލަ ރައްދުވާ ފަސް މީހަކު މެރުމަށް ކޯޓުންވަނީ ހުކުމްކޮށްފައެވެ. ނަމަވެސް މީގެ ހަތަރު މަސްކުރިން ޚާޝޫޤްޖީގެ ޢާއިލާއިން އޭނާގެ ގާތިލުންނަށް މަޢާފުކުރުމުން މި އަހަރުގެ ސެޕްޓެމްބަރު މަހުގެ 8ވަނަ ދުވަހު އެ ހުކުމްވަނީ ބަދަލުކޮށްފައެވެ.\nމިދިޔަ ޖުލައި މަހުގައި ތުރުކީވިލާތުގައިވަނީ މައްސަލައިގައި ހިމެނޭ ގިނަ ބަޔަކާ ދެކޮޅަށް ޝަރީޢަތް ފަށައިފައެވެ. ދައުވާ ރައްދުވާ މީހުންގެ ތެރޭގައި ސަޢުދީ ޢަރަބިއްޔާގެ ޖާސޫސީ އިދާރާގެ ކުރީގެ އިސްވެރިއެއްކަމަށްވާ އަޙްމަދު އަލްއާސިރީ އާއި ސަޢުދީޢަރަބިއްޔާގެ ކުރީގެ ރަސްމީ މުޝީރެއްކަމަށްވާ ސަޢުދު އަލްޣަޙްތާނީގެ އިތުރުން ޚާޝޫޤްޖީ މަރާލުމުގައި ޢަމަލީ ގޮތުން ބައިވެރިވި އިތުރު 18 މީހުން ހިމެނެއެވެ.\nތުރުކީވިލާތުން ޤަބޫލުކުރާ ގޮތުގައި ސަޢުދީ ޢަރަބިއްޔާއިން ޝަރީޢަތް ހިންގާފައިވަނީ އިންސާފުވެރިކޮށް ނޫނެވެ. އަދި ތަހުޤީޤު ކުރިއަށްގެންދިއުމަށް ސަޢުދީ ޢަރަބިއްޔާއިން ހުރަސްއަޅާފައިވާކަމަށްވެސް ތުރުކީވިލާތުން ތުހުމަތުކުރެއެވެ. ސަޢުދީ ޢަރަބިއްޔާގެ ޝަރީޢަތުގައި ހުކުމްކޮށްފައިވާގޮތާއި މެދު ހިތްހަމަނުޖެހޭކަމަށް ބުނެ ތުރުކީވިލާތުން ކުރިއަށްގެންދާ ތަހުޤީޤަށް ސަޢުދީ ޢަރަބިއްޔާއިން އެއްބާރުލުން ދިނުމަށް ތުރުކީވިލާތުންވަނީ އެ ޤައުމަށް ގޮވައިލައިފައެވެ. ތުރުކީވިލާތުގައި ބާއްވާ ޝަރީޢަތުގައި ޚާޝޫޤްޖީގެ މަރާއި ގުޅޭ އައު މަޢުލޫމާތުތަކެއް އެނގިގެންދާނެކަމަށް އުންމީދުކުރާކަމަށް ޚާޝޫޤްޖީއާ ކައިވެނިކުރުމަށް ތައްޔާރުވަމުންދިޔަ ތުރުކީވިލާތުގެ ރައްޔިތެއްކަމަށްވާ ހަތީޖާ ގެންގިސްވަނީ ބުނެފައެވެ.


Shah Rukh ge dhariakah vaathee Aaryan frame kureetha?\nޝާހް ރުކްގެ ދަރިއަކަށް ވާތީ އާރިޔަން ފްރޭމް ކުރީތަ؟\nއާރްޔަން ހައްޔަރު ކޮށްގެން ގެންދަނީ\nމަސްތުވާތަކެތި ގަނެ، ވިއްކާ، ބޭނުންކުރާ ކަމުގެ ތުހުމަތުގައި އިންޑިއާގެ ނާކޮޓިކްސް ކޮންޓްރޯލް ބިއުރޯ (އެންސީބީ) އިން ޝާހް ރުކް ޚާންގެ ދޮށީ ދަރިފުޅު އާރްޔަން ޚާން މި އޮކްޓޯބަރު މަހުގެ ތިން ވަނަ ދުވަހު ވަނީ ހައްޔަރު ކޮށްފަ އެވެ. ބައެއް ރިޕޯޓުތައް ބުނާ ގޮތުގައި އާރްޔަން ހައްޔަރު ކުރީ ކްރޫޒް ޝިޕް އެއްގައި އޮތް ޑްރަގް ޕާޓީ ތަކުންނެވެ. އެހެން ބައެއް ރިޕޯޓުތައް ބުނާ ގޮތުގައި އެ ޕާޓީއަށް ދިއުމުގެ މަގުމަތީގައި އެ ކްރޫޒް ޝިޕަށް ނާރަނީސް އާރްޔަން އާއި އޭނާއައެކު ދިޔަ ކުދިން ހައްޔަރުކުރީ އެވެ.\nބެއިލް ބަހައްޓައިގެން އާރްޔަން ހައްޔަރުން ސަލާމަތްކުރަން ކުރަމުންދިޔަ މަސައްކަތް ހުކުރު ދުވަހު އޮތް ކޯޓުގެ އަޑުއެހުމުގައި ވަނީ އަނބުރާ ރައްދު ކޮށްފަ އެވެ. އަދި އޭނާ ކުރިޔަށް އޮތް 14 ދުވަހަށް ޖުޑިޝަލް ކަސްޓަޑީގައި ބެހެއްޓުމަށް ކޯޓުން އަމުރުކުރުމާ ގުޅިގެން އިއްޔެގެ ވަގުތެއްގައި އާރްޔަން ވަނީ އާތާ ރޯޑު ޖަލަށް ގެންގޮސްފަ އެވެ.\nއާރްޔަންގެ ގާނޫނީ ވަކީލު ސަތީޝް މަންޝިންޑޭ ކޯޓުގައި ބުނި ގޮތުގައި އާރްޔަންގެ އަތުން އެއްވެސް ވަރަކަށް މަސްތުވާކެތި ފެނިފައެއް ނުވެ އެވެ. އަދި އޭނާގެ މެޑިކަލް ޓެސްޓްތަކުން ވެސް އޭނާ މަސްތުވާތަކެތި ބޭނުންކުރި ކަމެއް ސާބިތެއް ނުވެ އެވެ. އަދި އޭނާގެ ފޯނު އަތުލައި އޭގައި ހުރި ޑޭޓާތައް ނަގައިގެން ކުރި ތަހުގީގުން ވެސް އޭނާ އެއްވެސް މީހަކާ ޑްރަގްގެ މުއާމަލާތެއް ކުރި ކަމެއް އެނގޭކަށް ނެތެވެ. އެހެންކަމުން އޭނާ ހައްޔަރު ކޮށްފައި ބަހައްޓާނެ އެއްވެސް ކަހަލަ ހެއްކެއް ގަރީނާއެއް ނެތެވެ.\nނަމަވެސް އެންސީބީ އާއި އާރްޔަންގެ ގާނޫނި ވަކީލުންގެ ވާހަކަތައް އަޑުއެހުމަށް ފަހު ކޯޓުން ނިންމީ އާރްޔަން އަށް ބެއިލް ނުލިބޭނެ ކަމަށެވެ. އަދި ކުރިޔަށް އޮތް 14 ދުވަހު އޭނާ ޖަލުގައި ބަހައްޓައިގެން މައްސަލަ ތަހުގީގު ކުރުމަށެވެ.\nމި ހިސާބުން އުފެދޭ ސުވާލަކީ އާރްޔަން އަށް ލަނޑު ލިބުނީ އޭނާއަކީ ޝާހް ރުކްގެ ދަރިއަކަށް ވާތީ ހެއްޔެވެ؟ އޭނާގެ އެއްވެސް ކުށެއް ނެތި އޭނާ ވަނީ ފްރޭމް ކުރެވިފައި ހެއްޔެވެ؟\nޝާހް ރުކް އާއި އާރްޔަންގެ ފޭނުން ބުނަނީ ބަޔަކު ރާވައިގެން ޝާހް ރުކަށް ލަނޑެއް ދިނުމުގެ ނިޔަތުގައި އާރްޔަން ފްރޭމް ކުރީ ކަމަށެވެ. މަސްތުވާތަކެތި ބޭނުންކުރާ ޕާޓީއެއް ބާއްވައިގެން އުޅުނު ކަމަށް ބުނާ އެ ކްރޫޒް ޝިޕްގައި 1300 ވަރަކަށް މީހުން ތިއްބެވެ. އަދި އެ ކްރޫޒަށް އާރްޔަން އަށް ދައުވަތު ދީގެން ގެންދިޔައީ އެ ޕާޓީ އިންތިޒާމްކުރި މީހުނެވެ. އާރްޔަން އޭނާގެ ދެ ތިން އެކުވެރިއަކު ގޮވައިގެން އެ ކްރޫޒް އަށް ދިޔައީ އެހެންވެ އެވެ.\nޝާހް ރުކް އާއި ގޯރީ އަށް ހިތްވަރުދީ ގިނަ އަދަދެއްގެ ފިލްމީ ތަރިން މިހާރު ސޯޝަލް މިޑިއާގައި ތަފާތު ޕޯސްޓުތައް ކުރަމުންދާއިރު އެންމެން ވެސް ގަބޫލުކުރަނީ އާރްޔަންގެ ކުށެއް ނެތްކަމަށެވެ. އަދި ވަރަށް އަވަހަށް އޭނާ ޖަލުން ސަލާމަތް ވާނެ ކަމަށެވެ.\nއަދި ބައެއް ފަންނާނުން ދެކޭ ގޮތުގައި އާރްޔަން އަށް އަދާކުރަން މި ޖެހުނީ މަޝްހޫރު ފިލްމީ ތަރިއެއްގެ ދަރިއަކަށް ވާތީ އެކަމުގެ އަގެވެ.\nއިންޑިއާ ޝާހްރުކް ހާން ކުށްކުރުން


vnews - 16 aharuge kujjaku Apple hack kollai 90 GBge mauloomaathu vagah nagifi\n16 އަހަރުގެ ކުއްޖަކު އެޕަލް ހެކްކޮށްލައި 90 ޖީބީގެ މައުލޫމާތު ވަގަށް ނަގައިފި\nއޮސްޓްރޭލިއާގެ މެލްބާންގެ ޕްރައިވެޓް ސްކޫލެއްގައި ކިޔަވާ ދަރިވަރަކު އެޕަލްގެ ނެޓްވޯކަށް އެތައް ފަހަރެއްގެ މަތިން ވަގަށްވަދެ 90 ޖީބީގެ ސިއްރު ޑޭޓާ ޑައުންލޯޑުކޮށްފި އެވެ. އަހަރު ދުވަހުގެ މި ޑޭޓާ އޭނާ ޑައުންލޯޑުކުރުމަށް އެޕަލްގެ ނެޓްވޯކް ހެކް ކޮށްފައިވަނީ ގޭގައިހުރި އާދައިގެ ކޮމްޕިއުޓަރެއް ބޭނުންކޮށްގެންނެވެ.\nރިޕޯޓުތައް ބުނާ ގޮތުގައި މިކުއްޖާ ވަނީ އެޕަލްގެ ކަސްޓަމަރުންގެ އެކައުންޓުތަކުގެ މައުލޫމާތު ވެސް ބަލާފައެވެ. އެހެންނަމަވެސް، އެޕަލްއިން ބުނެފައިވާ ގޮތުގައި އެކުއްޖާގެ އަމަލުތަކުގެ ސަބަބުން ކަސްޓަމަރުންގެ ޒާތީ މައުލޫމާތަށް އެއްވެސް އަސަރެއް ކޮށްފައެއް ނުވެއެވެ.\n"އަޅުގަނޑުމެން އެންމެ ބޮޑު އިސްކަމެއްދޭ އެއްކަންތައް އެއީ ކަސްޓަމަރުންގެ ޑޭޓާގެ ސަލާމަތީ ކަންކަމަކީ. އަޅުގަނޑުމެން އަޅުގަނޑުމެންގެ ކަސްޓަމަރުންނަށް ޔަގީންކަންދޭން ބޭނުން މިކަމުގެ އެއްވެސް ހިސާބެއްގައި އެފަރާތްތަކުގެ ޒާތީ މައުލޫމާތު ހާމަވެފައި ނުވާނެކަމުގެ" އެޕަލްގެ ތަރުޖަމާނަކު ބުންޏެވެ.\nމިކުއްޖާ އެޕަލްގެ ނެޓްވޯކަށް ވަދެފައިވަނީ ވާޗުއަލް ޕްރައިވެޓް ނެޓްވޯކިން (ވީޕީއެން) އާލާތްތަކެއް ބޭނުންކޮށްގެންނެވެ. އެގޮތުން އަހަރެއް ވަންދެން އެކުއްޖާ ވަނީ ވީޕީއެން ބޭނުންކޮށްގެން އެޕަލްގެ އެތެރޭގެ ސިސްޓަމްތަކަށް ވަދެ ކަސްޓަމަރުންގެ އެކައުންޓުތަކަށް ވަނުމަށް ބޭނުންވާ ސަލާމަތީގޮތުން މުހިއްމު މައުލޫމާތު ހޯދައި އެކަމުގައި ލިބުނު ކާމިޔާބީތައް ވަޓްސްއަޕްގައި ހިއްސާކޮށްފައެވެ. އެޕަލްގެ ނެޓްވޯކު ހެކްކުރުމުގައި އެކުއްޖާ ހޯދި ކާމިޔާބީގެ ސަބަބުން، އެކުއްޖާ ވަނީ ބައިނަލްއަގުވާމީ ހެކިން ކޮމިއުނިޓީގައި ވަރަށް ބޮޑު މަގުބޫލުކަމެއް ހޯދާފައިކަމަށް ރިޕޯޓުތައް ބުނެއެވެ. މިސަބަބާހުރެ މިމައްސަލައިގެ ގިނަ މައުލޫމާތުތައް ވަނީ ސިއްރުވެސް ކޮށްފައެވެ.\nއެޕަލްއަށް އެ ކުއްޖާގެ މަސައްކަތްތަކުގެ ރޭކާލުމުން އަވަހަށް ވަނީ އެކުއްޖާއަށް ނުވަދެވޭނެ ގޮތް ހަދައި އެފްބީއައިއާ މައުލޫމާތު ހިއްސާކޮށްފައެވެ. އެކުއްޖާ ދިރިއުޅެމުން ދިޔައީ އޮސްޓްރޭލިއާގައި ކަމުން، އެފްބީއައި އިން އެކުއްޖާގެ މައުލޫމާތުތައް އޮސްޓްރޭލިއަން ފެޑެރަލް ޕޮލިހަށް އެންގުމުން އެ އިދާރާއިން އެކުއްޖާ ހައްޔަރުކޮށްފައިވަނީ 2017 ވަނަ އަހަރު ކޯޓު އަމުރެއްގެ ދަށުންނެވެ.\n"އެޕަލްގައި އަޅުގަނޑުމެންގެ ނެޓްވޯކުތައް ވަރަށް ފަރުވާތެރިކަމާއެކު ރައްކާތެރިކުރުމުގެ އިތުރުން، އެއަށް އެއްވެސް ނުރައްކަލެއް ކުރިމަތިވޭތޯ ބެލުމަށް އިންފޮމޭޝަން ސެކިއުރިޓީ މާހިރުންގެ ޚާއްސަ ޓީމުތަކެއް ހަރަކާތްތެރިވަމުންދޭ. މިމައްސަލައިގައި އަޅުގަނޑުމެންގެ ޓީމުތަކަށް ފާހަގަވީ ހުއްދަނެތި ވަންނަމުންދާކަން. އެފަރާތްތަކުން ވަނީ އެކަން ހުއްޓުވައި ކަމާބެހޭ ފަރާތްތަކުގެ ސަމާލުކަމަށް އެކަން ގެނެސްފައި" އެޕަލްއިން ބުނެފައިވެއެވެ.\nދައުވާ ކުރައްވަމުން ޕްރޮސެކިއުޓަރުން ވިދާޅުވިގޮތުގައި އެކުއްޖާ ހައްޔަރުކުރުމަށްފަހު ގޭތެރެ ބަލައި ފާސްކުރުމުގައި ދެ އެޕަލް ލެޕްޓޮޕާއި ހާޑް ޑްރައިވަކާއި މޯބައިލް ފޯނެއް ވަނީ ފުލުހުންގެ ބެލުމުގެ ދަށަށް ގެނެވިފައެވެ. މި ލެޕްޓޮޕްތަކުން ވަނީ އެޕަލްގެ ނެޓްވޯކުތަކަށް ވަނުމަށް ބޭނުންކުރި ސީރިއަލް ނަމްބަރުތައް ފެނިފައެވެ.\nރިޕޯޓުތައް ބުނާ ގޮތުގައި ފަހަރުގައި އެޕަލްއިން މި ސީރިއަލް ކޯޑުތައް އެ ކުއްޖާގެ އަސްލު އެޕަލް އައިޑީއާ ގުޅުވުމަށްފަހު ތުހުމަތުތަކާއެކު އެފްބީއައިއަށް އެކަން އެންގީއެވެ. މިމައްސަލައިގައި ފާހަގަކޮށްލެވޭ ކަމަކީ މިކުއްޖާ އެޕަލްގެ ނެޓްވޯކު ހެކް ކޮށްފައިވަނީ އެ ކުންފުނި ދެކެ އެކުއްޖާވާ ލޯތްބެއްގެ ބޮޑުކަމުން ކަަމަށް އެކުއްޖާ ބުނެފައިވާތީއެވެ. އޭނާ ފުލުހުންނަށް އިއުތިރާފުވެފައިވާ ގޮތުގައި އެޕަލްގައި މަސައްކަތްކުރުމަކީ އޭނާގެ ހުވަފެނީ ވަޒީފާއެވެ.\nފުލުހުން ޖަވާބުގައިވަނީ ކުންފުނީގެ ނެޓްވޯކަށް ވަގަށްވަދެ ހައްސާސް ޑޭޓާ ޑައުންލޯޑުކޮށް ކަސްޓަމަރުންގެ އެކައުންޓުތަކަށް ވަނުމަކީ ފަހުން މަސައްކަތްކުރަން ބޭނުންވާ ތަނެއްގެ އިސްވެރިން އެހާ ގަޔާވާނެ ކަމެއް ނޫންކަމަށް ބުނެފައެވެ. އޮސްޓްރޭލިއާގެ ކުޑަކުދިންގެ ކޯޓުން އޮގަސްޓު 16ގައި މައްސަލައިގެ އަޑުއެހުމެއް ބާއްވާފައިވާއިރު، އެ ކުއްޖާ މިހާރުވެސް ވަނީ އެކަންތައް ކުރި ކަމަށް އިއުތިރާފުވެފައެވެ. މި މައްސަލައިގެ ޒާތުން މައްސަލަ ނިންމައި ހުކުމެއް އިއްވުން އޮތީ އަންނަ އަހަރު ތެރޭގައެވެ.


South Asian junior and cadet table tennis championship: Team event ge match Raajje in3game in kaamiyaabu koffi - vNews.mv\nޓޭބަލް ޓެނިސް ޗެމްޕިއަންޝިޕް: ޓީމް އިވެންޓުގެ މެޗު ރާއްޖެއިން3ގޭމުން ކާމިޔާބުކޮށްފި\nމުހައްމަދު ހަފީޒް 09 May 2022, 17:01\nރާއްޖޭގައި މިއަދު ފެށި ސައުތު އޭޝިއަން ޖޫނިއާ އެންޑް ކެޑޭޓް ޓޭބަލް ޓެނިސް ޗެމްޕިއަންޝިޕުގެ އަންހެން ޖޫނިއާ ޓީމް އިވެންޓުގެ މެޗު ރާއްޖެއިން3ގޭމުން ކާމިޔާބުކޮށްފިއެވެ.\nމިއަދު މެންދުރު ކުޅުނު އަންހެން ޖޫނިއާ ޓީމް އިވެންޓުގެ މެޗު ރާއްޖެއިން ސީދާ ތިން ގޭމުން ކާމިޔާބުކުރިއިރު، ފުރަތަމަ ގޭމުގެ ސެޓުތައް ރާއްޖެއިން ގެންދިޔައީ 11-9، 11-8 އަދި 11-9 އިންނެވެ. އަދި ދެވަަނަ މެޗް ފާތިމަތު ދީމާ އަލީ ވަނީ ފަސޭހަކަމާއެކު ކާމިޔާބު ކޮށްފައެވެ. މި ސެޓް ދީމާ ކާމިޔާބުކޮށްފައިވަނީ 11-5، 11-9 އަދި 11-1 އިންނެވެ.\nއަދި ތިންވަނަ ގޭމުގައި މިޝްކާ މުހައްމަދު އިބްރާހީމްގެ މައްޗަށް ޕާކިސްތާނުގެ ކުޅުންތެރިޔާގެ ފަހަތުންއަރާ ކުރި ހޯދީ 3-2 ސެޓުންނެވެ.\nމި މެޗުގެ ފުރަތަމަ ދެ ސެޓު މިޝްކާ ވަނީ ފަސޭހަކަމާއެކު 11-5 އަދި 11-6 އިން ކާމިޔާބުކޮށްފައެވެ. އެކަމަކު ޕާކިސްތާނު ކުޅުންތެރިޔާ ވަނީ ޖެހިގެން އައި ތިން ސެޓު 11-6، 13-11 އަދި 11-3 އިންނެވެ.\nމެޗުގެ ފަހު ގޭމުގައި ދީމާ ކުޅެންއެރިއިރު، އޭނާ ވަނީ ފަސޭހަކަމާއެކު ތިން ސެޓު ކާމިޔާބުކޮށްފައެވެ. މި ގޭމުގެ ސެޓުތައް ޕާކިސްތާނުގެ ކުޅުންތެރިޔާގެ މައްޗަށް ދީމާ ކުރިހޯދީ 7-11، 5-11 އަދި 11-1 އިންނެވެ.\nމިއަދު ކުޅުނު ފުރަތަމަ މެޗް ކުޅެފައިވަނީ ނޭޕާލް އާއި ލަންކާއެވެ. މި މުބާރާތުގެ ޖޫނިއާ ފިރިހެން ޓީމު އިވެންޓުގައި ކުޅުނު ފުރަތަމަ މެޗު ވާދަވެރި ކުޅުމަކަށްފަހު ސްރީލަންކާއިން ކާމިޔާބުކުރީ 3-1 ގޭމުންނެވެ.\nމި މެޗުގެ ފުރަތަމަ ގޭމުގެ ސެޓުތައް ލަންކާއިން ގެންދިޔައީ، 11-7. 10-9 އަދި 12-10 އިންނެވެ. އަދި ދެވަނަ ގޭމުގެ ސެޓުތައް ފަސޭހަކަމާއެކު ނޭޕާލުން ވަނީ ކާމިޔާބުކޮށްފައެވެ. މި މެޗުގެ ސެޓުތައް ނޭޕާލުން ގެންދިޔައީ، 11-3، 11-7 އަދި 11-6 އިންނެވެ.\nތިންވަނަ ގޭމުގެ ސެޓުތައޤވެސް ލަންކާއިން ގެންދިޔައީ ސީދާ ތިން ސެޓުންނެވެ. މި މެޗުގެ ސެޓުތައް ލަންކާއިން ގެންދިޔައީ 11-9، 11-9، އަދި 11-5 އިންނެވެ.\nމި މެޗުގެ ހަތަރު ވަނަ ސެޓު ލަންކާއިން ގެންދިޔައީ 3-2 ގެ ނަތީޖާއަކުންނެވެ. މި މެޗުގެ ސެޓުތައް ލަންކާއިން ގެންދިޔައީ 7-11، 11-9، 12-10،11-13 އަދި 11-7 އިންނެވެ.\nމި މުބާރާތުގެ މެޗުތަކުގެ ކުޅުން މިއަދުފެށިގެން ބުރާސްފަތި ދުވަހުގެ ނިޔަލަށް ކުރިއަށްދާނެއެވެ. މިއީ ސައުތު އޭޝިއަން ޖޫނިއާ އެންޑް ކެޑޭޓް ޓޭބަލް ޓެނިސް މުބާރާތް ރާއްޖޭގައި ބޭއްވޭ ދެވަނަ ފަހަރެވެ.\nމިއަހަރު ރާއްޖޭގައި ބާއްވާ މި މުބާރާތަކީ މީގެކުރިން 2019 ވަނަ އަހަރު ބާއްވަން އޮތް މުބާރާތެކެވެ. އެ އަހަރުގެ މުބާރާތް ފަސްކުރީ ކޮވިޑް-19ގެ އާލަމީ ވަބާގެ ސަބަބުންނެވެ.\nމިއަދު ފަށި މި މުބާރާތުގައި ހަ ގައުމެއްގެ ޖޫނިއަރ 85 ކުޅުންތެރިޔަކު ވާދަކުރާނެއެވެ. މިއަހަރުގެ މުބާރާތުގައި ރާއްޖެ، ސްރީލަންކާ، ބޫޓާން، ނޭޕާލް، ބަންގްލަދޭޝް، އިންޑިއާ އަދި ޕާކިސްތާނުން ބައިވެރިވެއެވެ.\nރާއްޖެ ސައުތު އޭޝިޔަން ޖޫނިއަރ އެންޑް ކެޑޭޓް ޓޭބަލް ޓެނިސް ޗެމްޕިއަންޝިޕް ކުޅިވަރު\nމަނަދޫގައި އަމާންވެށި ހުޅުވައި9ކުއްޖަކު އެތަނަށް ބަދަލުކޮށްފި


Salman aai Katrina ge "Tiger 3" March mahu Turkey gai fashanee\nސަލްމާނާއި ކެޓުރީނާގެ "ޓައިގާ 3" މާޗްމަހު ތުރުކީގައި ފަށަނީ\nސަލްމާނާއި ކެޓުރީނާގެ "ޓައިގާ" ފްރެންޗައިސް ވަރަށް މަގްބޫލު\n"ޓައިގާ" ފްރެންޗައިސްގެ ތިން ވަނަ ފިލްމު "ޓައިގާ 3"ގެ މަސައްކަތް ފަށަން ތައްޔާރުވެއްޖެ އެވެ. ސަލްމާން ޚާނާއި ކެޓުރީނާ ކައިފް ލީޑް ރޯލު ކުޅޭ މި ފިލްމުގެ ފުރަތަމަ ޝެޑިއުލް އަންނަ މާޗު މަހު ތުރުކީގެ ވެރިރަށް އިސްތަންބުލްގައި ކުރިޔަށް ގެންދަން މިހާރު ވަނީ ނިންމާފަ އެވެ. ކުރިން ހަމަޖެހިފައި އޮތީ މި ޝެޑިއުލް ޔޫއޭއީގައި ކުރިއަށް ގެންދާށެވެ.\nމިއީ 2019 ގައި ރިލިޒްކުރި "ބާރަތު" އަށް ފަހު ސަލްމާނާއި ކެޓުރީނާ އެކުގައި ކުޅޭ ފުރަތަމަ ފިލްމެވެ. ކެޓުރީނާ މި ވަގުތު ބިޒީކޮށް އުޅެނީ "ފޯނު ބޫތު"ގެ ޝޫޓިންގްގައި އިންޑިޔާގެ އުދައިޕޫރުގަ އެވެ. މި ފިލްމުގައި ކެޓުރީނާ އާއެކު ލީޑް ރޯލު ކުޅެނީ އިޝާން ޚައްތަރު އާއި ސިދާންތު ޗަތުރަވޭދީ އެވެ.\nސަލްމާން މިހާޜު ޝޫޓްކުރަމުންދަނީ "އަންތިމް – ދަ ފައިނަލް ޓްރުތު" އެވެ. މި ފިލްމުގެ މަސައްކަތް މިހާރު ވަނީ ގާތްގަނޑަކަށް ނިމިފަ އެވެ. ބާކީ އޮތީ އެންމެ ލަވައެއްގެ ޝޫޓިންގެވެ.\nސަލްމާނާއި ކެޓުރީނާ މިހާރު ކުޅޭ ފިލްމުތައް ނިމުމާއެކު ދެ އެކްޓަރުން ވެސް ދެން އެނބުރޭނީ "ޓައިގާ 3"ގެ މަސައްކަތަށެވެ.\nމި ފިލްމަކީ ވަރަށް ވަރުގަދަ އެކްޝަން މަންޒަރު ހިމެނޭ ބޮޑު ފިލްމަކަށް ވާތީ ޔޫއޭއީގައި ފިލްމު ޝޫޓްކުރުން ފަސޭހަކަމެއް ނޫންކަމަށް ޕްރޮޑިއުސަރު އަދިތުޔާ ޗޯޕްޅާ އަށް ގަބޫލުކުރެވިގެން ފިލްމު ތުރުކީގައި ޝޫޓްކުރަން ވަނީ ނިންމާފަ އެވެ. ޔާޝް ރާޖް ފިލްމްސް އިން ޕްރޮޑިއުސްކުރާ "ޓައިގާ 3" ޑައިރެކްޓް ކުރަނީ މަނީޝް ޝަރުމާ އެވެ.


"Kasautii" aai ithuru show thakuge shooting alun fashaifi\n"ކަސޯޓީ" އާއި އިތުރު ޝޯތަކު ޝޫޓިން އަލުން ފަށައިފި\nކަސޯޓީގެ ޝޫޓިން ކުރިޔަށް ދަނީ: އެހެން ގިނަ ޝޯތަކުގެ ޝޫޓިން ވެސް ވަނީ ފަށާފައި\nސްޓާ ޕްލަސްގެ މަޝްހޫރު ޑްރާމާ "ކަސޯޓީ ޒިންދަގީ ކޭ" ގެ ބަތަލު ޕާތު ސަމްތާން އެ ޝޯގެ ޝޫޓިން އަލުން ފަށައިފި އެވެ. ޕާތު ޝޫޓިން ފަށާފައި މިވަނީ ކޮރޯނާވައިރަހުގެ ބަލިމަޑުކަން ފެތުރެން ފެށުމުން ފިލްމުތަކާއި ޝޯތަކުގެ މަސައްކަތް މުޅިން ހުއްޓާލާފައި އޮންނަތާ ތިން މަސް ދުވަހަށް ފަހު އަލުން ޝޫޓިން ފަށަން ހުއްދަ ލިބުމާ ގުޅިގެންނެވެ.\nއިންސްޓަގްރާމްގައި ޕާތު ޕޯސްޓް ކޮށްފައިވާ ފޮޓޯއެއްގެ ކެޕްޝަންގައި އޭނާ ލިޔެފައިވާ ގޮތުގައި ޝޫޓިންގަށް އެނބުރި އައިސްފައި ވަނީ ބަރާބަރު ތިން މަސް ދުވަސް ފަހުންނެވެ. އަދި ޝޯގެ ޝޫޓިން ހުއްޓިފައި އޮންނަތާ 100 ވަރަކަށް ދުވަސް ވަނީ ވެފަ އެވެ.\nއެކި ޗެނަލްތަކުން ދައްކާ ތަފާތު ޓީވީ ޝޯތަކުގެ މަސައްކަތް ހުއްޓާލީ މިދިޔަ މަޗް މަހުގެ 18 ވަނަ ދުވަހު އެވެ. އޭގެ ފަހުން ހުރިހާ ޗެނަލަކުން ވެސް ދައްކަމުން ގެންދަނީ ޝޯތަކުގެ ކުރިގެ އެޕިސޯޑުތަކުގެ ރިޕީޓް ޓެލެކާސްޓެވެ.\nއަލުން ޝޫޓިން ފަށާފައި ވަނީ ހަމަ އެކަނި "ކަސޯޓީ" ގެ އެއް ނޫނެވެ. ބާލާޖީ ޓެލެފިލްމްސް އިން ޕްރޮޑިއުސްކުރާ "ނާގިން 4" ގެ ޝޫޓިން ވެސް މިހާރު ވަނީ ފަށާފަ އެވެ. "ނާގިން 4" ގައި ލީޑް ރޯލު ކުޅޭ ބަތަލާ ރަޝްމީ ދެސާއީ ވެސް ވަނީ އެ ޝޯގެ ސެޓުގައި ހުރެ ނަގާފައިވާ ފޮޓޯތަކެއް ސޯޝަލް މީޑިއާގައި ހިއްސާ ކޮށްފަ އެވެ. އަދި އަލުން އެނބުރި ޝޫޓިންގަށް އާދެވުނީތީ ވަރަށް އުފަލުން ހުރި ކަމަށް ރަޝްމީ ބުނެފައި ވެއެވެ.\nމީގެ އިތުރުން "ޕަވިތުރަ ބާގްޔާ" އާއި "ޔޭ ރިޝްތާ ކިޔާ ކެހެލާތާހޭ"، "ޔޭ ޖާދޫ ހޭ ޖިން ކާ"، "ކުންޑަލީ ބާގްޔާ"، "ކުމްކުމް ބާގްޔާ"، ފަދަ ގިނަ އަދަދެއްގެ ޝޯތަކުގެ ޝޫޓިންގް ވެސް ހުކުރު ދުވަހުން ފެށިގެން ކުރިޔަށް ގެންދަން ވަނީ ފަށާފަ އެވެ.\nމި ޝޯގެ ޝޫޓިންގްތަކުގައި ބައިވެރިކުރަނީ ކުރޫންގެ ތިންބައިކުޅަ އެއްބައެވެ. އަދި ފޭސް މާސްކާއި އެނޫންވެސް ރައްކާތެރިކަމުގެ ގޮތުން އަޅަންޖެހޭ ހެދުމުގައި ގިނަ މީހުން ތިބިކަން ފޮޓޯތަކުން ފާހަގަ ކުރެވެ އެވެ.


Mohamed Shafiu: ސުންނަތަށް ޢަމަލުކުރުން\nސުންނަތަށް ޢަމަލު ކުރުމަކީ ހަމަ ކޮންމެ މުސްލިމެއްގެ މައްޗަށް ވާޖިބުވެގެންވާ ކަމެކެވެ. ކީރިތި ޤުރުއާނުންނާއި ރަސޫލުﷲ ޞައްލަﷲ ޢަލައިހި ވަސައްލަމަގެ ބަސްފުޅުން ސުންނަތް ވާޖިބުކަން ރަނގަޅަށް އެނގެއެވެ.\nމާތް ﷲ ސުބްޙާނަހޫ ވަތަޢާލާ ވަޙީކުރައްވާފައިވެއެވެ. وَمَا آتَاكُمُ الرَّسُولُ فَخُذُوهُ وَمَا نَهَاكُمْ عَنْهُ فَانتَهُوا - (الحشر 7) -މާނައީ: “ކަލޭމެންގެ ގާތަށް ރަސޫލުﷲ ޞައްލަﷲ ޢަލައިހި ވަސައްލަމަ ގެންނެވި ކޮންމެ ކަމެއްގައި ކަލޭމެން ހިފާށެވެ. (އެބަހީ؛ އެކަމެއް ޤަބޫލުކޮށް އެގޮތަށް ޢަމަލުކުރާށެވެ.) އަދި އެނަބިއްޔާ ޞައްލަﷲ ޢަލައިހި ވަސައްލަމަ އެކަމަކުން ކަލޭމެންނަށް ނަހީކުރައްވާ މަނާކުރެއްވި ކޮންމެ ކަމަކުން ކަލޭމެން ދުރުވެ ގަންނާށެވެ.”\nރަސޫލުﷲ ޞައްލަﷲ ޢަލައިހިވ ވަސައްލަމަ ނުހަނު ބޮޑަށް އުއްމަތަށް އަމުރުފުޅު ކުރައްވާފައިވަނީ އެނަބިއްޔާގެ ސުންނަތުގައި ހިފުމަށެވެ. އަދި އެއަށް ޢަމަލުކުރުމަށެވެ.\nރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.عَلَيْكُمْ بِسُنَّتِي وَسُنَّةِ الْخَلَفَاءِ الرَّاشِدِيْنَ الْمَهْدِيِّيْنَ تَمَسَّكُوا بِهَا عَضُّوا عَلَيْهَا بِالنَّوَاجِذِ) (ابو داؤد , والترمزى)މާނައީ: “ތިމަންނަބިއްޔާ އަދި ތިމަން ނަބިއްޔާއަށް ފަހު ތެދުމަގު ލިބިގެން ތިއްބެވި ޚުލަފާއުއް ރާޝިދީންގެ ސުންނަތުގައި ހިފުން ތިޔަބައި މީހުންގެ މައްޗަށް ވާޖިބުވެގެންވެއެވެ. އަދި ރަނގަޅަށް (ދޫނުވާ ވަރަށް) ކޮލުދަތުން ދަތް އަޅާ ހިފަހައްޓާށެވެ.” އެބަހީ؛ ސުންނަތަށް ތަބަޢުވެ އަދި ސުންނަތުގައިވާ ފަދައިން ޢަމަލުކުރާށެވެ. އެއާއި ޚިލާފަށް ޢަމަލުނުކުރާށެވެ.\nއާދެ! ޚުލަފާއުއް ރާޝިދީންގެ ސުންނަތުގައި ހިފުމީ ރަސޫލުﷲ ޞައްލަﷲ ޢަލައިހި ވަސައްލަމަގެ އަމުރުފުޅެއްކަން ހަނދާން ކުރުން ހުއްޓެވެ. ނަމަވެސް އެއީ ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތް ފެންނަށް ނެތް ޙާލުގައެވެ.\nއެހެން ޙަދީޘެއްގައި ވެއެވެ. فَمَنْ رَغِبَ عَنْ سُنَّتِي فَلَيْسَ مِنِّي (البخارى)މާނައީ: “ފަހެ ތިމަން ނަބިއްޔާގެ ސުންނަތުން މޫނު އަބުރާލައިފި މީހާއީ ތިމަން ނަބިއްޔާގެ ހިދާޔަތުގައިވާ މީހަކު ކަމުގައި ނުވެއެވެ.”\nމިޙަދީޘްގެ މުރާދަކީ ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތުގައިވާ ގޮތްފެނި އަދި އެސުންނަތުގައިވާ ގޮތަށްވުރެ އެހެންގޮތެއް ރަގަޅުވާނެ ކަމުގައި ބަލައި އެގޮތަށް ޢަމަލުކުރާ މީހާއީ ސުންނަތްދޫކޮށްލި މީހެއްކަމުގައި ބެލެވޭނެ ވާހަކައެވެ. އަދި އެނަބިއްޔާގެ ސުންނަތްދޫކޮށްފި މީހާއީ އެކަލޭގެފާނުންގެ ހިދާޔަތުންބޭރު ގައިވާ މީހެއްކަން އަންގައި ދެއްވުމެވެ.\nޝައްކެއްވެސްނެތެވެ. ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތު ގައިވާ ގޮތަށް ޢަމަލުތައް ބަރާބަރު ކޮށްގެން މެނުވީ ފުރިހަމަ މުސްލިމަކަށް ނުވާނެއެވެ.\n(1) ރަސޫލުﷲ ޞައްލަﷲ ޢަލައިހި ވަސައްލަމަ ގެ ސުންނަތުގައި ހިފައި ޢަމަލުކުރުމުގައި ޙުކުމަކީ ކޮބައި ހެއްޔެވެ؟\n(2) ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތުގައި ހިފުމަށް މާތް ﷲ ވަޙީ ކުރައްވާފައިވަނީ ކޮން ފަދައަކުން ހެއްޔެވެ؟\n(3) ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތުގައި ހިފުމަށް އެނަބިއްޔާ ޙަދީޘްކުރައްވާފައިވާ ބަސްފުޅެއް ބަޔާންކުރޭ!\nPosted by Mohamed Shafiu at 8:34 PM\nLabels: ޙަދީޘް, ބަކުރުބެ, އަބޫބަކްރު އިބްރާހިމް ޢަލީ, ސުންނަތަށް ޢަމަލުކުރުން, ސުންނަތް


MDN Report gai dheenah furassaara koffaivey: Police | Mihaaru\nއެމްޑީއެން ރިޕޯޓްގައި އިސްލާމް ދީނަށް ފުރައްސާރަކޮށްފައިވާ ކަމަށް ފުލުހުން ޔޫތު މިނިސްޓްރީ އަށް އަންގައިފި\n31 އޮކްޓޯބަރ 2019 - 22:14 78 comments\nފުލުހުން މިގޮތަށް އަންގާފައި ވަނީ އެމްޑީއެންގެ ރިޕޯޓް އިލްމުވެރިންގެ ޓީމެއް ލައްވައި ދިރާސާކުރުމަށް ފަހު އެވެ.\nއެމްޑީއެންގެ ރިޕޯޓުގެ މައްސަލަ ފެންމަތިވުމުން ޔޫތު މިނިސްޓްރީން ވަނީ އެ ޖަމިއްޔާ ސަސްޕެންޑްކޮށްފަ އެވެ. އެކަމަކު މިއީ އެކަށީގެންވާ ފިޔަވަޅެއް ނޫން ކަމަށް ބުނެ އަންނަނީ ނުރުހުންފާޅުކުރަމުންނެވެ.\nޖަމިއްޔާތަކާ ބެހޭ ގާނޫނުގައިވާ ގޮތުން ކޯޓުގެ އަމުރަކުން ޖަމިއްޔާތައް އުވާލެވެ އެވެ. އަދި ކޯޓުގެ އަމުރަކާ ނުލައި ވެސް ޖަމިއްޔާ އުވާލުމުގެ އިޚްތިޔާރު ރަޖިސްޓްރާ އަށް ލިބިގެންވެ އެވެ.\nއެ ގާނޫނުގައި ބުނާގޮތުން ޖަމިއްޔާއެއް ހިންގަނީ ޣައިރު ގާނޫނީ މަގްސަދަކަށްޓަކައި ކަން ޝަރީއަތަށް ސާބިތުވުމުން ނުވަތަ އެ ނޫން ވެސް ސަބަބަކަށްޓަކައި ޖަމިއްޔާއެއް އުވާލަން ކަމާ ބެހޭ ކޯޓަކުން އަމުރުކޮށްފި ނަމަ ދަރަންޏާއި މުދަލުގެ ކަންކަން ހަމަޖައްސަން މުއްދަތެއް ދިނުމަށް ފަހު ރަޖިސްޓްރާ، އެ ޖަމިއްޔާއެއް އުވާލަން ޖެހެ އެވެ.\nރިޕޯޓްގެ މައްސަލާގައި އެމްޑީއެން އުވާލަން އެދި ސިވިލް ކޯޓަށް އަމިއްލަ ފަރާތަކުން ވަނީ މައްސަލައެއް ވެސް ހުށަހަޅައިފަ އެވެ. އަދި ރިޕޯޓް ތައްޔާރުކުރުމުގައި އިސްކޮށް އުޅުނު ފަރާތްތައް ފުލުހަށް ހާޒިރުވާން ވެސް ވަނީ އަންގައިފަ އެވެ.\nދީނަށް ފުރައްސާރަކޮށް، ހަޖޫ ޖަހާފައިވާ އިރު ރިޕޯޓް ލިއުނު މީހުންނާ މެދު ފިޔަވަޅު އެޅުން ލަސްވާ މައްސަލައިގައި ދީނީ އިލްމުވެރިން އަންނަނީ ކަންބޮޑުވުން ފާޅުކުރަމުންނެވެ.\nއިތުރު ލިޔުންތައް ޕޮލިސް އިސްލާމް މޯލްޑިވިއަން ޑިމޮކްރެސީ ނެޓްވޯކް ދީން މުޙައްމަދު، ޞައްލަﷲ ޢަލައިހި ވަސައްލަމް ޔޫތު މިނިސްޓްރީ ޖަމްއިއްޔާތައް ޝަހިންދާ އިސްމާއީލް


Anhenun ah council thakun gondi khassa kurun: anna hafthaagai hukum ivvanee | Mihaaru\nއަންހެނުންނަށް ކައުންސިިލްތަކުން ގޮނޑި ޚާއްސަކުރި މައްސަލައިގެ ހުކުމް އާދިއްތަ ދުވަހު އިއްވަނީ\nހައި ކޯޓު: އަންހެނުންނަށް ކައުންސިލްތަކުން ގޮނޑި ޚާއްސަކުރި މައްސަލާގެ ހުކުމް އަންނަ ހަފުތާގައި އިއްވަން ވަނީ ހަމަޖައްސާފައި --- ފޮޓޯ/މިހާރު\n19 ޖެނުއަރީ 2021 - 14:42\nލޯކަލް ކައުންސިލްތަކުން އަންހެނުންނަށް 33 ޕަސެންޓް ގޮނޑި ޚާއްސަ ކުރަން ލާ މަރުކަޒީ ގާނޫނަށް ގެނައިި އިސްލާހު ބާތިލް ކުރުމުގެ މައްސަލައިގެ ހުކުމް އަންނަ އާދިއްތަ ދުވަހު އިއްވަން ހައި ކޯޓުން ހަމަޖައްސައިފި އެވެ.\nކައުންސިލްތަކުން އަންހެނުންނަށް 33 ޕަސެންޓް ގޮނޑި ޚާއްސަކުރަން ލާ މަރުކަޒީ ގާނޫނަށް ގެނައި އިސްލާހު ބާތިލްކުރަން ދުސްތޫރީ މައްސަލައެއް ހުށަހެޅީ ޖުމްހޫރީ ޕާޓީގެ ޒުވާނުންގެ ގޮފީގެ ކުރީގެ ރައީސް މޫސާ އަންވަރެވެ. އެ މައްސަލާގެ އަޑުއެހުންތައް ހައި ކޯޓުން ނިންމާލީ މިދިޔަ އަހަރުގެ ނޮވެމްބަރުު މަހު އެވެ.\nހައި ކޯޓުގެ ފަސް ފަނޑިޔާރުންގެ ބެންޗަކުން ބައްލަވާ އެ މައްސަލާގެ ހުކުމް އިއްވަން ހަމަޖައްސާފައި ވަނީ އަންނަ އާދިއްތަ ދުވަހު މެންދުރު އެވެ.\nއެ މައްސަލަ ބައްލަވަނީ ފަނޑިޔާރު މުހައްމަދު ނިޔާޒާއި ފަނޑިޔާރު އަބްދުއްރައޫފް އިބްރާހިމާއި ފަނޑިޔާރު އަލީ ސަމީރާއި ފަނޑިޔާރު ހުސައިން ޝަހީދުގެ އިތުރުން އިސް ފަނޑިޔާރު ހާތިފް ހިލްމީ އެވެ. ރިޔާސަތަކީ ފަނޑިޔާރު ނިޔާޒެވެ.\nމޫސާ އަންވަރުގެ މައްސަލާގައި ބުުނެފައިވަނީ ގާނޫނުއަސާސީ އިސްލާހު ކުރުމެއް ނެތި، ކައުންސިލްތަކުގެ ގޮނޑި އަންހެނުންނަށް ޚާއްސަ ކުރުމަކީ ގާނޫނުއަސާސީއާ ޚިލާފް ކަމެއް ކަމަށެވެ. އޭގެ ސަބަބުން އިންތިޚާބީ ހައްގަށް ހުރަސް އެޅޭ ކަމަށް އެ މައްސަލާގައި ބުނެފައިވެ އެވެ.\nރައްދުގައި ދައުލަތުން ބުނަނީ ހަމަހަމަ ކަން ގާއިމް ކުރުމަށްޓަކައި އެހެން ގައުމުތަކުގައި އަމަލުކުރާ އުސޫލުތަކަށް ރިއާޔަތްކޮށް، އަސާސީ ހައްގެއް ހަނި ކުރެވިދާނެ ކަމަށެވެ. އަންހެނުންނަށް ގޮނޑި ޚާއްސަކުރީ އެ އުސޫލުގެ ދަށުން ކަމަށް ދައުލަތުން ބުނެފައިވެ އެވެ.\nލޯކަލް އިންތިހާބު ހައި ކޯޓް ލޯކަލް ކައުންސިލްތައް\n10 ކޮމެންޓް,9ރިއެކްޝަންސް\nދެންފަހެ އިސްވެ ދިޔަ ނުކުތާތަކަށް ބަލާއިރު އަންހެނުންނަކީ މުޖްތަމަޢުގެ ދެބައިކުޅައެއްބައި ކަމަށްވީ ހިނދު އަނެއްބައި ކަމަށްވާ ފިރިހެނުންނަށް މިކަމުން އުނިކަމެއް ނުލިބޭނެ ކަމަށް ފެނުން ނަމުގައި ކިޔަނީވެސް އަންހުންގެ ކޮމެޓީ ކަމަށްވެފަ އަންހެނުންނަށް ޚާއްޞަވެފައިވާ ކޮމެޓީއަކަށްވެ ވަދެއުޅެނީ އަންހެނުން ކަމަށްވާތީ އިތުރަށް މިކަމުގައި ބަލަންޖެހޭ ކަމެއް އޮތްކަމަށް ފާހަގަ ނުވާތީ މިހާރުވެސް އޮތްގޮތަށް ކުރިޔަށް ދިޔުން ރަނގަޅުކަމަށް ކަނޑައަޅާ ނިންމީއެވެ\nގިނަ އަން ހެން ވެރިން އެބައިމީހުންގެ އަމިއްލަ ހައްގު ހޯދަން ނުކުންނަން ނުކުޅެދި ތިބެމެ، އެތައްބައެއްގެ ހައްގުތައް ހޯދަދޭނަމޭ ކިޔާ ނުކުންނަން އުޅޭތީ އަންނަނީ އަމަށަކު ހިނަޔެއްނޫން..\nއެކި ނަންނަމުގައި ޕާޓީތައް ހަދައި ވަކިރަށެއްގެ މީހުން މަޖިލީހުގެ ބާރު ނަގައިގެން ތިބުމަކީވެސް އެހެން ހުރިހާރަށެއްގެ ރައްޔިތުންގެ ޙައްޤަށް އުނިކަން ލިބޭނެ ކަމެއް. # ތިގޮތަށް ތިކަން ނަގާނަމަ ސިޔާސީ ޕާޓީއެއްގަަައި 10 ހާސް ތިބޭނަމަ އޭގެތެރެއިން %50 ކަނބަލުންނަށް ވާންވެސްޖެހޭނެ. އަދި ޕާޓީތަކުގެ ރައީސުންނަށާއި ނައިބުންނަށް ކަނބަލުންނަށް ފުރުސަތުދިނުމަށް ސަރަޙައްދީ ޕާޓީ ތައް ހަދާން އަޅާފައިވާ ހުރަސްތައް ދޫކޮށް ޕާޓީގެ ދަފުތަރު2ހާސް މީހުނަށް ހަދާންޖެހޭ.\nތިހެންތިކަންކުރާނަމަ މަޖުބޫރީއެތައްޙާލަތްމެދުވެރިކޮށް އެމީހުންގެވަޒަނުން ބޭރުކޮށް ކ.އަތޮޅު މާލޭގައި ހަދާފައިއޮންނަ ދަފުތަރުކިޔާ "ދަންތުރައިގަ" ޖެހިގެންތިބިފަރާތްތަކުގެ ޙައްޤު ނޫންތޯ ފުރަތަމަ ހޯދާދޭންޖެހެނީ. # މަޖިލީހުގައިހުންނަ ކ.އަތޮޅު މާލޭގެއެކިގޮނޑިތަކަށް ވޯޓުއަޅާ ބޯތަކެއްގެގޮތަށް "އިލެކްޝަނުން ބޭނުންގޮތަކަށް" އެމީހުންބަހާލުމުގެބަދަލުގައި މަޖިލީހުގައި "ދަފުތަރު ދާއިރާގެ ގޮނޑި" ބަހައްޓާ އެމީހުންގެޙައްޤުހޯދަން ވަކާލާތުކުރާނެބަޔަކު ވައްދާންޖެހޭ.\nވަރަށް ދެރަވޭ އަހަރުމެންގެ ޙިއްސާވެސް އޮވެގެން އުފެދި ބޮޑުވި އެމްޑީޕީ އޭރުގެ ވައުދުތަކާއި މުޅިން ޙިލާފަށް "ޙަޤީގީ މާނައިގަ ރާއްޖެ ލާމަރުކަޒު ކުރުމަށް ފުރުސަތުނުދީ" ރާއްޖޭގައި އެތައް ސަތޭކަ ކައުންސިލް ހަދާން އުޅޭތީ. # އިދާރީ ޤާނޫނީ3ޕްރޮވިންސަކަށް ރާއްޖެ ބަހާލާ ކޮންމެ ޕްރޮވިންސެއްގައި މުނިސިޕަލް ކައުންސިލެއް އުފައްދާ ޕްރޮވިންސްގެ ޤަވަރުނަރާއި އޭނާގެ ނައިބު އިންތިޙާބުކުރާން ސަރަޙައްދީ ރައްޔިތުނަށް ފުރުސަތުދީ ލާމަރުކަޒު ކުރާންވީ ނޫންތޯ؟\nނުއިއްވިޔަސް އިއްވިޔަސް، އަމިއްލަ ދާއިރާއަށް ކުރިމަތި ނުލެވޭ ސަބަބަކަށް ފިރިހެނަކަށް ވުން މިއޮތީ ވެފަ\nމިގައުމަކީ އަންހެނަކައްވީތީ ތަފާތުކުރުން އޮތް ގައުމެއްނޫން. ގާބިލުކަމާއި ހުނަރު ހުރި އަންހެނުން ގިނަ މަސައްކަތުގައި އެބަތިބި. ވަކިދާއިރާއެއް އަންހެނުންނައް ހާއްސަ ކުރުމަކީ ހަމަހަމަ ކަން ގެއްލުމުގެ އިތުރުން ކުރިއެރުމައް އެޅޭ ހުރަހެއް.\nއަހަރެމެންގެ ރާއްޖެއަކީ އަންހެން ފިރިހެން ވަރަށް ހަމަހަމަގޮތެއްގައި ކޮމްޕީޓްކުރެވޭ ޤައުމެއް، ކިރިޔާވެސް ކެރޭ އަންހެނެއް ވެއްޖިއްޔާ ފިރިހެނުންނަށްވުރެ ކުޅަދާނަކޮށް ޕޮޒިޝަންސްތައް ވިންކުރޭ، އެހެންކަމުން އަންހެނުންނަށް އެއްވެސް ދާއިރާ އެއް ޙާއްޞަކޮށް އެދާއިރާއެއްގެ ފިރިހެނުން ގެ ހައްޤުތައް ދުއްވާލާ އަނިޔާވެރިވުމަކަށް އަންހެން ބޭފުޅުން ނޭދޭނެ.\nހަމަހަމަ ކަމަކީ ގޮޑި ވަކި ޖިންސަކަށް ހާއްސަނުކުރުން. އެއިރުން ރައްޖިތުން ހޮވަންބޭނުން ބަޔެއްހޮވާނެ. އަންހެނަކަސް ފިރިހެނަކަސް ހޮވަނީ ރައްޔިތުން. އިންތިހާބުގެ ނަތިއްޖާ ގަބޫލުކުރަން ޖެހޭނެ. ބަލިވާ ކޮންމެބަޔަކަށް ގޮނޑި ހާއްސަ ކުރާނަމަ ދުވަސްކޮޅަކުން ޖުމުހޫރީ ޕާޓީއަަށް %20 އަދާލަތަށް%20 ހަދަންޖެހޭނެ. ހާސްސަ އެހީއަށްބޭނުންވާ މީހުންނައް %20 މިހެން ބަހާނެ. އިންތިހާބެއްގައި އެސްވެސްބަޔަކަށް އިސްކަމެއް ނުދެވޭނެ. ރައްޖިތުންނަށް މަޖުބޫރެއްނުކުރެވޭނެ..\nވޯޓަކާ ނުލާ 33 ޕަސެންޓް އަންހެނުންނަށް ދިނީމަ ހަމހަމަ ކަން ގެއްލުނީ އެވެ. ފިރިހެނުންނަށް ވެސް ވޯޓަކާ ނުލާ 33 ޕަސެންޓް ދިނީމަ ހަމަހަމަ ވީ އެވެ.


Islamic Tourism Promote Kurumaa Beheygothun Mashvaraa Kohfi - Vaguthu\nއިސްލާމިކް ޓޫރިޒަމް ޕްރޮމޯޓް ކުރުމާ ބެހޭގޮތުން މަޝްވަރާކޮށްފި\nމިނިސްޓަރ އޮފް ޓޫރިޒަމް، އަލީ ވަޙީދު، މޯލްޑިވްސް ޙައްޖު ކޯޕަރޭޝަނުގެ މެނޭޖިންގ ޑިރެކްޓަރ އިސްމާއިލް ހަމީދާ މިއަދު ބައްދަލު ކުރައްވައިފިއެވެ.\nމި ދެ ބޭފުޅުންގެ ބައްދަލުވުން ކުރިއަށް ގެންދަވާފައިވަނީ މިއަދުގެ ވަގުތެއްގައި، މިނިސްޓްރީ އޮފް ޓޫރިޒަމްގައެވެ.\nޓޫރިޒަމް މިނިސްޓްރީ އިން ހާމަކޮށްފައިވާ ގޮތުގައި މި ބައްދަލުވުމުގެ ތެރެއިން، މައިގަނޑު ގޮތެއްގައި މަޝްވަރާ ކުރެވިފައިވަނީ ރާއްޖޭގައި އިސްލާމިކް ޓޫރިޒަމް ޕްރޮމޯޓް ކުރުމާ ބެހޭގޮތުންނެވެ. އެހެންނަމަވެސް، އެކަމުގެ އިތުރު ތަފްޞީލުތަކެއް މިނިސްޓްރީ އިން ދީފައި ނުވެއެވެ.\nރާއްޖެއަކީ ސައްތައިން ސައްތަ އިސްލާމީ ޤައުމަކަށްވާއިރު، މި ބާވަތުގެ ފަތުރުވެރިކަމަކީ ރާއްޖެއަށް ވަރަށް ފައިދާ ހުރި ވިޔަފާރިއަކަށްވާނޭކަމަށް އެތައް ފަރާތަކުން ދަނީ ބުނަމުންނެވެ. މީގެކުރިންވެސް، މިކަމަށްޓަކައި މަޝްވަރާތަކެއް ކުރެވިފައިވީނަމަވެސް، ޢަމަލީ ސިފައެއް އައިސްފައި ނުވެއެވެ.\nދުނިޔޭގައި ހުރި އިސްލާމީ ވަރަށް ގިނަ ޤައުމުތަކެއްގައި އަދި އިސްލާމީ ނޫން ބައެއް ޤައުމުތަކުގައިވެސް އިސްލާމިކް ޓޫރިޒަމްގެ މޮޑެލަށް ދަނީ ވިޔަފާރި ކުރަމުންނެވެ. އަދި މިއީ ފަތުރުވެރިކަމުގެ ނިޝް މާކެޓްތަކުގެ ތެރެއިން އެންމެ ބާރަށް ކުރިއަރަމުން އަންނަ ބާވަތެވެ.\nމި މޮޑެލް އަށް ފަތުރުވެރިކަން ކުރާއިރު، ރިސޯޓް، ހޮޓެލް، ގެސްޓްހައުސް އަދި ސަފާރީފަދަ ތަންތަނުން ބަނގުރަލާއި އޫރު މަހުގެ ބާވަތްތައް އަދި އެނޫންވެސް ހަލާލު ނޫން އުފެއްދުންތަކެއް ނުލިބޭނެއެވެ. ހަމައެހެންމެ، މިއުޒިކާއި ހިލޭ އަންހެނުންނާއެކު ހިންގާ މަސާޖު ޕާލާތަކެއްވެސް ނުހުންނާނެއެވެ. އެހެންނަމަވެސް، މިއީ ވިޔަފާރީގެ ގޮތުންވެސް އެންމެ ފައިދާ ބޮޑު އެއް ބާވަތެވެ.\nބޮޑު މާސްޓާ ޕްލޭނެއް: އައްޑޫ ސިޓީ ފަތުރުވެރިކަމުގެ މައި ހަބަކަށް!\nޖެނުއަރީ 14, 2019 09:09\nއިސްލާމިކް ކޮން ޓުވަރިޒަމެއް އޮންނަންވީ ؟ ބޮޑު ޖުއްބާލާފައި ތަސްބީހަފަތި އަމުނަންތަ އައިސް ތިބެންވީ؟\nޖެނުއަރީ 14, 2019 15:37\nނާސިގެއެއްވެސް އަޅަންވީ އިސްލާމިކް ކޮށް


Maadhamaa Hukuru Khuthba Varah Kuru, Jamaa'aiy Hoadhan Samaalvaathi - Vaguthu\nކ. ކާށިދޫގައި ބަޔަކު ނަމާދު ކުރަން މިސްކިތުގައި މަޑުކޮށްގެން. --- ވަގުތު އިމޭޖަސް: އިބްރާހިމް ޝާބިލް\nކޮވިޑް-19 ހަލުވިކަމާއިއެކު ފެތުރެމުން ދާތީ އިސްލާމިކް މިނިސްޓްރީން ކުރިން ވެސް އަންގާފައި އޮތްގޮތައް މާދަމާގެ ޙުކުރު ޚުތުބާ ވަރަށް ބޮޑަށް ކުރުކޮށްފިއެވެ. އެހެންކަމުން އެހެން ދުވަސް ދުވަހަށްވުރެ އަވަހަށް މާދަމާ ހުކުރު ޚުތުބާ ނިމޭނެއެވެ.\nރާއްޖޭގެ މިސްކިތްތަކަށް އިސްލާމިކް މިނިސްޓްރީން ފޮނުވާ ހުކުރު ޚުތުބާތަކުގައި އާއްމުކޮށް އަށް ސޮފްހާ އާއި 13 ސޮފްހާ އާއި ދެމެދުގެ ދިގުމިން ހުރެއެވެ. ނަމަވެސް މާދަމާ މިސްކިތްތަކުގައި އިއްވާ ހުކުރު ޚުތުބާގައި އޮތީ ހަތަރު ސޮފްހާއެވެ. އެހެންކަމުން މާދަމާ ދިހަވަރަކަށް މިނެޓް ތެރޭގައި ހުކުރު ޚުތުބާ ނިމޭނެ ކަމަށް ބެލެވެއެވެ.\nކޮވިޑް-19 ފެތުރެމުން އަންނާތީ މިސްކިތްތަކަށް ނަމާދަށްދާ މީހުން ވެސް ސަމާލުކަން ދޭން ޖެހޭ ކަންކަން އިސްލާމިކް މިނިސްޓްރީން ވަނީ ހާމަކޮށްފައެވެ. މާސްކް އެޅުމާއި މުސޮއްލަ ހިފައިގެން މިސްކިތައް ދިއުމަށް ވަނީ އަންގާފައެވެ. އަދި ވުޟޫ ވެސް ކޮށްގެން މިސްކިތައް ދިއުމަށް މިނިސްޓްރީން ވަނީ އިލްތިމާސް ކޮށްފައެވެ.\nފެބުރުއަރީ 19, 2021 00:26\nޚުތުބާ ނިމޭގަޑިއަށް ދެރަކުޢަތް ކޮށްލަންދާ ކުދިން ސަމާލުވާތި!\nފެބުރުއަރީ 19, 2021 01:16\nސައި ހޮޓާ ތަކުގަ ހެއު ދުވާލު ހަތަރު ދަމު ގައިގޯޅިކޮށް މާސްކު ނާޅާ ތިއްބަސް ކޮވިޑައް ނުވެސް ފެންނާނެ\nމިސްކިތައް ދާއިރައް ކޮވިޑް\nފެބުރުއަރީ 19, 2021 03:41\nދެން ހެޔޮ ދޯ ގުރޫޕު ޖަހާފަ ގޮސް ފަތާ ޓުރެކައް މޫދަށް ދިޔަޔަސް. ޢެޗްޕީއޭ މީހުން ދެލޯ ކަނުދޯ.. ގޮސް ބަލާބަލަ ހަވީރު އެތަން އޮތް ގޮތެއް. ޙުކުރު ކުރީމަ ގޯސް ވަނީ. ލާދީނީ ސަރުކާރު\nފެބުރުއަރީ 19, 2021 06:46\nމީގެ ބޭނުމަކީ ދީނީ ކަންތައްތަކުގައި އުޅޭވަގުތު ކުޑަކުރުވުން.\nއަޅުކަން އެއީ ލުއިފަސޭހަކަޮށް ލުއިކޮށް ކުރުކޮށް ކުރަން އޮންނަކަންކަން ބަޔެއް މީހުން ބަންގިގޮވަން 10 މިނިޓް މީދެން ބޮޑުވަރު ބަންގި އަޑުދަށުން ފޮލޯކުރަންވެސް އުދަގޫވޭ މީހާ ގިނަވަގުތު ހޭދަކުރީމާ ! ބަންގި ގޮވުންވެސް ކުރުކޮށް ލުއިކޮށް ފަސޭހަކޮށް ފޮލޯކުރަން ފަސޭހަކޮށް ގޮވަންވީ !


Valencia enburi annaanee coach Aathi aa eku - One Online\nވެލެންސިއާއިން ވަނީ މިއަދު ކޯޗަކަށް އާތީ އިއުލާން ކޮށްފައި --- ފޮޓޯ/ ވެލެންސިއާ\nއެއް އަހަރުގެ މެދުކެނޑުމަކަށްފަހު ކްލަބު ވެލެންސިއާ އަނެއްކާވެސް ފުރަތަމަ ޑިވިޝަނުގައި ވާދަކުރަން ތައްޔާރުވެ، ކޯޗަކަށް ތަޖުރިބާކާރު ކޯޗު މުހައްމަދު އާތިފް (އާތީ) ހަމަޖައްސައިފިއެވެ.\nފުރަތަމަ ޑިވިޝަންގެ ކްލަބުތަކަށް ފަރިތަކުރުންތައް ފެށުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ)އާއި އެފްއޭއެމް ގުޅިގެން އެކުލަވާލާފައިވާ ހާއްސަ ގައިޑްލައިންތަކުގެ ދަށުން މިހާތަނަށް ފަރިތަކުރުންތައް ފަށާފައިވަނީ މާޒިޔާ ސްޕޯޓްސް އެންޑް ރެކްރިއޭޝަން ކްލަބު އެކަންޏެވެ. އެހެންނަމަވެސް ކޯޗު އާތީއާއެކު މާދަމާ ވެލެންސިއާއިން ފަރިތަކުރުންތަކަށް ނުކުންނާނެ ކަމަށް އެ ކްލަބުން ވަނީ މައުލޫމާތުދީފައެވެ.\nރާއްޖޭގެ އަންހެން ގައުމީ ޓީމާއެކު ކާމިޔާބު މަސައްކަތްތަކެއް ކޮށްފައިވާ އާތީ ކޯޗު މިދިޔަ ސީޒަންގައި ފެނުނީ ޓީސީ ސްޕޯޓްސް ކްލަބުގެ ބެންޗުންނެވެ. އޭގެ ކުރިން އާތީގެ މުހިއްމު މަސައްކަތެއް ޔުނައިޓެޑް ވިކްޓަރީގައިވެސް ފެނިގެން ގޮސްފައިވެއެވެ. އެގޮތުން އާތީ ވަނީ 2016 ވަނަ އަހަރުގެ ދިވެހި ޕްރިމިއާ ލީގުގައި ޔުނައިޓެޑް ވިކްޓަރީއަށް ގަދަ ހަތަރަކުން ފުރުސަތު ހޯދައިދިނުމުގެ އިތުރުން އެ ފަހަރުގެ އެފްއޭ ކަޕުގައި އޭރު އެންމެ ވަރުގަދަކޮށް އޮތް މާޒިޔާ ކަޓުވައިލުމަށް ފަހު ސެމީ ފައިނަލުގައި ވެސް ވާދަކޮށްފައެވެ. އާތީ ވަނީ ގައުމީ ފިރިހެން ފުޓުބޯޅަ ޓީމުގެ އެސިސްޓެންޓް ކޯޗަކަށްވެސް މަސައްކަތް ކޮށްފައެވެ.\nކްލަބު ވެލެންސިއާއަކީ ރާއްޖޭގެ ތާރީހު ދުށް އެންމެ ކާމިޔާބު އެއް ކްލަބެވެ. ފުޓުބޯޅައިގައި އެންމެ ނަން ހިނގާ އެއް ކްލަބަކީވެސް ވެލެންސިއާއެވެ. ރާއްޖެ ދުށް އެންމެ ކުޅަދާނަ ކުޅުންތެރިޔާ އަލީ އަޝްފާގު (ދަގަނޑޭ)ވެސް ވިދާލީ ވެލެންސިއާއިންނެވެ. ދަގަނޑޭގެ ކެރިއަރުގެ ކުރީކޮޅުގައި ވެލެންސިއާއަށް މުހިއްމު ކުޅުމެއް ދައްކާފައިވެއެވެ.\nވެލެންސިއާ ވަނީ 1979 ވަނަ އަހަރުން ފެށިގެން 2018 ވަނަ އަހަރާ ހަމައަށް އެއްވަނަ ޑިވިޝަނުގައި ވާދަކޮށްފައެވެ. ދެވަނަ ޑިވިޝަނަށް ވެލެންސިއާ ރެލިގޭޓްވީ އެ ފަހަރުގެ މާލޭ ލީގުގެ ކޮލިފައިންގައި ޔުނައިޓެޑް ވިކްޓްރީ އަތުން ދެ ލެގު ކުޅެގެން ބަލިވުމުންނެވެ. ވެލެންސިއާ އަލުން ފުރަތަމަ ޑިވިޝަނަށް ޕްރޮމޯޓްވީ މިދިޔަ ސީޒަނުގެ ދެވަނަ ޑިވިޝަނުގެ ޗެމްޕިއަންގެ ގޮތުގައެވެ.


SunOnline: #VAAHAKA: Majubooru veemaa - Part 11\nމަޖުބޫރު ވީމާ - (11)\nމަރިޔަމް ހިމްނާ (ހިމީ) 04 Sep 2019, 10:42\n"ޝަކީބު ފެނިގެން އިބާ އެހާ ބިރުގަތީ ކީއްވެ؟" ނަވީން ސުވާލުކޮށްލިއެވެ. އިބާގެ ފަރާތުން އެއްވެސް ޖަވާބެއް ނަޔެވެ.\n"އިބާ... އަހަރެން އެބަ އިބާ އާ ވާހަކަ ދައްކަމޭ..." ނަވީން ކުޑަކޮށް އަޑު ބާރުކޮށްލަމުން ސުވާލުކުރިއެވެ.\n"އެއީ... އަ... އަހަރެންނަށް ތަނަކުން ފެނުނު މީހަކާ ވައްތަރު ވީ..." އަޅަ އަޅައިގަންނަމުން ކަހަލަ ގޮތަކަށް ސިހުނު އިބާ ވާހަކަ ދެއްކިއެވެ.\n"ނޭނގެ... ހަނދާ... ހަނދާނެއްނެތް" އިބާގެ އަޑުގައި ހުރި ޖެހިލުންވުން މިފަހަރުވެސް ނަވީން ދެނެގަތެވެ. ހަމައެއާއެކު އަދިވެސް އިބާ ހަމައަކަށް ނޭޅޭކަންވެސް ނަވީން ދެނެގަތެވެ. އިތުރަށް އެ ވާހަކަ މި ގަޑީގައި ދެއްކުމުގެ ބޭނުމެއް ނެތްކަން އެނގުމާއެކު ނަވީން ގަސްތުކުރީ ފަހުން އެ ވާހަކަ އިބާ އާ ދައްކާށެވެ. އޭރުން ފަހަރުގައި އިބާ އޭނާގެ ހިތުގައި އުފެދިގެން އުޅޭ ސުވާލުތަކުގެ ޖަވާބުވެސް ދީފާނެއެވެ.\nކާރު ދުއްވާލި ނަވީންގެ ސިކުނޑީގައ އަދިވެސް ކުރެހެމުން ދިޔައީ އިބާގެ ބިރުގަނެފައިވާ ސޫރައެވެ. އިބާގެ ފަރާތުން އޭނާއަށް ފެނުނު އަސަރުތަކެވެ. އެއަސަރުތަކުގެ ފަހަތުގައި ފޮރުވިފައިވަނީ ކީކޭކަމެއް ނަވީންއަކަށް ނޭނގެއެވެ. އެނގޭހާވެސް އެއްޗަކީ އިބާ އެހާ ކަންބޮޑުވާނީ ކޮންމެވެސް ބޮޑުކަމަކާ ގުޅިގެންކަމެވެ. އެ ސަބަބު އެނގެން ކިތަންމެ ބޭނުންވިނަމަވެސް ހާލަތުގެ ގޮތުން މި ފަހަރުވެސް ކެތްތެރިކަން ނަވީން އިސްކުރިއެވެ.\nގެއަށް ގޮސް އިބާ ފުރަތަމަވެސް ޖައްސައިލީ ސޯފާގައެވެ. ލީ ފުންނޭވާއާއެކު އޭނާއަށް ސޯފާގައި ލެނގިގަނެވުނެވެ. ނަވީން އައިސް އެއްފަރާތުގައި ހުރި ސޯފާގައި އިށީނެވެ. ވީ ކިހިނެތްކަމާ ބެހޭގޮތުން ސުވާލުކުރުން ނަވީން ލަސްކޮށްލީ އެވަގުތު ނަރުސްކުއްޖާ ނުކުމެ ވާހަކަ ދެއްކުމުންނެވެ.\nރޭގަނޑެއްގެ ވަގުތެވެ. ހަވީރު ވާރޭވެހިފައި ހުއްޓާލާފައި އޮތަކަސް އަދިވެސް ކޮންމެވެސް ވަރަކަށް ތެތްފިނިކަމުގެ އަސަރު ފަޒާގައި ވެއެވެ. ބެލްކަނީގައި މަޑުކޮށްލައިގެން އިބާ ހުއްޓާ ނަވީން ނުކުތެވެ. އިރުކޮޅަކު ރެއިލިންގައި އަތް އަޅުވާލައިގެން ހުރެފައި ނަވީން އިބާއަށް ބަލާލިއެވެ.\n"އިބާ.... އިބާއަށް އެނގޭތަ؟ އަހަރެން މަންމައަށް ދިމާވި ކަންތަކުގެ ކުޑަވެސް މިންވަރެއް....." ނަވީން ވާހަކަ ދައްކަން ފެށިއެވެ. މިވީ ހަފްތާއެއްހާ ދުވަހުގެ ތެރޭގައި އިބާއާއި ނަވީންގެ ގުޅުންވެސް ފުދޭވަރަކަށް ގާތްވެފައި ވެއެވެ.\n"މަންމަ.... މަންމަ ކިޑްނެޕްކޮށްގެން ގެންގުޅިފައި އެންމެ ފަހުން ކަނޑު ބޯޓަކަށް ލާފައި މަންމަ ލަންކާއަށް ފޮނުވާލީ... އެވެސް އެންމެނަށް ސިއްރުން... ބޮޑެތި މީހުންނާ ގުޅިގެން އެކަން ސިއްރު ކުރީ... ކޮރަޕްޝަންގެ ފައިދާ އޭގެ އެންމެ ފުރިހަމަ ގޮތުގައި އެމީހުން ހިފީ... އިބާއަށް އެނގޭތަ.... ކާކުކަން އެކަމުގެ އެންމެ އަޑީގައި ހުރީ....؟؟" ނަވީން ސުވާލުކޮށްލިއެވެ. އިބާ ދެފަރާތަށް ބޯ ހޫރާލީއެވެ.\n"ނޭނގެ... " މަޑު މަޑުން އިބާ ބުނެލއެވެ.\n"އިބާ އެއްފަހަރުގައި އަހަރެންނާ ސުވާލުކުރި ހަނދާންވޭތަ އަހަރެން އާއިލާ އާ ވަކިން މަންމަ ގެންގުޅެނީ ކީއްވެހޭ؟ އެ ހުރިހާ ކަމެއްގެ ފަހަތުގައި ހުރީ އަހަރެންގެ ބައްޕަ ކަމުގައި ވީތީ..." ނަވީން ދުރުބަލާލިއެވެ.\n"ނަވީންގެ ބައްޕައޭ...." އިބާއަށް އަހާލެވުނެވެ.\n"އާނ... އަހަރެންގެ ބައްޕަ.... އެމީހުން މަންމަ ގެންގުޅުނީ ބައްޕަގެ އިމާރާތެއްގެ ތެރޭގަ... ބަންދުކޮށްގެން... އެއަށްފަހު އެމީހުން ބޭނުންވާ ކަންތައް ވީމަ މަންމަ ފޮނުވާލީ.... މަންމަ މަރުވިކަމަށް ނިންމީ އެމީހުން ކުޅުނު ޑްރާމާއިން ލިބުނު ހެކި ތަކެއްގެ އެހީގައިކަން އަހަންނަށް ޔަގީން... އެނޫނީ ކީއްވެ މަންމަގެ ހަށިގަނޑު މާލޭ ފަޅުތެރެއިން ފުލުހުންނަށް ފެންނަންވީ... އޭގެ މާނައަކީ އެމީހުން އިތުރު މީހަކުވެސް މަރާލިޔޭ.... " ނަވީން ވާހަކަދެއްކިއެވެ. އިތުރު ވާހަކަތަކެއްވެސް ނަވީން ކިޔައިދިނެވެ.\nއިބާގެ ހަނދާނަށް މީގެ ކުރިން އޭނާއަށް ފެނުނު މަންޒަރުތައް އައީ ކީއްވެކަމެއް ނޭނގެއެވެ. އޭނާގެ ހިތުގައި ކޮންމެވެސް ވަރެއްގެ ޝައްކެތް ހިނގައިގަތެވެ.\n"އޭރު ފެނުނު މީހާ އާއި ނަވީންގެ ބައްޕައާ އޮތީ ކޮން ގުޅުމެއްތަ؟" އިބާ އަހާލިއެވެ.\n"އަހަރެންގެ ބައްޕައާއެކު ކުންފުނީގައި މަސައްކަތް ކުރި މީހެކޭ ޝަކީބު އަކީ... އޭރު އޭނާއަކީ ކުންފުނީގެ ސެކެޓްރީ...ފަހުން ޖެހުނު މައްސަލައެއްގަ ޝަކީބު އެމީހުން ބައްޕަމެން ކުންފުންޏަށް ޖޮއިންވީ... " ނަވީން އިބާގެ ސުވާލުގެ ޖަވާބުދިނެވެ.\n"ނަވީން... ފަހަރުގައި މަންމަ ހައްޔަރު ކޮށްގެން ގެންގުޅުނު ގެއަށް ދިޔައިމަވެސް ހެއްކެތް ލިބިދާނެއެއްނު..." އިބާ ބުނެލިއެވެ. ހަޤީގަތުގައި އޭނާ ބޭނުންވީ އެއީ ކޮން އިމާރާތެއްތޯ ބަލާށެވެ. އެ އިމާރާތަކީ އޭނާ ހީކުރާ އިމާރާތަށް ވެއްޖެނަމަ އޭނާގެ ހިތުގައި އޮތް ޝައްކު ޔަގީނަށް ބަދަލުވާނެއެވެ. އެރޭ އޭނާއަށް ގޮނޑީގައި އިންދާ ފެނުނީ މާހިރާކަން ޔަގީންވާނެއެވެ. އެ ދުވަހު އޭނާއަށް މާހިރާ ފެނުނީ އަނގައިގައި ފޮތިގަނޑެއް ބަދެފައި އިންދައެވެ. މޫނުމައްޗަށް އިސްތަށިތައް ވެރިފައިވުމުން ކާކުކަން ޔަގީނެއް ނުވެއެވެ.\n"އެކަމަކު މިހާ ދުވަސްވާއިރު...." ނަވީން ކުޑަކޮށް މަޑުޖެހިލިއެވެ.\n"ހަމަ ފަހަރެއްގައި ކޮންމެވެސް ހެއްކެތް ލިބުން އެކަށީގެންވެއެއްނު! ބަލާލުމަކުން ގެއްލުމެއް ނެތެއްނު..." އިބާ ބުނެލިއެވެ.\nނަވީން ވިސްނާލިއެވެ. އިބާ އެބުނަނީ ރަނގަޅު ވާހަކައެކެވެ. އެގެއަށް ދާންވީއެވެ. އެތަނުން ހަމަ ފަހަރެއްގައި ކޮންމެވެސް ހެއްކެތް ފެނިދާނެއެއްނޫންހެއްޔެވެ؟ މިރޭ އިތުރުކަމެއް ނެތުމާއެކު ނަވީން އެގެއަށް ދާން ނިންމިއެވެ. މިހާ ދުވަސް ވާއިރު ހެއްކެތް ލިބޭކަމެއްވެސް ނޭނގެއެވެ. އެކަމަކު ބަލާލުމަކުން މައްސަލައެއް ނެތްތާއެވެ. ކޮންމެއަކަސް ކަންތައްތައް އެނގެން ބޭނުންވެފައި ހުރިލެއް ބޮޑުކަމުން ނަވީން އިތުރަށް ވިސްނާކަށް ބޭނުމެއްނުވިއެވެ.\nނަވީން ދާން އުޅުމުން އިބާވެސް ނަވީންއާ އެކު ދާން ބޭނުންވިއެވެ. ނަވީން އާއެކު ގޮސް ކާރަށް އެރި އިރު އޭނާގެ ހިތްވެސް ދިޔައީ ނުހަނު ބާރު މިނުގައި ތެޅެމުންނެވެ. ނަވީން ބުނެލާ އެއްޗަކަށް އާނ ހޫމް ކިޔާލުން ފިޔަވާ އިތުރުކަމެއް އިބާއަކަށް ނުކުރެވެއެވެ. އޭނާއަށް މިކުރެވެނީ އަނެއްކާ ކުށް ހީ އަކަށް ވާނެނަމަ ކިހާ ރަނގަޅު ހެއްޔެވެ؟.\nނަވީން ގޮސް ކާރު މަޑުކޮށްލިއިރުވެސް އިބާއަށް އިނދެވުނީ ކޮންމެވެސް ކަމަކާ ވިސްނާށެވެ. ނަވީން އެއްފަހަރު ގޮވާލުމުންވެސް އަޑެއްނީވުނެވެ. ދެވަނަ ފަހަރު ތަންކޮޅެއް ބާރަށް ގޮވާލުމާއެކު ސިހިފައި އާއެކޭ ބުންޏެވެ. ނަވީން ފޭބުމާއެކު އޭނާވެސް ފޭބިއެވެ. ދެމީހުން އެކީގައި ގޮސް މަގު ހުރަސްކުރިއެވެ. އެއާއެކު އޭނާގެ ފިޔަވަޅުތައް ހުއްޓުނެވެ. ނަވީން ވަންނަން ފެށީ ހަމަ އެގެއަށެވެ. ޝައްކު ޔަޤީނަށް ބަދަލުވުމާއެކު އިބާއަށް ފަހަތަށް ފިޔަވަޅެއް އަޅާލެވުނެވެ. ހަމަ އެއާއެކު އެރޭގެ ހަނދާންތަކެއް އަނެއްކާވެސް އިބާގެ ސިކުނޑިއަށް ވެރިވެގަތެވެ.\nމަންމައާއި ބައްޕަގެ ވަކިވުމަށްފަހު އިބާ ދިރިއުޅެމުން ދިޔައީ ތިމާގެ މީހެއްގެ ގާތުގައެވެ. އެމީހުންގެ އަނިޔާވެރިކަމުގެ ވަކިތަކުގެ ސަބަބުން ކޮންމެ ދުވަހަކު އޭނާގެ ހަށިގަނޑުގައި އެތަކެއް ވޭނެއް އަޅައެވެ. އެއީ ރޭގަނޑެކެވެ. ގޭން އޭނާ ނުކުންނަން ޖެހުނީ ކެތް ނުވާވަރު ވުމުންނެވެ. އިލޮށިފަތިން އިބާގެ ގައިގައި ތެޅުމަށްފަހު އެންމެން ނިދަން ވަތް ވަގުތު އޭނާގެ ބޭބެ އޭނާ ނިދާ ކުޑަ ކޮޓަރި ގަނޑަށް ވަނީއެވެ. އޭނާގެ ގައިގައި އަތްލަން މަސައްކަތް ކުރުމުން ކުޑަޔަސް އެއީ ގޯސްކަމެއްކަން އިބާއަށް ވިސްނުނީއެވެ. އިބާގެ ކޮލުގައި ހިފައިގެން ހުރެ އެއްވެސް މީހެއް ގާތު އެވާހަކަ ނުބުނަން އަމުރު ކުރުމުން ބިރުންހުރެވެސް އިބާ އޭނާގެ އަތުގައި ދަތް އަޅާގަނެފައި ދުއްވައިގަތީއެވެ. ބިރުން ހުރެ ދުވަމުން ދިޔަ އިބާގެ ފަހަތުން އަންނަމުން ދިޔަ އޭނާގެ ބޭބެއަށް ފިލަންވެގެން އިބާއަށް ވަދެވުނީ އެއްފަރާތުގައި ހުރި އިމާރާތަކަށެވެ. އޭރު ކޮންމެވެސް މީހަކު ކޮއްކޯ އޭ ކިޔާ ގޮވާލިހެންވެސް އޭނާއަށް ހީވިއެވެ. އެހެންނަމަވެސް އެކަމަށް ސަމާލުކަން ދެވޭ ވަރަށް ވުރެ ބޮޑަށް އޭރު އިބާ ހުރި ބިރުގެންފައެވެ. އޭރު މި ވަދެވުނީ ކޮންފަދަ ހާއްޔަކަށް ކަމެއް އިބާއަކަށް ނޭނގުނެވެ. އޭނާ ވަތް އިރު ވެސް ކޮންމެވެސް ވަރެއްގެ ގިސްލުމެއްގެ އަޑު އިވެއެވެ. ކުޑަކޮށް ހުޅުވިފައިވާ ދޮރު ލޮލުގައި އަޅައިގަތެވެ. ކޮންމެވެސް ބައެއް އެތަނުގައި ތިބިތަން ފެނުނުނަމަވެސް އޭނާ ބިރުގަނެފައި ހުރިވަރުން ޖެހިގެން ހުރި ސިޑިން ވެސް މައްޗަށް އެރީއެވެ. މައްޗަށް އަރާ އެތަނުގައި ހުރި ގާތަކެއްގެ ފުރަގަހުގައި އިށީނދެގެން އިބާ އިނީއެވެ. އެހެން އިންދާ އަނދިރިކަން އޭނާގެ ލޯ މައްޗަށް ވެރިވެގެން ދިޔައެވެ. ކުޑަކޮށް ނިދިޖެހޭގޮތްވީއެވެ.\nދެން ހޭލެވުނީ ކޮންމެވެސް ދެމީހަކު ވެގެން އަންހެނަކު އެތަނަށް އަރުވާ އަޑަށެވެ. އޭރުވެސް އެ އަންހެންމީހާ ހަޅޭއްލަވަމުން ދިޔައެވެ. އަނގަމަތީގައ ވަނީ ފޮތިގަނޑެއް އައްސާފައެވެ. އެމީހާ އަރުވާފައި އެތަނުގައި ބެހެއްޓުމަށްފަހު ދެން ވެސް އިތުރު މީހަކު އެރުވިއެވެ. ދެން ހިނގައިދިޔަ ކަންތައްތަކަކީ އޭނާގެ ހަޔާތުގައިވެސް ފެނުނު އެންމެ ބިރުވެރި ކަންތައްތަކެވެ.\nނަވީން އާއެކު އޭނާ އެ އިމާރާތުގެ ތެރެއަށް ވަނުމާއެކު އަނެއްކާވެސް އޭނާގެ ހިތަށް ބިރުވެރިކަން ވަނެވެ. އިބާ ސިޑިން މައްޗަށް އަރަން ފެށުމުން ނަވީން ގޮވާވެސް ލިޔެވެ. އެހެންނަމަވެސް އެ ގޮވާލުމަށް އިބާ ސަމާލުކަމެއް ނުދިނެވެ. އޭނާ ބޭނުންވާ ހިސާބަށް އަރާފައި މަޑުޖެހިލިއެވެ. ނަވީން ވެސް ފަހަތުން އައިސް އިބާ ގާތުގައި ހުއްޓުނެވެ. ހިރަފުހާ ހެދި އިބާއަށް ދެފަހަރަކު ކިނބިއްސެއްވެސް އަޅާލެވުނެވެ.\n"އިބާ.... މިތަނުން އެއްވެސް އެއްޗެއް ފެންނާނެހެނެއް ހިޔެއްނުވޭ.... ހިނގާ ދާން..." ނަވީން އިބާގެ އަތުގައި ހިފިއެވެ.\n"ނޫން.... ނަވީން" އިބާ އޭނާގެ ތުރު ތުރު އަޅަމުން ދިޔަ އަތުން ނަވީންގެ އަތުގައި ހިފައްޓާލިއެވެ. އެއަށްފަހު ކަރުނަވީ ދެލޮލުން ނަވީންއަށް ބަލާލިއެވެ. ދެމީހުން ދިއްލައިގެން ތިބި ފޯނުގެ އަލި ނޫން އައްޔެއް އެތާކު ނުވެއެވެ.\n"އިބާ ކިހިނެތްވީ؟" ނަވީން ހާސްވިއެވެ.\n"ނަވީން... މިތާ.... މިތާ..... " އިބާއަށް ވާހަކައެއް ނުދެއްކުނެވެ. އެ ހާދިސާގެ ވާހަކަ އަދި އަދަށް ދާންދެންވެސް އިބާ ވަނީ އޭނާގެ ހިތުގެތެރޭ ގައި ފޮރުވާލާފައެވެ. މިރޭ އެ ހާދިސާ ހިނގާ ދިޔަ ގޮތް ކިޔައިދޭން އުޅުނަސް އޭނާގެ ދުލުގައި އެޅުވިފައިވާ ތަޅާހެދި އެކަން ކާމިޔާބު ވާގޮތެއް ނުވިއެވެ.\n"އިބާ ކިހިނެތްވީ؟" ނަވީން ދެވަނަ ފަހަރު ސުވާލުކޮށްލިއެވެ. ނަވީންގެ އަތުގައި ހިފައިގެން ހުރެ ކުޑަ ކޮށް ކުރިއަށްޖެހިލާ އިބާ ދައްކާލީ ފާރެވެ. އެ ފާރުގެ މެދާ ހިސާބުގައި ރީތިކޮށް ނުރާނާ ގާ އަތުރާފައި ވިތަނަށް އިޝާރާތް ކުރިއެވެ. އޭރުވެސް ބައެއް ގާތައް ވެރިފައި ހުއްޓެވެ. ނަވީން އިބާގާތު ކޯންޗެއްހޭ އަހާލިއެވެ. އިބާއަށް އެއްވެސް އެއްޗެއް ބުނެވޭ ގޮތެއް ނުވިއެވެ. އިބާ ގާތު މަޑުކުރަން ބުނެފައި އެތަނަށް ގޮސް ނަވީން އެ ގާތަށް އެއްފަރާތް ކޮށްލިއެވެ. އެތެރެއަށް އަލި ކޮށްލުމުގެ ކުރިން އޭނާ އިބާއަށް ބަލާލިއެވެ. އިބާ ކުޑަކޮށް އިސް ޖަހާލިތަން ފެނުނެވެ. ނަވީން ފުން ނޭވާއެއް ދޫކޮށްލަމުން އެތެރޭގައި އޮތީ ކޯންޗެއްތޯ ބަލާލިއެވެ. ފޯނުގެ ލައިޓް އެ ދިމާލަށް އަމާޒު ކޮށްލުމާއެކު ނަވީންއަށް ފަހަތަށް ފިޔަވަޅެއް އަޅާލެވުނެވެ. އެއަށްފަހު އޭނާއަށް ބަލާލެވުނީ އިބާއާ ދިމާލަށެވެ. އިބާ ދެލޯ މަރާލިއެވެ. އިރުކޮޅަކު އެހެން ހުރެފައި އެއައި ގޮތަށް އައިސް އޭނާ އިބާގެ އަތުގައި ހިފިއެވެ. އެއަށްފަހު ސީދާ އިބާގެ ދެލޮލާ ލޯ އަމާޒުކޮށްލިއެވެ. އިބާގެ ދެލޮލުން އޭނާ އަށް ފެނުނު ޖެހިލުންވުމުގެ އަސަރުން އޭނާގެ ހަށިގަނޑަށްވެސް ގުޑުން އެރިއެވެ. އެ ހިނދު ޝަކީބު ފެނިގެން އިބާގެ މޫނުމައްޗަށް ވެގެން ދިޔަ ގޮތް ލޯ މައްޗަށް ސިފަވިއެވެ.\n"އިބާ... ކިހިނެތްވީ؟ އިބާ އާ މިތަނާ ކޮން ގުޅުމެއް؟" ހާސްވެފައި ހުރިވަރުން ނަވީންއަށް ސުވާލުވެސް ކުރެވުނީ ކަންކޮޅެއް ބާރަށެވެ. އެ އަޑަށް އިބާ ސިހުނުކަންވެސް ނަވީން ދެނެގަތެވެ. އެހެންނަމަވެސް ޖެހުނު ޖަޒުބާތުގެ އަސަރުގައި އޭނާއަށް ބާރަށް ވާހަކަ ދެއްކުނީއެވެ. ހަމަޖެހެން މަސައްކަތް ކުރި ނަމަވެސް ހަމަޖެހެވޭގޮތެއް ނުވިއެވެ.\n"އިބާ އާ މިތަނާ ކޮން ގުޅުމެއްހޭ! ޝަކީބު ފެނިގެން އިބާ އެހާ ބިރުގަތީ ކީއްވެހޭ؟... އަދި... އެ... އެ ކަތިވަޅި އެތަނުގައި އޮތްކަން އިބާއަށް އެނގުނީ ކިހިނެތް؟" ނަވީންއަށް ހަޅޭއްލަވައިގަނެވުނެވެ. އިބާގެ ހިތުގައި ހިނގަމުންދިޔަ ހައިޖާނުގަނޑަށްވެސް ވިސްނާލުމެއްނެތި ނަވީންއަށް އޭނާގެ ސުވާލުތަކުގެ ޖަވާބު ހޯދަން އަވަސްވެގަނެވުނެވެ. އިބާއަށް އެނގެނީ ކޯންޗެއްހެއްޔެވެ؟\n"އިބާ ޖަވާބު ދީ!" ފަހަރަކަށް ވުރެ ފަހަރެއް އިބާގެ ކޮނޑުމައްޗަށް ބާރުވަމުން ދިޔައެވެ. ތަދުވަމުން ދިޔައެވެ. ނަވީންގެ އަތް ދިޔައީ ބާރުވަމުންނެވެ. ނަވީން ހަޅޭއްލަވައިގަތުމުން އިބާގެ ދެލޮލުން ވަގުތުން ކަރުނަތައް ކޯތާފަތް މައްޗަށް ދެމިގަތެވެ. އެ ހިނދު އޭނާއަށް ފެނުނު މަންޒަރު ނަވީންއަށް ކިޔައިދޭން ހިތްތެޅި ފޮޅެމުން ދިޔަނަމަވެސް އޭނާގެ ހަށިގަނޑުގައި އުފެދުނު ޖަޒުބާތާ ބިރުވެރިކަން އެކަމަށް ތަނެއް ނުދިނެވެ.\n"ނަވީން ތަދުވެޔޭ!" އިބާއަށް ބުނެވުނެވެ. ރޮމުންނެވެ. ގިސްލަމުންނެވެ.\n"އިބާއަށް އެނގޭ ހުރިހާ އެއްޗެއް ކިޔައިދޭށޭ... މަންމަ މިތަނުގައި ގެންގުޅުމުގެ ފަހަތުގައި ޝަކީބުގެ އަތެއް ވޭ ހެއްޔޭ؟ އިބާއަށް އެނގެނީ ކޯންޗެއްހޭ؟ ކިހިނެތް އިބާއަށް އެ ވަޅި އޮތްކަން އެނގުނީ؟" ނަވީން އޭނާގެ ސުވާލުތައް އެތައް ފަހަރަކު އެތައް ގޮތަކަށް ތަކުރާރު ކުރިއެވެ. އެއިން އެއްވެސް ސުވާލެއްގެ ޖަވާބު ދޭނެގޮތެއް އިބާއަކަށް ނޭނގުނެވެ. އެހާ ގާތްކޮށް އުޅެފައި ނަވީން އޭނާދެކެ ރުޅިއައުމުން ހުދު އިބާވެސް ހުރީ ހަދާނެގޮތް ހުސްވެފައެވެ. އެވާހަކަތައް ކިޔައިދޭން އޭނާ ނުކުޅެދިފައިވާކަން ހާމަކުރާނީ ކިހިނެތްހެއްޔެވެ؟ އެ ހާދިސާއަކީ އަދި އަދަށް ދާންދެންވެސް އޭނާއަށް އުނދަގޫ ކުރާ ހާދިސާއެއްކަމާ އެރޭގެ މަންޒަރުތައް އޭނާއަށް ފެނުނުކަމީ އިއްތިފާގެއްކަން އޭނާ ނަވީން ގާތު ބުނަން ހާދަ ބޭނުމެވެ. އެހެންނަމަވެސް ދެރައީ އެވާހަކަ ކިޔައިދޭން އޭނާގެ ދޫ ހަރަކާތް ނުކުރާތީއެވެ. އަދިވެސް އެ މަންޒަރުން އޭނާގެ ހަށިގަނޑު ގަނޑުކޮށްލައެވެ. އެ ބިރުވެރި މަންޒަރު ކިޔައިދޭން ވެއްޖެނަމަ އޭނަ މޮޔަވެދާނެއެވެ.\n"ނަވީން... އަހަރެން... އަހަރެން ދައްކާ ވާހަކަ އަޑު އަހާ...." އިބާއަށް ބުނެވުނެވެ.\n"އަހަރެން އިބާ ގާތު ކުރި ހުރިހާ ސުވާލަކަށް ޖަވާބު ދީ!" ނަވީން ދެންވެސް ހަޅޭއްލަވައިގަތެވެ.\nތަކުރާރުކޮށް ނަވީން އަނެއްކާވެސް ސުވާލުކުރަން ފެށުމާއެކު އިބާއަށް ދެ އަތުން ކަންފަތުގައި އަތް އަޅާލެވުނެވެ.\n"އައި ސޯ ހިމް ކިލިންގް ސަމްވަން..." އެ ހުރި ގޮތަށް ހުރެ އިބާއަށް ވެސް ހަޅޭއްލަވައިގަނެވުނެވެ. އެ ހިނދު ނަވީންއަށް އިބާގެ އަތުން އަތް ދޫކޮށްލެވުނެވެ. ފަހަތަށް ފިޔަވަޅެއްވެސް އަޅާލެވުނެވެ.\n"ވިތް ދެޓް...." އަތުން އެ ކަތިވަޅި އޮތް ދިމާލަށް އިޝާރާތް ކޮށްލަމުން އިބާ ބުނެލިއެވެ.\n"އޭނަ އޭގެން މީހަކު މަރާލިތަން ފެނުނީ.... ނަވީން... އަހަންނަށް... އަހަންނަށް އެރޭ މިތަނަށް އާދެވުނީ އިއްތިފާގަކުންނޭ.... އަހަރެން...." އިބާއަށް ވާހަކަދެއްކޭ ގޮތެއްނުވިއެވެ. ބޮލަށް އެނބުރުން އަރާ މީހާ އަރި އަޅާލިއެވެ. ނަވީން ކުރިއަށް ޖެހިލާ އިބާގެ ގައިގައި ނުހިފެއްޓިނަމަ އިބާ ވެއްޓުނީހެވެ.\nއޭނަ.... މީހަކު މަރާލީ.... އޭރު އަދި އިތުރު މީހަކު....." ލޯ މައްޗަށް އަނދިރިވެ ހަބަރު ހުސްވުމުގެ ކުރިން އިބާގެ ދުލުން ބޭރުވީ އެންމެ ބަހެކެވެ. ނަވީންގެ ހަމަހޭވެރިކަން އަނބުރާ އައީ އެވަގުތެވެ. އިބާއާ ދިމާލަށް ހަޅޭއްލެވުނީތީ އޭނާ އަމިއްލަ ނަފްސަށް އަޑުލިޔެވެ.\nއިބާ އޭނާގެ އަތް ދަނޑި މައްޗަށް އުފުލާލައިގެން ބޭރަށް ނުކުތްއިރު ކޮންމެވެސް ވަރަކަށް ހިމަ ފޮދު ވާރޭ ވެހެމުން ދިޔައެވެ. ކާރުގެ ސީޓަށް އިބާ އެރުވުމަށްފަހު އޭނާއައިސް އަނެއްފަރާތަށް އަރާ ހަމަޖެހިލިއެވެ. ގެއަށް ދިޔުމުގެ ބަދަލުގައި އިބާ ގޮވައިގެން ނަވީން ދިޔައީ ހޮސްޕިޓަލަށެވެ. އިބާ ހޮސްޕިޓަލުގައި އެޑްމިޓް ކުރެވުނެވެ.\nނަރުސް ކުއްޖާއަށް ގުލާލުމަށްފަހު މިރޭ ގެއަށް ދެވޭނީ ތަންކޮޅެއް ލަހުން ކަމަށާއި އޭނާ ދަންދެން މަންމަ ގާތުގައި މަޑުކުރަން ބުންޏެވެ.\nއިބާގެ މެރިފައިވާ އެސްފިޔަތަކަށް ނަޒަރު ހުއްޓާލައިގެން ނަވީން އިނެވެ. އެ މޫނުމަތިން އޭނާއަށް އުދާސްކަން އޭރުވެސް ފެންނަމުން ދިޔައެވެ.\n"އެރޭ... އިއްތިފާގަކުން އެތަނަށް ދެވުނީ... ނަވީން" އިބާގެ ދޫ މަޑުމަޑުން ހަރަކާތް ކުރިއެވެ. ނަވީން އިބާއާ ކުޑަކޮށް ކައިރިއަށް ޖެހިލިއެވެ. ގުދުވެލީ ނިދީގައި އިބާ ކިޔާ އެއްޗެއް ނޭނގޭތީއެވެ. ދެވަނަ ފަހަރުވެސް އިބާ ދެންމެ އެބުނި އެއްޗެއް ތަކުރާރުކޮށްލިއެވެ. އެއަޑު އިވުމާއެކި ނަވީންއަށް ތުންފަތުގައި ދަތް އަޅާލެވުނެވެ. ދެފަހަރަކު ބުމަގާތް ކޮށްލުމަށްފަހު އިބާ އަނެއްކާވެސް ހަމަޖެހުނެވެ.\nއިބާއަށް ގުޅާފައިވާ އައިވީއަށް ނަޒަރު ހުއްޓާލައިގެން އިނދެފައި ނަވީން ދެކޮޅަށް ހިނގަންފެށިއެވެ. ދެން އިތުރަށް ކަމެއް އެނގޭނީ އިބާ ހޭލުމުންނެވެ. މިހާރުއްސުރެ އެވަގުތަކަށް އިންތިޒާރުކުރެވެން ފެށިއެވެ.\nއެނބުރި ގޮސް ގޮނޑީގައި އިށީނދެފައި އިބާގެ އިސްތަށިތައް އެއްފަރާތުން ކަންފަތް ދޮށަށް ލައްވައިދިނެވެ. އެއަށްފަހު އަނެއްކާވެސް އެމޫނަށް ނަޒަރު ހުއްޓާލައިގެން އިނެވެ. އިބާގެ މައުސޫމް މޫނުން އެއްޗެއް ދޭހަކުރެވޭތޯ އޭނާ އުޅުނެވެ.\nއެސްފިޔަތައް ދެފަހަރަކު ތަޅުވާލާފައި އިބާ ލޯ ހުޅުވާލިއެވެ. ފުރަތަމަވެސް އަޅައިގަތީ ހުދު ސީލިންގެވެ. ވަށައިގެން ނަޒަރު ހުއްޓާލުމާއެކު އޭނާއަށް މި އޮވެވުނީ ހޮސްޕިޓަލުގެ ކޮޓަރިއެއްގައި ކަން ދެނެގަނެވުނެވެ. މަޑުމަޑުން ތެދުވަން އުޅުނު އިބާގެ ލޮލުގައި އެއްފަރާތުގައި ބޯ ޖައްސާލައިގެން ނިދިފައި އޮތް ނަވީން އަޅައިގަތެވެ. ސިކުނޑިއަށް ކުޑަކޮށް ބާރުލުމާއެކު ވީގޮތް އިބާގެ ހަނދާނަށް އައެވެ. ނަވީންގެ މޫނު އެހާ ގާތުން ފެނުމުން މި ފަހަރު އިބާއަށް ވެސް އާދަޔާ ހިލާފް ގޮތެއްވެގެން ދިޔައެވެ. މޭގައި އަތް ޖައްސާލަމުން ދެފަރާތަށް ބޯ ހޫރާލިއެވެ.\n"ނޫން" އަމިއްލަ ހިތުގެ އިޙްސާސްތަކުގެ މައްޗަށް ބާރު ފޯރުވަމުން އިބާއަށް ބުނެވުނެވެ.. އެކަނި އިނދެ އެއީ ކިހިނެތްވެގެން ވާ ކަމެއްތޯ އޭނާ އަމިއްލަ ނަފްސާ ސުވާލުކުރިއެވެ.\n"އެކަނި އިނދެ ކޮން ވާހަކައެއް ތި ދައްކަނީ އިބާ؟" ނަވީންގެ އަޑާއެކު އިބާ ސިހިފައި ނަވީންއާ ދިމާލަށް ބަލާލިއެވެ. އޭރު ނަވީން ބޯ ހިއްލާލަނީއެވެ.\n"ކިހިނެތްތަ؟" ނަވީން ސުވާލުކޮށްލީ ނިކަން ހަމަޖެހިލިފާއެވެ.\n"ނަވީން އައި އެމް ސޮރީ..." އިބާ ބުންޏެވެ.\n"ކޮންކަމަކާ؟" ނަވީން ބުމަ އަރުވާލިއެވެ.\n"އެރޭ... އަހަރެން..." އިބާ ވާހަކަ ދައްކަން އުޅުނެވެ. ދެއަތް ދެއަތާ މޮޑެން ފެށުމުން ނަވީން އިބާގެ އަތުގައި ހިފައްޓާލިއެވެ. އަދި ބޯ ޖަހާލިއެވެ.\nމަޑުމަޑުން އިބާ އެރޭ ކަންތައް ވީ ގޮތް ނަވީންއަށް ކިޔައިދޭން ފެށިއެވެ. އޭނާއަށް ފެނުނު މަންޒަރުތައް ކިޔައިދެމުން ދިޔައިރު އިބާގެ އަޑަށްވެސް މަޑު ތުރު ތުރު އެޅުމެއް ވެރިވަމުން ދިޔައެވެ. ނަވީންވެސް އިނީ ބުނާނެ އެއްޗެއް ނޭނގިފައެވެ. އެހާ ކުޑަ އިރު އެފަދަ މަންޒަރެއް ފެނުމުން އިބާއަށް ކުރިމަތިވެދާނެ ނަފްސާނީ ގެއްލުމަކާ މެދުވެސް ވިސްނާލެވުނެވެ. އިބާ މޮޔަނުވިކަން ނަސީބެކެވެ.\nބައެއްފަހަރު އެ ވާހަކަތައް ކިޔައިދެމުން ދިޔައިރު ނުކިޔައިދެވޭ ހާލަތަށްވެސް އާދެއެވެ. އިބާގެ ނޭވާ އަވަސްވެއެވެ. ހާސްވެއެވެ. ހޮޑުލަވާ މޭނުބައި ކުރާ ގޮތްވެސް ވެއެވެ.\nއެހުރިހާ ވާހަކައެއް އޭނާ ކިޔައިދިނީ ނަވީންގެ ހައްގުގައެވެ. ނަވީންގެ މަންމައަށް އިންސާފު ލިބޭނޭ ހަމައެކަނި ގޮތަކީ އެއީއެވެ. ކަންތައް ތައް ނަވީންއަށް ހޯދޭނީވެސް އޭނާއަށް އެނގޭ ވަރަކުން ކިޔައިދީގެންނެވެ. މާހިރާއަށް އިބާގެ ހިތުންވެސް ވަނީ ވަރަށް ހާއްސަ ޖާގައެއް ދެވިފައެވެ. މަޑުމަޑުން ގޮނޑިން ތެދުވެ އިބާގެ ގައިގައި ބައްދާލި ނަވީން އިބާއަށް ހިތްވަރުދިނެވެ. ރޮމުންދިޔަ އިބާ ހަމައަކަށް އަޅުވަން ނަވީން އެތަކެއް ވާހަކައެއް ދެއްކިއެވެ. ނަވީންގެ އެ ގާތްކަމުން އިބާއަށް ވެސް ރައްކާތެރިކަން އިޙްސާސްވިއެވެ. އޭނާގެ ހިމާޔަތުގައި ހަޤީގަތުގައި ވެސް ނަވީން ހުރި އިޙްސާސްކުރެވުނެވެ. ނަވީންއަށްޓަކައި އެ ހިތުގައި މިރޭ ހަމަގައިމުވެސް ހުޅުކޮޅެއް ދިއްލިގެން ހިނގައްޖެއެވެ. ބުނެދޭން ނޭނގޭ އާދަޔާ ހިލާފު ޖަޒުބާތެއް ހޭލައިގެންފިއެވެ.\n"ކޮން އިރަކުން ދޫކޮށްލަނީ..." ނަވީން އިބާ ދުރުކޮށްލުމާއެކު އިބާ ލަދުން އިސްޖަހާލަމުން ސުވާލުކޮށްލިއެވެ.\n"އައިވީ ހުސްވީމަ..." މެދާ ހިސާބަށް ގޮސްފައިވާ އައިވީ ފުޅި ދައްކާލަމުން ނަވީން ބުނެލިއެވެ.\n"ހާދަ އިރެއް؟" އިބާއަށް ބުނެވުނެވެ.\n"ފްރެންޑެއް އުޅޭނެ... ބުނަންވީ ދޯ ދޫކޮއްލަން!" ނަވީން ބުނެލިއެވެ. އިބާ ބޯ ޖަހާލިއެވެ. ނަވީންއަށް ހުރިހާ ވާހަކައެއް ކިޔައިދެވުމުން އިބާއަށް ވެސް ލިބިފައިވަނީ އާދަޔާ ހިލާފް ހިންޖަހެހުމެކެވެ. ބޮލުން ބޮޑު ބުރައެއް އުފުލިގެން ދިޔަކަމުގެ އިޙްސާސްކުރެވުނެވެ. ނަވީން އޭނާގެ އެކުވެރިޔާ ގާތު ބުނެގެން އިބާގެއަށް ދޫކޮށްލެވޭ ގޮތް ހަމަޖެއްސިއެވެ.\nއިތުރުކަމެއް ވާނަމަ ލަސްނުކޮށް ދައްކާލަންވާނެ އިނގޭ" ޑޮކްޓަރު ނަވީން ގާތު އެދުނެވެ. ބޯ ޖަހާލުމަށްފަހު ނަވީންވެސް އިބާ ގޮވައިގެން ގޮސް ކާރަސް އެރިއެވެ.\nއޭރު މެންދަމުން އަލިވެ ދެއެއްޖަހާ ބޮޑުވެއްޖެއެވެ. އާފުރިލި އިބާ ގޮނޑީގައި ހަމަޖެހިލިއެވެ. ނަވީން ހިނިތުންވެލިއެވެ. އޭނާ އިބާއަށް ބަލާލުމަށްފަހު ކާރު ދުއްވާލިއެވެ. ގެއާ ހިސާބަށް ދެވުނު އިރު އިބާއަށް އިނީ ނިދިފައެވެ. އިބާގެ ފޯނު ރިންގް ވުމާއެކު ނަވީން ކާކުތޯ ގުޅަނީ ބަލާލިއެވެ. ނޭނގޭ ނަންބަރަކަށް ވުމާއެކު އޭނަ ފޯން ސައިލެންޓަށް ލީއެވެ. ދެވަނަ ފަހަރު ގުޅުމުން އޭނާ ފޯނު ކަނޑާވެސް ލިއެވެ. އެހެންނަމަވެސް އެކޮޅުން ގުޅުން ހުއްޓައެއް ނުލިއެވެ. އެންމެ ފަހުން އޭނާ ފޯނު ނަގާ ކަންފަތުގައި ޖައްސާލިއެވެ.\n"ހޭ އިބާ... އަހަރެން މަތިން މިސްއެއް ނުވޭތަ؟" އިވުނީ އެ ފިރިހެން މީހާގެ އަޑެވެ. ނަވީންގެ ދަތްތަކަށް ބާރުވިއެވެ. އެއްޗެއް ނުބުނެ އޭނާ މަޑުކޮށްލިއެވެ.\n"މި ވީ ދުވަސްތަކުގައ އަހަރެން ބަންދުގައި ހުރީތީ ނުގުޅުނީ ޑާރލިންގް... ސޮރީ އޭ... ދެން ވާހަކަ ދްއްކަބަލަ" އެ ޒުވާނާގެ ވާހަކަ ދެއްކުން ހުރި ގޮތުން ނަވީންގެ ރުޅިގަނޑު ފަޅައިގެން ދާން އުޅުނެވެ. އެއްޗެއް ބުނަން އަނގަ ހުޅުވާލާފައިވެސް އޭނާ ފޯނު ކަނޑާލީއެވެ. އެއަށްފަހު އޭނާ ބަލާލީ އިބާއަށެވެ.\nއިބާގެ މޫނަށް ބަލަން އެތައް އިރަކު ނަވީން އިނެވެ.\nޖެހިގެން އައި ދުވަހެވެ. ނަވީން ރެޑް ލީފް ކުންފުނީގެ މައި އޮފީހަށް މިސްރާބު ޖަހާފައިވާއިރު އެ މޫނުމަތިން ފެންނަނީ ރުޅިވެރިކަމެވެ. ދެބުމަ ގޮށްޖެހިފައިވާއިރު އިރު އިރުކޮޅަކާ އަތުގެ ގޮށްމުށުން ހުންގާނުގައ ޖަހާލައެވެ. ނަވީންގެ ހަރަކާތްތަކަށް ބަލަން އިން އާހިލް އިނީ ވީ ކިހިނެތްކަން ނޭނގޭތީ އެއްޗެކޭ ނުބުނަން ހިތުލައިގެންނެވެ. އެހެންނަމަވެސް ނަވީންގެ އަމަލުތައް ހުރި ގޮތުން ކެތް ނުކުރެވި އެންމެ ފަހުން އާހިލް ވާހަކަ ދެއްކިއެވެ.\n"ނަވީން.... ފަހުން އަހަންނަށް ކިޔައިދޭނަމޭ ބުންޏަސް ވީ ގޮތެއް އަހަންނަކަށް ނޭނގޭނެ. ގައިމު ބޮޑުކަމެއް ވީމަ ދޯ ތިހާ ރުޅި އަންނާނީ... އަނެއްކޮޅުން ނަވީންއަށް އެނގެއެއްނު ރެޑް ލީފް ކުންފުންޏާއި ބިޒްނަސް އެކްސްޕާރޓްސްއަކީ ނުލާހިކު ވާދަވެރި ދެ ކުންފުނިކަން... ނަވީން އެމީހުންގެ އޮފީހަށް ދިޔުން ރަނގަޅެއް ނުވާނެ" އާހިލް ނަވީންއަށް ވިސްނައިދޭން އުޅުނެވެ. އެހެންނަމަވެސް އެއިން އެއްވެސް ކަމަކަށް ނަވީން ސަމާލުކަމެއް ނުދިނެވެ. މަންމަ ކިޑްނެޕް ކޮށްގެން ގެންގުޅުމާއި ގަވައިދާ ހިލާފަށް މަންމަ ރާއްޖޭން ބޭރަށް ފޮނުވާލުމާ ލަންކާގައި ހުރި މެންޓަލް އެސައިލަމްއެއްގައި މަންމަ ބަންދުކޮށްގެން ގެންގުޅުމުގައި ޝަކީބުގެ އަތެއް އޮތްކަން ޔަގީންވި ހިސާބުން ޝަކީބާ މެދު އޭނާގެ ހިތުގައި ކުޑަވެސްރަހުމެއް ކުލުނެއް ހަމްދަރުދީއެއް ނެތެވެ. ނަވީންގެ ހިތުގައި އޮތީ ކީކޭކަން ނޭނގޭ ހާލު ހުދު އާހިލްވެސް ވަނީ ކަންބޮޑުވެފައެވެ.\nރެޑްލީފް ކުންފުނީގެ ގަރާޖުގައި ކާރު ޕާރކު ކޮށްލުމަށްފަހު ގޮސް ނަވީން އާއި އާހިލް އެތެރެއަށް ވަނުމާއެކު އެތަނުން ގިނަ ބައެއްގެ އަމާޒުފަތްގަނޑަކަށް އެ ދެމީހުން ވެގެން ދިޔައެވެ.\n"ނަވީން... ރުޅި މަޑުކޮށްފައި އިހަށް ހިނގާބަލަ ދާން... ހަމަޖެހިލައިގެން ފަހުންވެސް އާދެވިދާނެއެއްނު. ނަވީން ބައްޕައާ ހިސާބަށް މި ވާހަކަ ގޮސްފިއްޔާ މާ ރަނގަޅެއް ނުވާނެއެއްނު. އެޓްލީސްޓް ވެގެން އުޅޭ ގޮތެއް އަހަރެން ގާތު ބުނެބަލަ" އާހިލް ނަވީން ފަހަތުން ދަމުން ވާހަކަ ދެއްކިއެވެ. އެތަނުގައި އިން ރިޝެޕްޝަން ކުއްޖާ ގާތު ޝަކީބުގެ ކެބިން ކޮބާތޯ ނަވީން ސުވާލުކޮށްލިއެވެ. އެއާއެކު އެ ކުއްޖާ ޝަކީބުއަށް ގުޅާލާ ކޮންމެވެސް އެއްޗެކޭ ބުނެލިއެވެ.\n"ފަސްވަނަ ފްލޯގެ ވާތް ފަރާތުން ދެވަނަ ރޫމް" ފޯނު ބާއްވަމުން އެ ކުއްޖާ ބުނެލިއެވެ. ލަސްނުކޮށް ނަވީން ލިފްޓާ ދިމާލަށް ހިނގައިގަތެވެ. އާހިލްވެސް ފިޔަވަޅުތަކަށް ބާރުކޮށްލިއެވެ. ލިފްޓުތެރޭގައި އެ ހޭދަވި މަދު ސިކުންތުކޮޅުވެސް ނަވީންއަށް އިހްސާސްވީ އެތައް ގަޑީރެއްހެންނެވެ.\nލިފްޓް ހުއްޓުމާއެކު އަވަސް އަވަހަށް ބޭރަށް ދެމިގަނެ އޭނާ ޝަކީބުގެ ކެބިންއަށް ވަނެވެ. ފަހަތުން އާހިލްވެސް ވަނެވެ.\n"އަނހާ ނަވީން... ހާދަ ނުރަސްމީ ދަތުރެއް... އަވަހަށް އައިސް އިށިނދޭ.... އެކަމަކު ތިހެން މި ކުންފުނީގެ އޮފީހަށް އައުން އެހާ ރަނގަޅެއް ނުވާނެ... އަހަރެންގެ ބައްޕައަށް އެނގުނަސް ވަރަށް ރުޅި އަންނާނެ." ޝަކީބު ސޯފާތައް ދައްކާލަމުން އިށީނުމަށް އިޝާރާތް ކުރިއެވެ. ނަވީން ދޮރު ތަޅުލާފައި ޝަކީބުއާ ދިމާއަށް އެނބުރުނެވެ.\n"އަހަރެން މިއައީ އިށީނދެގެން އިނދެގެން އަނގަތަޅާލާކަށް ނޫން" ނަވީން ހަރުކަށި ރާގެއްގައި ބުނެލިއެވެ.\n"މައްސަލައެއް ނެތް... ނަވީން ބޭނުން ގޮތެއް. ކޮޅަށް ހުރެގެން ވާހަކަ ދައްކާލާފަ ދިޔަޔަސް އަހަންނަށް އެންމެ ރަނގަޅު." ފަޓްލޫނުގެ ޖީބަށް އަތް ޖަހާލަމުން ޝަކީބު ބުނެލިއެވެ. ހުދުކުލައިގެ ގަމީހެއްގައި ނޫ ކުލައިގެ ޓައީއެއް އަޅާލައިގެން ހުރިއިރު އޭގެ މަތިން ކަޅު ކުލައިގެ ސޫޓެއްލައިގެން ހުރުމުން ވަރަށް ރަސްމީގޮތެއް ޝަކީބުގެ ގައިގައި ހުއްޓެވެ. ނަވީން އެހުރި ގޮތަށް ހުރެ ޝަކީބު އާ ގާތަށް ފިޔަވަޅު އަޅަން ފެށިއެވެ. ޝަކީބު ފަހަތަށް ފިޔަވަޅެއް އަޅާލިއެވެ. ނަވީން ޝަކީބުއާ ދާދި ގާތަށް އައިސް ހުއްޓިފައި ގިރުވާނުގައި ހިފަމުން ގިރުވާން ރީތިކޮށްލިއެވެ. ތުންފަތަށް ހިނިތުންވުމެއް ވެރިކޮށްލިއެވެ. ޝަކީބުވެސް ނުލަފާ ގޮތަކަށް ހިނިތުންވެލިއެވެ. ނަވީންގެ މޫނުމަތީގެ ކުލަވަރު ބަދަލުވީ ކުއްލިއަކަށެވެ. އޭނާ ކުއްލިއަކަށް ޝަކީބުގެ ކަރުގައި ހިފުމުން ޝަކީބުއަށް ތެޅިގަނެވުނެވެ.\n"ކަލޭ ވެސް އެކަމުގެ ބައިވެރި ވީމެއްނު... އަހަރެން އޭރުވެސް ބުނިން ކަލޭ އަހަންނަށް އިތުރުކަމެއް ސިއްރުކޮށްފިއްޔާ ކަލޭ މަރުވާނެޔޭ މަގޭ އަތުން... ނުބުނެވޭތަ؟" ނަވީން ވާހަކަދެއްކިއެވެ. އާހިލް އައިސް ނަވީން ދުރުކުރަން މަސައްކަތް ކުރިއެވެ. އެހެންނަމަވެސް ނަވީން ހުރީ ދޫ ދޭ ގޮތަކަށް ނޫނެވެ. އޭނާ ދިޔައީ ފަހަރަކަށްވުރެ ފަހަރެއް ޝަކީބުގެ ކަރަށް ބާރުކުރަމުންނެވެ.


Avahaara Kohlan Dhin Hamala Akun Iraq ge Bodu Vazeeru Salaamai Vejje\nއަވަހާރަކޮށްލަން ދިން ހަމަލާއަކުން އިރާގުގެ ބޮޑުވަޒީރު ސަލާމަތްވެއްޖެ\n07 ނޮވެންބަރ 2021 - 16:07:44\nއިރާގުގެ ބޮޑުވަޒީރު އަވަހާރަކޮށްލަން ދިން ހަމަލާއަކުން ސަލާމަތް ވެއްޖެއެވެ.\nބޮޑުވަޒީރު މުސްތަފާ އަލް ހަދީމީ އަށް އަމާޒުކޮށް ދީފައިވާ މި ޑްރޯން ހަމަލާއިން ސަލާމަތް ވުމުން އޭނާ، ރައްޔިތުންނަށް ގޮވާލާފައިވަނީ ހަމަޖެހި މަޑުން ތިބުމަށެވެ.\nމިހަމަލާއާއި ގުޅިގެން އިރާގު ފުލުހުން ބުނީ ހަމަލާ އަމާޒުކޮށްފައިވަނީ ޑްރޯންގައި ބާރުގަދަ ގޮވާ ތަކެތި ހަރުކޮށް އިރާގުގެ ވެރިރަށް ބަޣްދާދުގައި ހުންނަވާ ޕްރައިމް މިނިސްޓަރު މުސްތަފާ އަލްހަދީމީ ހުންނަވާ ގެއަށް އަމާޒުކޮށް ކަމަށެވެ. އާދީއްތަ ދުވަހު ދީފައިވާ މިހަމަލާގައި އަލްހަދީމީގެ ހަށިކޮޅަށް އެއްވެސް ގެއްލުމެއް ނުލިބި ސަލާމަތް ވެފައި ވީ ނަމަވެސް އޭނާގެ ސަލާމަތީ ކަންކަން ބަލަހައްޓާ ޖަމާއަތުގެ6މީހުންނަށް އެކި ވަރުގެ ޒަހަމްތަށް ލިބިފައިވެއެވެ.\nއަލްހަދީމީގެ ފޮޓޯއެއް މުޒާހަރާގެ ބައިވެރިން އަންދާލަނީ\nއަލް ހަދީމީ ޓްވީޓްކޮށްފައި ވަނީ އޭނާ ގަދަވެ ސަލާމަތުން ހުރި ކަމަށާއި މާތް ﷲ އަށް ހަމްދު ކޮށް ޝުކުރުކުރާ ކަމަށެވެ. އަދި އިރާގުގެ ރައްކަލަށްޓަކައި މަޑުމަޑުން ތިބުމަށެވެ. އޭގެ ފަހުން އިރާގު ޓީވީގައި ހަމަޖެހިލާފައި އިންނަވާ ވިދާޅުވީ މިފަދަ ފިނޑި ހަމަލާތަކުން ގައުމާއި މުސްތަގުބަލު ބިނާ ނުކުރެވޭނެ ކަމަށެވެ.\nއާދިއްތަ ދުވަހު ހެނދުނު ދީފައިވާ މިހަމަލާ ދީފައިވަނީ އޮކްޓޫބަރު ދިހަވަނަދުވަހު ބޭއްވުނު މަޖިލިސް އިންތިހާބުގެ ނަތީޖާއާ ދެކޮޅު ހެދުމުގެ ގޮތުން ބޭއްވި ހަރުކަށި މުޒާހަރާއަށްފަހުއެވެ. މި މުޒާހަރާ ކޮށްފައިވަނީ އީރާނުން ވާގިވެރިވާ އިރާގުގެ އިދިކޮޅު އަސްކަރީ ފަރާތްތަކުންނެވެ. އެމީހުންވަނީ ވޯޓު ގުނިގޮތާމެދު ތުހުމަތުތަކެއް އުފައްދާފައެވެ.\nބަޣްދާދުގެ ސެކިއުރިޓީ ވަރުގަދަ ގްރީން ޒޯން ގެ އަލް ހަދީމީ ގެ ގެކޮޅަށާއި ސަރުކާރުގެ އިމާރާތްތައް އަދި ފޮރިން އެމްބަސީތަކަށް ދީފައިވާ މި ޑްރޯން ހަމަލާގައި އެއްވެސް ފަރާތެއް އަދި މިހާތަނަށް ޒިންމާ ނަގާފައި ނުވާއިރު މިހަމަލާ އާއި ގުޅިގެން ކޮންމެހެން ކުރަންޖެހޭ ސަލާމަތީ ކަންކަން ދަނީ ކުރަމުން ނެވެ.\nއީރާންގެ ރައީސްކަމަށް ރައީސީ


Ehme fahuge Champion LH atholhu police balikoh Noonu atholhu police furathama molhu hoadhaifi | ungoofaaru.com\nބަނޑޭރިގަނޑު/ޚަބަރު/އެއްމެ ފަހުގެ ޗެމްޕިއަން ޅ އަތޮޅު ޕޮލިސް ބަލިކޮށް ރަނަރަޕް ނ އަތޮޅު ޕޮލިސް ފުރަތަމަ މޮޅު ހޯދައިފި\nޑީސީ ފުޓުސަލް ކަޕް 2019\n0 76 1 މިނެޓުން ކިޔާލެވޭ\nމެޗުގެ މޮޅުކުޅުންތެރިޔާ އަށް ޝަރަފްވެރި މެހުމާނު ޓްރޮފީ ހަވާލުކޮށް ދެއްވަނީ / ފޮޓޯ މުހައްމަދު އިމްރާން (ދަގަނޑޭ)\nނޯތު ޕޮލިސް ޑިވިޝަންގެ4އަތޮޅު ގައި މަސައްކަތް ކުރާ ފުލުހުންގެ މެދުގައި އުނގޫފާރު ގައި ކުރިއަށްދާ “ޑީސީ ފުޓުސަލް ކަޕް 2019” ގެ ތިން ވަނަ މެޗު ނ އަތޮޅު ޕޮލިސް ކާމިޔާބު ކޮށް މުބާރާތުގެ ފުރަތަމަ މޮޅު ހޯދައިފިއެވެ. ނ އަތޮޅު ޕޮލިސް މިމެޗު ކާމިޔާބު ކުރީ2ލަނޑު0ލަނޑުން އެއްމެ ފަހުގެ ޗެމްޕިއަން ޅ އަތޮޅު ޕޮލިސް ޓީމުގެ މައްޗަށް ކުރި ހޯދައިގެންނެވެ.\nމިމެޗުގައި ނ އަތޮޅު ޕޮލިސްގެ2ލަނޑު ކާމިޔާބުކޮށްދިނީ6ނަމްބަރު އާރިފް ހާރޫނު އާއި 13 ނަމްބަރު މުހައްމަދު ފާރިޝް އެވެ. ފުރަތަމަ ލަނޑު ފުރަތަމަ ހާފުގެ9ވަނަ މިނެޓްގައި ކާމިޔާބު ކޮށްދިނީ އާރިފް ހާރޫންއެވެ. ދެވަނަ ލަނޑު ދެ ވަނަ ހާފުގެ 10 ވަނަ މިނެޓުގައި ކާމިޔާބު ކޮށްދިނީ މުހައްމަދު ފާރިޝްއެވެ.\nމެޗުގެ މޮޅު ކުޅުންތެރިޔާގެ މަޤާމު ހޯދީ ނ އަތޮޅު ޕޮލިސް ޓީމުގެ ގޯލް ކީޕަރު ހުސާމް އަބްދުﷲއެވެ. ހުސައިން އަބްދުﷲ އާއި ޓްރޮފީ ހަވާލުކޮށްދެއްވީ މެޗުގެ ޝަރަފްވެރި މެހުމާނު ބެންކް އޮފް މޯލްޑިވްސް އުނގޫފާރު ބުރާންޗުގެ މެނޭޖަރ އިސްމާއީލް ނާފިޒް އެވެ.\nމީ މިމުބާރާތުގައި ޅ އަތޮޅު ޕޮލިސް ޓީމުގެ ފުރަތަމަ ކުޅުނު ފުރަތަމަ މެޗެވެ. ނ އަތޮޅު ޕޮލިސް ޓީމްގެ ފުަރަތަމަ މެޗުގައި ބައްދަލުކުރީ ރ އަތޮޅު ޕޮލިސް ޓީމާއެވެ. އެމެޗު ރ އަތޮޅު ޕޮލިސް ކާމިޔާބު ކުރީ 7-2 ލަނޑުންނެވެ.\nމިދެޓީމަކީ ޑީސީ ކަޕްގެ ފުރަތަމަ މުބާރާތުގެ ފައިނަލްގައި ބައްދަލުކުރި ދެޓީމެވެ. އެމެޗު6–0ކާމިޔާބުކުރީ ޅ އަތޮޅު ޕޮލިސް ޓީމެވެ.\nނޯތު ޕޮލިސް ޑިވިޜަންގައި ހިމެނޭ ނ، ރ، ބ އަދި ޅ އަތޮޅުގެ ފުލުހުންގެ މެދުގައި ބާއްވާ މިމުބާރާތުގެ އިންތިޒާމް ތަކެއް މިފަހަރު ކުރިއަށް ގެންދަނީ އުނގޫފާރު ފޯސްޓަރިންގ އެވެއަރނަސް އެސޯސިއޭޝަން (އުފާ) ގެ އުފާ ސްޕޯރޓްސް އިން ނެވެ. އަދި މިމުބާރާތުގެ ހުރިހައި މެޗެއް އުނގޫފާރު ޑޮޓް ކޮމްގެ ފޭސްބުކު ޕޭޖުން ލައިވް ކުރާނެއެވެ.\n“ޑީސީ ފުޓުސަލް ކަޕް 2019” ގެ ތިންވަނަ މެޗުގައި ޅ އަތޮޅު ޕޮލިސް އަދި ނ އަތޮޅު ޕޮލިސް ޓީމު ބައްދަލުކުރި މެޗުގެ ފޭސްބުކް ލައިވް ވީޑިއޯ ބެއްލެވުމަށް\nPolice DC Futsal Cup 2019 – N.Atoll Police vs Lh.Atoll Police


(18 ފެބްރުއަރީ 2021 އާ ގުޅޭ)\nފިރިމީހާއަށް ސައި ހަދައިފަ ކާމޭޒު ކައިރީ އަރީން އިނެވެ. ފޯނުން އޭނާ ފޭސްބުކް ބަލަނީ އެވެ. އެމް އެސް ޖަހާފައިވާ ޒުވާނެއްގެ ޕްރޮފައިލު ބަލަނީ އެވެ. ގިނަ ފޮޓޯތަކެއް ފެންނަން ނެތް ނަމަވެސް ފެންނަން ހުރި ފޮޓޯތަކަށް ގެއްލިފައި އަރީން އިނެވެ. ޖިމްގައި ވެއިޓް އުފުލަނިކޮށް ނަގާފައި ހުރި ފޮޓޯގަނޑު ޚާއްޞަކޮށް އަރީންގެ ލޮލުގައި އަޅައިގަތެވެ.\nކަނާއަތުގެ ބޮޑަވައި އިނގިއްޔާއި ޝަހާދަތް އިނގިލި ފޯނުގެ އިސްކުރީގައި ޖައްސާ ފޮޓޯ ބޮޑުކޮށްލި އެވެ. ކޮންމެ ގޮތަކަށް ބެލި ނަމަވެސް އަރީންނަށް އެ ފޮޓޯގައި ހުރި ޒުވާނާ އެއްވެސް ފިރިހެނަކަށްވުރެ ރީއްޗެވެ. ހިތްދަމައިގަންނަހާ ފިރިހެން ވަންތައެވެ. ލަސް ގޮތަކަށް ފޯނުގެ އިސްކުރީނުން އަރީންގެ ނަޒަރު ކައިރީ އިން ފިރިމީހާއަށް ހުއްޓުނެވެ. އޭނާގެ ސަމާލުކަން އަރީނަށް ދެވިފައެއް ނުވެއެވެ. ފިރިމީހާގެ އެއްވެސް ޢައިބެއް ނެތެވެ. ރާއްޖޭއިން ޢާންމުކޮށް ފެންނަ ފަދަ އޮޅަލި ކުލައިގެ ހަމެކެވެ. އިސްކޮޅުން އޭނާގެ ބޭބެ އަސްލަން ވަރު ނުވިޔަސް މާބޮޑު ތަފާތެއް ނެތެވެ. އަތުގައި އޮތް ފޯނުން އަރީން ބަލަން އިން ޒުވާނާ ވަރު ހަށިގަނޑު ނުވީނަމަވެސް ފަވާދަކީ ޖިމަށް ދާމީހެކެވެ. ހަރަކާތްތެރިކޮށް އުޅޭ ދުޅަހެޔޮކޮށް ހުންނަން މަސައްކަތް ކުރާ މީހެކެވެ. އޭނާގެ ކުރު އިސްތަށިގަނޑާއި ތުނިކޮށް ބަހައްޓާފައި ހުންނަ ތުނބުޅިމަތިސްގެ ކަޅުކަން ގަދައެވެ. މިޒާޖުގެ ގޮތުން ރުޅިމަޑު މީހުންނާ ގުޅޭ މީހެކެވެ. އަރީން ހިތްހަމަނުޖެހޭ ކަމެއް ނުކޮށްވެތޯ ފަވާދު އިސްކަންދެއެވެ. އެކަން އޭނާ ދެނަހުއްޓެވެ. ވަޒީފާއަކަށް ނުދިޔަނަމަވެސް އަރީންނަށް ފައިސާގެ ދަތިކަމެއް ނުލިބެއެވެ. އަރީންއަށް ބޭނުންވާ ކޮންމެ ކަމެއް ފަވާދު ކޮށްދެއެވެ. ފަވާދު ދައްކާ ކޫސަނި ވާހަކަތައް ހުއްޓާލައިފިނަމަ، ފިރިމީހާގެ ފަރާތުން ގަޔާނުވަނީ ކޮންކަމެއްކަން ބުނެދޭން އަރީންގެ ހިތާއި ސިކުނޑި ނުކުޅެދެއެވެ. ނަމަވެސް އަރީންގެ ހިތަކަށް އެވަރުން ނުފުދެއެވެ. ޚާއްޞަކޮށް އެތައް އަހަރަކަށްފަހު އަލުން އެ ޒުވާނާގެ ޚަބަރު ލިބުނީއްސުރެއެވެ.\n"މިދުހަތު ސަލީމް." އަދިވެސް އެއްފަހަރު ފޯނުން ފެންނަ ފޭސްބުކް ޕްރޮފައިލަށް ބަލާލައި އަރީންގެ ހިތުން ކިޔާލިއެވެ. އެމް އެސްއަކީ މިދުހަތުގެ އިނީޝިއަލްކަން އަރީންނަށް އެނގެ އެވެ. މިދުހަތުގެ ޚަބަރެއް ނުވާއިރު ވެސް އޭނާ ދޭތެރެއަކުން އެ ޕްރޮފައިލް ބަލައެވެ. ދެމީހުންނަކީ ފޭސްބުކްގެ ރައްޓެހިންނަށް ނުވާތީ މާބޮޑު މަޢުލޫމާތެއް ނުލިބުނަސް އެވެ. ރައްޓެހިކަން ކަނޑާލީ ވެސް ޚުދު އަރީން އަމިއްލައަށެވެ. ފަހުން އެކަމާ އޭނާ ދެރަވި އެވެ. އަލުން އެކުވެރިވާން އަރީން އެދުމުން އެކަމަށް އޭނާ އެއްވެސް ޖަވާބެއް ވަނީ ނުދީފައެވެ.\n"ކިހިނެއްވީ؟ ވަރުބަލީތަ؟" އަރީން ފުން ނޭވާއެއް ލީ ގޮތުން ފަވާދު އަހާލިއެވެ. އަރީން ދެފަރާތަށް ބޯހޫރާލިއެވެ. މޭޒުދޮށުން އޭނާ ތެދުވިއެވެ. ހިތަށްވާގޮތެއް އަރީނަކަށް ނޭނގެ އެވެ. ނުތަނަވަސް ކަމެއް ލިބެންވީ ސަބަބެއް ވެސް ނެތެވެ. އެހެންވިޔަސް ފިރިމީހާގެ ކުރިމަތީ އޭނާގެ ހިތް ބޭޒާރުވެދާނޭތީ ދުރަށްދާން އަރީން ގަސްދުކުރީއެވެ.\n"ހުކުރަށް ދާން ހެދުމެއް ބޭނުން ވާނެ." ފަވާދު ހަނދާންކޮށްލަ ދިނެވެ.\n"އަދި ވަގުތު އެބައޮތް، ފަވާ ފެންވަރަންވާއިރަށް ރެޑީ ކުރާނަން." އަރީން ބުންޏެވެ.\n"އެ ދެބެން ކުރާކަމެއް ބަލާލަބަލަ، ކީއްވެތަ ނަމާދަށް އެކުދީންނަށް ނުގޮވަނީ..."\n"ފަވާދު ހީކުރަނީ އަހަރެން ނުބުނާކައްމަތަ؟" އަރީން މޫނު ކުނިކޮށްލިއެވެ. އެއީ އޭނާ ދައްކާ ހިތްވާ ވާހަކައެއްނޫނެވެ. އަރީން ބުނާ ފިރިމީހާގެ ހުންނަ ކޫސަނި ގޮތަކީ އެއީއެވެ. އެކަހަލަ ވާހަކަތައް ނުދައްކާނަމަ ފަވާދުގެ އެއްވެސް އުނި ކަމެއްނެތެވެ.\n"އަރީން ވެސް ނަމާދަށް ފަރުވާތެރިނުވާތީ އެކުދީންނަށް އެހެން އެވަނީ، ހަމައެކަނި އަހަރެން ބުނުމަކުން ނުވާނެއެއްނު، އެކުދީންނާއެކު ގިނަވަގުތު ހޭދަކުރަނީ އަރީން، ހަމައެކަނި ރޯދަމަހު ކުރަން އޮންނަ ކަމެއްނޫން ނަމާދަކީ." ފަވާދު ބުންޏެވެ. ނަމާދަށް ފަރުވަތެރިވެ ގަޑިގަޑިން އަރީން ނަމާދުކުރާތީ ފަވާދަށް ފާހަގަވެފައި އޮންނަނީ ހަމައެކަނި ރަމަޟާން މަހުގައެވެ.\nޟުހާ ނަމާދު ކޮށްލީކަން ނޯޔާ ބުނުމުން އަސްލަން އިތުރު ސުވާލެއް އެކަމާ ނުކުރި އެވެ. އެއީ އޭނާ ކުރާ ނަމާދެއް ނޫނެވެ. އެ ނަމާދަކާ ބެހޭ ޚަބަރު އޭނާއަށް ލިބިފައި ނެތީ އެވެ. ފަރުޟު އަދާ ކުރުމުން ފުދޭނެކަން އޭނާ ޤަބޫލު ކުރެއެވެ. ސުންނަތުގެ ތެރެއިން ގަދަވެގެންނާ ސުންނަތުގެ ޚަބަރުތައް އޭނާ އޮޅުމެއް ނުފިލުވައެވެ. ދީނާމެދު އެފަދަ ހޭލުންތެރިކަމެއް ނެތީ އެވެ. އާދަވެފައި ނެތްކަމެއް ކުރުމަކީ އުނދަގޫ ކަމެކެވެ.\nޓީވީ ކުރިމަތީ ހުރި ދިގު ސޯފާގައި އަސްލަން އިނެވެ. އޭނާގެ ވައަތްފަރާތުގައި ހުރި ސޯފާ ގޮނޑީގައި ނޯޔާ އިނެވެ. ދެމެދުގައި ދެކެވުނީ އެކުގައި ދެމީހުން އެއްތަނެއްގައި ދިރިއުޅޭނެ އުސޫލުތަކުގެ ވާހަކަ އެވެ. ދަރީންގެ ކަންކަން ކުރުމުގައި ނޯޔާ އުޅޭއިރު ހުރިހާ ވަގުތަކީ އޭނާ ނަލަވެ ބޮޑު ހެދުމުގައި ހުންނާނޭ ވަގުތު ނޫންކަން އަސްލަންއަށް ވިސްނެ އެވެ. އެކަން ހާމަކުރީ އެހެން ވެއެވެ. ދެމަފިރިންގެ ގޮތުގައި އެކަކުގެ އަނެކަކަށް ފެނިގެން ނުވާނޭ ކަޝްފުވުމެއް ދެ ހަށިގަނޑުގައި ނުވެއެވެ. އެކުގައި އުޅުން ނޯޔާއަށް ތަކުލީފަކަށް ވާން އަސްލަން ނޭދެއެވެ. ދެމެދުގައި ވާހަކަދެއްކެވި އެއްބަސްވުމަކަށް އައުން މުހިންމީ އެހެންވެއެވެ. ކުރިން ހުޅުވާލެވިފައި ހުންނަ އެޕާޓްމެންޓުގެ ދޮރު ތަޅުލާން އަސްލަން ނިންމީ އަނބިމީހާގެ އެދުމަށެވެ. އޭނާއާއި ދަރީންގެ ކުރިމަތީ ނޯޔާ ބުރުގާ ނެގި ނަމަވެސް ކުއްލިއަކަށް އެބަޔަށް އައިސް ވަންނަ މީހާއަށް ނޯޔާގެ އެ ސިފަ ފެންނަން އޭނާ ނޭދެ އެވެ. ހަމައެއާއެކު އަސްލަންގެ ހިތަށް ވެސް އެގޮތް ކަމުދިޔަ އެވެ. އޭނާގެ އަނބިމީހާގެ ގޮތުގައި ހުރެ އޭނާއަށް އެ ފެނުނު ފަދަ މަންޒަރެއް ދެވަނަ މީހަކަށް ފެނުމަށް އޭނާގެ ޟަމީރު ކުޑަކޮށް ވެސް އެއްބަހެއް ނުވެއެވެ.\n"ހަވީރު މަންމައާއެކު ބާޒާރު ކޮށްލަން ދިޔަޔަސް އެންމެ ރަނގަޅުތަ؟ މިތަނުގައި އެއްވެސް އެއްޗެއް ނެތެއްނު." ނޯޔާގެ ދެން އޮތް ޚިޔާލު ހާމަކުރިއެވެ.\n"އޯކޭ... ދާންވީމަ ބުނޭ، އަހަރެން ލާރި ދޭނަން، ދެން އަހަރެން ގަނެދޭންވީ އެއްޗެއް އޮތްނަމަ ބުނާތި، ލިސްޓެއް ދިނީމަ އަހަރެން ހަމަ ކޮށްދޭނަން، ދުރަށް ނުދިޔަޔަސް ތިރީ ފިހާރައިން ވެސް ވަރަށް ގިނަ އެއްޗެހި ލިބޭނެ. މަންމަ ގިނައިން ވިޔަފާރި ކުރަނީ އެތަނުން." އަސްލަން ބުންޏެވެ.\n"ކުދީންގެ ދުވަހީ ކަންކަން ބަހާލެވިފައިވާ ގޮތެއް އެނގެން ބޭނުން، އެކުދީންނާ ގުޅިގެން ކުރިޔަށްދާން އެނގޭނީ އޭރުން، އަމިއްލަ އުސޫލުތަކެއް ކަނޑައަޅައިފިނަމަ އެކުދީންނަށް މާބޮޑަށް އެގޮތް ހަރުކަށި ވެދާނެ..." އިސްޖަހާލައިގެން ވިސްނަން އިނދެ ނޯޔާ ބުންޏެވެ. އޭރު އޭނާގެ މޫނަށް އަސްލަން ބަލަން އިނީ ފަރުވާތެރި ކަމާއެކު އެވެ. އަޖައިބުވެފަ އެވެ. ބައެއްފަހަރު ހީނުކުރާހާ ހަރުދަނާ އަންހެނެއްގެ ގޮތުގައި ނޯޔާ ސިފަވާއިރު އަނެއްބައި ފަހަރު މަޢޫޞޫމް ޅަކުއްޖެގެ ސިފަ އެ އަންހެންކުއްޖާގެ ފުށުން ފެންނަ ކަމާމެދު އަސްލަންއަށް ދެބަސްނުވެވޭނެއެވެ.\nމެންދުރުގެ ތަށިބަރި ހިފައިގެން ސަބީނާއަށް ނުދެވިގެން އުޅެނިކޮށް އެގެއަށް ރޫމާ އަތުވެއްޖެ އެވެ. ނޯޔާ ދުށުމަށް ބޭނުންވެފައި ހުއްޓެއްކަމަކު އޭނާއަށް އެބައިން ދަރިފުޅެއް ނުފެނުނެވެ. އެކުވެރިޔާއާ ސަބީނާ ވާހަކަދެއްކިއެވެ. ނޯޔާވީ އަސްލަންގެ ބައިގަކަން ސަބީނާ ބުންޏެވެ. މެންދުރު ކާންވާއިރަށް ކުޑަމަންޖެއަށް ކާންދީ ފެންވަރުވަން ދިޔައީކަން ސަބީނާ ހާމަކުރިއެވެ. ރޫމާގެ ގާތުން އެބަޔަށް ގޮސްލާފައި ދާން ސަބީނާ އެދުނެވެ.\nއެނބުރި ދިއުމުގެ ކުރީން އަސްލަންގެ ބަޔަށް ރޫމާ އައެވެ. ބެލް އަޅާލުމުން ހުޅުވީ މަލްސާއެވެ. ދައްތާ ކޮބާތޯ ރޫމާ އަހާލީ ނޯޔާއަށް އިޝާރާތް ކޮށެވެ. މަލްސާ އިޝާރާތްކުރީ އެތެރޭގައި ހުރި ކޮޓަރިއަށެވެ. ހުކުރު ވަގުތަށްވާތީ އަސްލަން ގޭގައި ނެތްކަން ރޫމާ ދެނަހުއްޓެވެ. މަޑުނުކޮށް ހަލުވިކޮށް ކޮޓަރިއާ ދިމާއަށް ރޫމާއަ އެވެ. ހުޅުވާފައި ހުރި ދޮރު ފެނުމުން އޭނާ އެތެރެއަށް ވަނީއެވެ. ފާޚާނާގެ ތެރޭގައި ނޯޔާ އުޅޭ އަޑު އިވުނެވެ. ފެންވަރުވާ ތަށީތެރޭ އަނުމް ބާއްވާލައިފަ އޮތެވެ. މަންމަ ފެނުމުން ތަފާތު އުފާވެރިކަމެއް ނޯޔާއަށް ވެރިވިއެވެ. ކުޑަދަރިފުޅު ފެންވަރުވާ ގޮތް ބަލަން ރޫމާ ހުއްޓެވެ. ތުންފަތަށް ލުއި ހިނިތުންވުމެއް ވެރިވިއެވެ. ދަރިފުޅު ދަސްކުރުމުގައި އުޅޭ ގޮތް ރޫމާއަށް ފެނެއެވެ. އޭނާ ނޯޔާއާ ގާތްވެލިއެވެ. ދަރިފުޅަށް އިރުޝާދު ދިނެވެ. ކުޑަކުއްޖަކު ފެންވަރުވާއިރު ސަމާލުވާން ޖެހޭނެ ކަންކަން ނޯޔާއަށް ރޫމާ ބުނެދިނެވެ. ފަހަރެއްގައި ވެސް ނޯޔާ ކަންކަން ކުރާ ގޮތް ގޯސްވެގެންނެއްނޫނެވެ.\nއަނުމް ފެންވަރުވައި ތައްޔާރު ކުރަން ވާއިރަށް އެކުއްޖާ އާފުރެން ފަށައިފި އެވެ. ނިދީގެ އަސަރުތައް އެކުއްޖާގެ ފުށުން ފެންނަން ފެށިއެވެ. މަންމަގެ އެހީތެރިކަން ލިބުމުން ނޯޔާއަށް ފަސޭހަވި އެވެ. މަންމަ އެއައީ އެހީތެރި ކަމަކަށް ނޯޔާ ބޭނުންވެފައި ހުރި ވަގުތެއްގަ އެވެ. އަނުމް ނިންދަވަން އުޅުނު ނޯޔާގެ މޫނަށް ފަރުވާތެރިކަމާއެކު ރޫމާ ބެލިއެވެ. ދަރިފުޅުގެ މޫނުން ތަކުލީފެއްގެ އަސަރެއް ނުފެނެއެވެ. އޭނާ ހަމަޖެހިފައި ހުރި ކަހަލައެވެ. އުފުލަން ޖެހޭ ޒިންމާގެ ބުރަކަމާއި ވަރުބަލިކަމެއް އެމޫނުން ފާޅެއްނުވެއެވެ. އަލަށް މަންމައަކަށްވުމުން ފެންނަ ފަދަ އާކަމެއްނޫނީ ނޯޔާގެ ފުށުން ނުފެނެއެވެ.\nކުޑައެނދުގައި އަނުމް ބާއްވާލައި މަންމަ ގޮވައިގެން ނޯޔާ ކޮޓަރިން ނުކުތެވެ. ހިސާބަކަށް ދޮރުފަތް ހުޅުވާފައި ބަހައްޓާލުމާއެކު މަންމާއާއެކު ނޯޔާ އިށީނީ ކާމޭޒު ދޮށުގަ އެވެ. ސޯފާގައި ސާރާއާއި މަލްސާއާ ދެބެން ތިބީމައެވެ. ކާމޭޒު މަތީ އަނުމްއަށް ކާންދިން ފުޅި ހުރިތަން ފެނި މަންމަ އެ ނެގިއެވެ.\n"މިތަ އެކުއްޖާ ކާން ދެނީ؟" ރޫމާ އަހާލިއެވެ. ނޯޔާ ބޯޖަހާލިއެވެ.\n"އަސްލަން ބުނީ މިއޭ ދެނީ، މީ ރަނގަޅު އެއްޗެއް ނޫންތަ؟" ނޯޔާ ހާސްވިއެވެ.\n"އަބަދު ދޭން މީ ރަނގަޅު ކާނާ އެއްނޫން، އަމިއްލައަށް ތައްޔާރުކޮށްގެން ތަފާތު އެއްޗެހި ދެވޭތޯ ބަލަންވާނެ." ރޫމާ ބުންޏަށް ނޯޔާގެ ވިސްނުމަކަށް އެކަންކަން ފަހުމެއް ނުވިއެވެ. އަމިއްލައަށް އެވަރުގެ ކުއްޖަކަށް ކާއެއްޗެހި ތައްޔާރުކުރާނޭ ގޮތެއް ނޯޔާގެ ވިސްނުމަކަށް ނާދެއެވެ. މަންމައާ އިތުރަށް ސުވާލު ކުރެވުނީ އެހެންވެއެވެ. ތަފާތު މޭވާއާއި ތަރުކާރީގެ ބާވަތްތައް ބޭނުންކުރުމާއި ދެން ވެސް ހެދިބޮޑުވުމަށް ކުޑަކުދީންނަށް ބޭނުންވާނޭ ކާނާގެ ބާވަތްތައް ބަލަން ރޫމާ ބުންޏެވެ. އަނުމްއަށް ކަމުދާ ވައްތަރުތަކާއި އެކުއްޖާ ކާން ބޭނުންނުވާ ބާވަތްތައް ފާހަގަކުރަން ރޫމާ ބުންޏެވެ. އަދި އަބަދު އެކައްޗެއް ދިނުމުގެ ބަދަލުގައި ދޭތެރެއަކުން ތަފާތުކޮށްލަން އިސްކަންދޭން ރޫމާ ބުންޏެވެ.\nރޫމާ ނުކުމެގެން ދިޔަ ދިމާއަށް ބަލަން އިނދެ ނޯޔާ ހިނިތުން ވެލިއެވެ. މަންމަގެ ފަރާތުން އޭނާއަށް އެ ލިބުނީ ކިހާ މުހިންމު ފިލާވަޅެއްކަން އެނގެއެވެ. ކާމޭޒު ދޮށުން ނޯޔާ ތެދުވެ ސޯފާގައި ތިބި ދެބެންނަށް ބަލާލިއެވެ. އޭނާ ދެން އައިސް ވަނީ އެ ދެބެންގެ ކޮޓަރިއަށެވެ. އޭނާގެ ފަހަތުން އަވަހަށް މަލްސާ އެ ކޮޓަރިއަށް ވަނެވެ.\n"ބައްޕަ އަންނަންވާއިރަށް ހުރިހާ ކުދީން ތިބެންވާނީ ފެންވަރައިގެން، ހަވީރު ނޫބޭބީ ކައިރިއަށް ދާންވާނެއެއްނު." ނޯޔާ ބުނެލިއެވެ.\n"ޑެޑީ މިހާރު އަންނަނީތަ؟" މަލްސާ އަހާލި އެވެ.\n"ޓީވީއިން ފެންނަ ކުދީން ނަމާދުކޮށް ނިމުނީމަ، އެހާތަނަށް ބައްޕަ ވެސް އަންނާނެ." ކުދީންގެ ހެދުންތައް ރީތިކުރަން ހުރި ނޯޔާ ބުންޏެވެ.\n"މިއަދު އެލްސާ ހެދުން ލާނީ، ނޫބޭބީ ކައިރިއަށް ދާއިރު." މަލްސާ އައިސް ނޯޔާގެ ކައިރިން އަލަމާރިތެރެ ބަލަން ފެށިއެވެ. ދޮރުކައިރީ އެމީހުންގެ ހަރަކާތްތަކަށް ބަލަން ސާރާ ހުރިކަމެއް ނޭނގެއެވެ. އެކުއްޖާ ކަނުލާ ނޯޔާ ދައްކާ ވާހަކަތައް އަޑު އަހައެވެ. ނޯޔާގެ ކޮންމެ ހަރަކާތަކަށް ސަމާލުކަން ދެއެވެ.\nހުރިހާ ފިރިހެނުން ހުކުރުން އައިސް ގެއަށް ވަނީ އެކީގައެވެ. އަސްލަންއާއި ރިދާން އައިސް މަންމަގެ ބަޔަށް ވަނީ އާދެވެފައި ހުރީމައެވެ. ފަވާދު ދިޔައީ އަނބިމީހާއާއި ކުދީން ބަލައެވެ. ގޭތެރެއަށް ވަދެވުމާއެކު ތައްޔާރުވެފައި ހުރި ސުފުރާ ދެ ޒުވާނުންނަށް ފެނުނެވެ. ކާމޭޒު ކައިރީ ފަނިޖަގު ހިފައިގެން ހުރި ނޯޔާގެ ނަޒަރު އަސްލަންއާ އަމާޒުވެލިއެވެ. ލުއި ހިނިތުންވުމެއް ބަދަލުކޮށްލި ގޮތުން ހީވީ އަސްލަންއާ ކޮށްލި ސަލާމެއް ހެންނެވެ. މަޑުމަޑުން ބޮލުން ކޮށްލި އިޝާރާތާއެކު ނޯޔާގެ އެ ސަލާމް އަސްލަން ބަލައިގަތްކަން އަންގާލިއެވެ. ވަދެގެން އައިސް ސޯފާގައި ތިބިގެންގެ ގާތުގައި އަސްލަން އިށީނެވެ. ރިދާން ކައިރިވެލީ ކާމޭޒާއެވެ. ބަނޑުހައިވެއްޖެޔޭ އޭނާ ބުނެލީ ނޯޔާގެ ގާތުގައެވެ.\n"އެންމެން ހަމަވީމަ ފަށަންވީ." ޕާޕަރު ތަށި ހިފައިގެން އައިސް މޭޒުމަތީ ބަހައްޓަމުން ސަބީނާ ބުންޏެވެ.\nރިދާންގެ ޝަކުވާ އިވުނެވެ. އަރީން އަންނާނޭ އިރެއް ނޭނގޭތީއެވެ. އޭނާ ލަހުން އައިމަކީ އާދައެއްކަން އެނގޭތީއެވެ. ކުރީބައިގަ ކާމޭޒު ކައިރީ ރިދާން އިށީނެވެ. އަސްލަންއަށް ވެސް ގޮވިއެވެ. ކާމޭޒުދޮށަށް އަރަންވީ ކަމުގައި ބުންޏެވެ. އަރީނާއި ފަވާދު އައުމުން ނޫނީ ކާމޭޒު ކައިރިއަށް ނާރަން އަސްލަން އިނެވެ. ކުޑަކުޑަ މަލްސާ އައިސް ރިދާންއާ ބައިވެރިވުމުން ނޯޔާއަށް ހީނލެވުނެވެ. އެ ޖެހުނީ އެއްވަރުގެ ދެ މީހުންކަން އޭނާއަށް ވިސްނުނީއެވެ. އެ ސަކަރާތުގެ މަންޒަރު ބަލަން ތިއްބާ އެބަޔަށް އަރީންގެ ޢާއިލާ ވަދެއްޖެއެވެ.\nހަވީރުގެ ވަގުތެވެ. ނޯޔާ ބާޒާރަށް ފޮނުވާފައި އަސްލަން އެޕާޓްމެންޓުގައި އިނީ އަނުމް ގޮވައިގެންނެވެ. ސާރާއާއި މަލްސާވީ ނޯޔާގެ ދައްތަ ކައިރީއެވެ. ބާޒާރަށްދާން ޔަޝާއަށް ގުޅާލުމުން ވެސް ފޯނެއް ނުނަގައެވެ. އެހެންވެ މަންމަ ކައިރީ ނޯޔާ ބުނީއެވެ. ސަބީނާ ހުރީ ގޭގެ ޓެރެސް ސާފުކުރުމުގައެވެ. އޭނާއާއެކު ފަވާދާއި ރިދާން އުޅެއެވެ. އަސްލަން ވެސް ނުކުތީ ދަރިފުޅު ގޮވައިގެން އެމީހުންގެ ތެރެއަށް ދާށެވެ.\n"ހާލު ރަނގަޅުތަ؟" އަސްލަންގެ ފޯނުކޯލުން އިވުނީ ހުސެންގެ އަޑެވެ. ނުކުންނަން އުޅެފައި އަލުން ސޯފާގައި އަސްލަން އިށީނެވެ.\n"ރަނގަޅު." އާދައިގެ ގޮތަކަށް އަސްލަން ބުންޏެވެ.\n"ތިގޭ ދޮށަށް ދާންވެގެން މިގުޅާލީ..." ހުސެންގެ ގަސްދު ހާމަކުރިއެވެ.\n"މިއަދު ތަންކޮޅެއް ބިޒީ، އަނުމް ވެސް ބަލިކޮށް އުޅެނީ..." އަސްލަން އުޒުރުދެއްކިއެވެ. ހުސެން އެގެއަށް އަންނަން އޭނާ ބޭނުންނުވީއެވެ.\n"އެހެންތަ؟ ވަގުތުވީމަ ގުޅާލަބަލަ... އޭތް! ލޫނާ ބުނި އަސްލަން ފޯނެއް ނުނަގައޭ." ހުސެން ބުންޏެވެ.\n"ފޯނު ނިވިފަ އޮތް ގަޑިއަކީ، މަ ފަހުން ހުސެންއަށް ގުޅާލާނަން، ކޮފީއަކަށް އަރާލަން." އަސްލަން ބުންޏެވެ.\n"ކަމަކާ ބޯގޮވާފަތަ ތިހުރީ..." ހެމުންހެމުން ހުސެން އަހާލިއެވެ. ވަގުތުން އަސްލަން ނޫނެކޭ ބުނެލިއެވެ. ކޮފީތަކަށް ދިއުމަކީ އަސްލަން ކުރާކަމެއް ނޫންކަން ހުސެންއަށް އެނގެއެވެ. ވަކިން ބޮޑަށް އޭނާ އެކަންކަމާ ދުރުވީ އަނބިމީހާ މަރުވީމައެވެ. ކުދީންނާއެކު ގިނަވަގުތު ހޭދަކުރުމަކީ އަސްލަންގެ އާ ދިރިއުޅުމެވެ. ހުސެންއަށް އެކަން އެނގެއެވެ. އެކުވެރިޔާއާ ބައްދަލުކުރަން އެގެއަށް އައުމަކީ ޢާންމުކަމެކެވެ. އެހެންވެ ކޮފީއަކުން ބައްދަލުކުރާ ވާހަކަ އަސްލަން ބުނީތީ އެކަމާ ހުސެން އަޖައިބުވީއެވެ.\n"އޭތް، ބާއްވަނީ... އަނުމް އެބަރޮއެ..." އަސްލަން ފޯނުކޯލު ކުރުކޮށްލިއެވެ. ދެން އުނގުގައި އިން ދަރިފުޅަށް އޭނާ ބަލާލިއެވެ. ފޯނު ތިރިކޮށްލައި ދަރިފުޅަށް ބަލަން އިނދެ ސޮރީއޭ ބުނެލިއެވެ. އެކުއްޖާއޭ ކިޔައިގެން ދޮގުތަކެއް ހެދުނީތީ މަޢާފަށް އެދުނުއިރު އެކަން އެކުއްޖާއަށް އެނގޭނެ ހެއްޔެވެ؟. އެހެންވިޔަސް އެކުވެރިޔާއަށް އޮޅުވާލަން ވުމުން އަސްލަންއަށް އުނދަގޫވީއެވެ.\nރަނގަބީލުގެ އަޑު އިވި މީހަކު އައީކަން މިދުހަތަށް އެނގެއެވެ. އެކަމަކު އެގަޑީގައި އޭނާ ހޯދަން އަންނާނޭ މީހަކު ނުހުންނާނޭކަން އެނގެއެވެ. އެބަޔަކީ ޢާންމުކޮށް ނޭނގިގެން ވެސް މީހުން އަރާ ހިސާބެއް ނޫނެވެ. އިމާރާތުގެ ދިހަވަނަ ފަންގިފިލާއެވެ. އެންމެ މައްޗެވެ. ސޯފާއިން ތެދުވެ އަތުގައި އޮތް ކަޕްނޫޑުލިސް ކޮފީ މޭޒުމަތީ ބެހެއްޓިއެވެ. ދެން ސޯފާގެ އަތްގަނޑު މައްޗަށް އެއްލާފައި އޮތް ކޮނޑުކެނޑި ނަގައި ބޮލުން މަހަލައި ގަޔަށް ހެޔޮވަރު ކުރަމުން ދޮރު ކައިރިއަށް އައެވެ. ދޮރުގެ އަނެއްފަރާތް ފެންނާނޭހެން އިސްކޮޅުގެ އުސްމިނަށް ވަށްކޮށް ހަރުކޮށްފައި ހުރި ބިއްލޫރިކޮޅުގައި ލޯ ޖަހައި އޭނާ ބަލާލިއެވެ. މޫނު ރަނގަޅަށް ފެންނަގޮތެއް ނުވިއެވެ. ދިގު އިސްތަށިގަނޑު ފެނެއެވެ. އަންހެން ކުއްޖެއްކަން ގައިމެވެ. ނަމަވެސް ހުއްޓި ހުރި ގޮތުން ކާކުކަމެއް ނޭނގުނެވެ. ދޮރުގައި ވައަތްތިލަ ޖައްސާލައިގެން އިރުކޮޅަކު އޭނާއަށް މަޑުކޮށްލެވުނެވެ. ކާކުތޯ ވިސްނާލީއެވެ. ދެން އަނެއްކާވެސް ދޮރުގައިވި ބިއްލޫރިކޮޅުގައި ލޯޖެހިއެވެ. އެމީހަކު ބެލްއަޅާލީ މިދުހަތު އެގޮތަށް ހުއްޓައެވެ. މަޑުމަޑުން ދުރަށް ޖެހިލައި ދޮރުގައިވި ޗޭނުކޮޅު ނައްޓާލައި މިދުހަތު ދޮރު ހުޅުވާލިއެވެ.\n"ހާއި..." ހާސްވެ ޖެހިލުންވެފައި ހުރެ ވެސް ބޯއަރިކޮށް ހިނިތުންވުމެއް ދެމުން އަރީން ބުންޏެވެ.\n"ރީން..." މިދުހަތުގެ މޫނުގައިވީ ހައިރާންކަމެވެ. އެހިސާބަށް އަރީނަށް އަންނަން އެނގުނު ގޮތެއް ނޭނގިފައެވެ. ދޮރުފަތުގައި ހިފަހައްޓާލައިގެން އަރީނަށް ބަލަން މިދުހަތަށް ހުރެވުނީއެވެ.\n"ސޮރީ..." މިދުހަތު ބަލަން ހުރިގޮތުން އަރީން ޖެހިލުންވީއެވެ. އޭނާ އެތަނުން ދިއުމަށް އެނބުރިލިއެވެ.\n"ރީން... މަޑުކޮށްބަލަ..." އެޕާޓްމެންޓުން ނުކުމެ މިދުހަތު ނިކަން އަވަހަށް ގޮވާލިއެވެ. ހަލުވިކޮށް ދާން އުޅުނު އަރީން ހުއްޓުވިއެވެ.


BML Ah Mi Aharuves 1 Billion Rufiya Ge Faidhaa Eh\nބީއެމްއެލްއަށް މިދިޔަ އަހަރުވެސް 1 ބިލިއަން ރުފިޔާގެ ފައިދާއެއް\n11 މަސް, 1 ހަފްތާ, 1 ދުވަސް, 23 ގަޑި, 33 މިނެޓް, 59 ސިކުންތު ކުރިން 2950ފަތޯނާ ފާއިޒް\nބޭންކް އޮފް މޯލްޑިވްސް، ބީއެމްއެލްއަށް މިދިޔަ އަހަރު އެއް ބިލިއަން ރުފިޔާގެ ފައިދާ ލިބިފައިވާ ކަމަށް އެ ބޭންކުން އާންމުކުރި މިދިޔަ އަހަރުގެ އަހަރީ ރިޕޯޓްގައި ބުނެފިއެވެ.\nމިދިޔަ އަހަރު ސާފު ފައިދާގެ ގޮތުގައި އެކެއް ޕޮއިންޓް ސުމެއް ތިނެއް އަށެއް ބިލިއަން ރުފިޔާ ބީއެމްއެލްއަށް ލިބިފައިވެއެވެ. 2017 ވަނަ އަހަރަކީ އެއް ބިލިއަން ރުފިޔާގެ ފައިދާއެއް ބީއެމްއެލްއަށް ޖެހިޖެހިގެން ލިބުނު ދެވަނަ އަހަރުކަން ފާހަގަކޮށްލެވެއެވެ. 2016 ވަނަ އަހަރު ވެސް، ޓެކްސްއަށް ކެނޑުމަށް ފަހު ސާފު ފައިދާގެ ގޮތުގައި ބޭންކަށް އެކެއް ޕޮއިންޓް ސުމެއް ދޭއް ތިނެއް ބިލިއަން ރުފިޔާ ވަނީ ލިބިފައެވެ.\nބޭންކުގެ މާލީ ހިސާބުތައް ދައްކާގޮތުން، މިދިޔަ އަހަރު ޓެކްސް އަށް ކެނޑުމުގެ ކުރިން ލިބުނު އެކެއް ޕޮއިންޓް ހަތަރެއް އެކެއް ހައެއް ބިލިއަން ރުފިޔާގެ ސާފު ފައިދާ އަކީ އެއް މިންގަނޑަކުން އަޅާބަލާއިރު 2016 ވަނަ އަހަރު އެ ބޭންކަށް ލިބުނު ފައިދާއާ އަޅާބަލާއިރު، ވިހި ޕަސެންޓްގެ އިތުރުވުމެކެވެ. މި ފައިދާއާ އެކު ބޭންކުން ބުނީ ހިއްސާއަކަށް ބާވީސް ރުފިޔާގެ މަގުން ސަތޭކަ އަށާރަ މިލިއަން ރުފިޔާ ބަހަން އަހަރީ އާންމު ޖަލްސާއަށް ހުށަހަޅަން ބޭންކްގެ ޑިރެކްޓަރުންގެ ބޯޑުން ނިންމާފައިވާ ކަމަށެވެ.\nމިއީ ވެސް ދިހަ ޕަސެންޓްގެ އިތުރުވުމެކެވެ. ބޭންކުން ވަނީ މިދިޔަ އަހަރު ޓެކްސްގެ ގޮތުގައި މީރާއަށް ތިންސަތޭކަ ހަތްދިހަ އަށް މިލިއަން ރުފިޔާ ވެސް ދައްކައިފައެވެ. މިދިޔަ އަހަރު ބޭންކްގެ ހަރަދުތައް އިތުރުވެ މާޖިން ދަށްވި ނަމަވެސް، މިދިޔަ އަހަރު ވެސް ބޭންކަށް ރަނގަޅު ފައިދާއެއް ހޯދުނީ ދޫކުރެވުނު ލޯނުގެ މިންވަރާއި ވިޔަފާރިކުރެވުނު މިންވަރު ރަނގަޅުވުމުގެ ސަބަބުންނެވެ.\nބީއެމްއެލް އިން ބުނީ އުފެއްދުންތެރި ނޫން ލޯންގެ ނިސްބަތް، ހަތަރެއް ޕޮއިންޓް އެކެއް އިންސައްތައަށް ކުޑަކުރެވިފައިވާ ކަމަށެވެ. މިދިޔަ އަހަރު ފެށުނު އިރު އެ އަދަދު ހުރީ ހަތް އިންސައްތައިގައެވެ. އަދި މީގެ ތިން އަހަރުކުރިން އެ އަދަދު ހުރީ ވިހި އިންސައްތައިގައެވެ.\nބޭންކްގެ މިދިޔަ އަހަރުގެ ކާމިޔާބީއާ ގުޅޭ ގޮތުން، އެ ބޭންކުން ނެރުނު ބަޔާނުގައި އެ ބޭންކްގެ ސީއީއޯ އެންޑްރޫ ވިދާޅުވީ، ބޭންކުގެ މާލީ ހާލަތު ހަރުދަނާވުމަކީ ދިވެހި މުޖުތަމައަށް އޭގެ ނުހަނު ބޮޑު ފައިދާއެއް ލިބޭނެ ކަމެއް ކަމަށެވެ. އަދި މިކަމުގެ ސަބަބުން މުޖުތަމައުގެ ފައިދާއަށް އިތުރު އިންވެސްޓްމަންޓްމަންޓްތަކެއް ކުރިއަށް ގެންދިޔުމަށް ބީއެމްއެލްއަށް މަގުތައް ފަހިވެފައިވާ ކަމަށްވެސް ބީއެމްއެލްގެ ސީއީއޯ ވަނީ ވިދާޅުވެފައެވެ.\nބީއެމްއެލްގެ ސީއީއޯ އިތުރަށް ވިދާޅުވީ، މިދިޔަ އަހަރު ބޭންކުގެ އަމާޒަށް ވާސިލްވުމަށް ކުރަމުންދާ މަސައްކަތަށް ބޮޑު އިތުބާރެއްލިބިފައިވާ ކަމަށެވެ. އަދި މި ނަތީޖާތަކުން ދައްކުވައިދެނީ މާލީ ގޮތުން ހަރުދަނާ ކުރިއެރުންތަކެއް ހޯދުމުގެ އިތުރުން ބޭންކުންކުރަމުންދާ އިންވެސްޓްމަންޓްތައް ކަމަށް ހީލީ ފާހަގަ ކުރެއްވިއެވެ.